text:
烤瓷牙:
當牙齒缺失,需要烤瓷冠修復個陣,首先要磨小缺牙位置周圍嘅兩顆牙齒,讓三顆牙齒套上烤瓷牙冠.主要咀嚼力通過烤瓷牙傳遞到隔離嘅牙冠,再通過牙冠傳遞比兩側嘅自然牙,兩個點,先可以固定一條線.通過搭起嘅烤瓷橋,可以比較好嘅固定烤瓷牙.呢個亦係點解烤瓷牙要磨小兩顆,而唔係磨小一顆嘅原因.呢個亦係烤瓷牙明顯嘅缺點.
除此以外,由於烤瓷牙磨掉咗保護牙齒最外面嘅一層牙釉質,因此亦容易造成繼發性齲壞.劣質嘅烤瓷牙會造成牙周病,牙齦變黑.由於烤瓷牙美觀度高,費用相對于種植牙更低嘅特點,喺種植技術未流行開以前,烤瓷牙深受國內消費者嘅青睞.
種植牙:
種植牙被稱為人類第三副牙齒,具有美觀,固位好,舒適等優點,喺國外普及度很高,近年喺中國市場亦漸漸走俏.相比傳統嘅鑲牙技術,種植牙已被口腔醫學界公認為缺牙嘅更好修復方式.
種植牙通俗嘅講法,喺缺牙嘅位置打一顆金屬釘進去牙槽骨,金屬釘長好之後喺上便做牙冠.不過,金屬釘子唔係普通嘅金屬釘,佢係一種中空嘅,可以同牙槽骨結合嘅鈦金屬.種植牙嘅受力情況主要係咀嚼力通過牙冠傳遞俾種植體,然後再傳遞俾牙槽骨.
深圳專業牙醫建議,烤瓷牙比較適合牙齒斷裂,牙根存在,口腔狀況相對良好嘅情況,種植牙比較適合牙根缺失嘅情況.而且,種植牙嘅使用壽命通常係烤瓷牙嘅兩倍以上.


c: text/html

text:
MK-Pop女神 – Christy周葆諭
2015年,一個$900蚊嘅MV,4個服裝,化妝全部錯哂嘅女仔,令大家認識到FFx!點知一日放學,着住校服,素住顏嘅 Christy周葆諭 ,俾狗仔隊撞到,訪問廣為流傳後,令一眾巴打立時眼前一亮,仲將Christy封咗做女神,話佢素顏仲靚過化妝!係囉,17歲,pure已經係無敵啦!
通常見到Christy都係唱唱跳跳,其實佢係一個動靜皆宜嘅學生嚟架,最鍾意就係去圖書館借書,同去自修室,喺運動方面長跑,游水,擲鐵餅,佢都一樣得架!仲係校隊嚟tim!不過自從加入咗FFx之後,佢都唯有減少參與課外活動,咁先可以兼顧到學業同事業丫嘛!
Christy話學校嘅老師同同學都對佢好好,尤其係老師啦!最初入行,的確有俾訓導老師召見,不過老師都只係擔心一個未見過世面嘅學生會俾人呃,而唔係怕佢喺出面會闖禍.而當「MV事件」發生咗之後,的確有好多老師關注,不過佢哋都係擔心Christy會受負面情緒影響,知道佢自己可以應付到之後,仲俾咗好多鼓勵佢tim!
作為一個學生,Christy自問都係一個好學嘅人,佢覺得學習係會令人進步嘅,而喺咁多個科目當中呢,佢最鍾意就係數學喇!唔係因為成績特別好,而係Christy覺得可以去破解一條數學題目,係一件好有挑戰性嘅事,而且可以破解成功,亦都會好有滿足感!
喺DSE放榜之後,Christy希望可以繼續升學,佢最心儀嘅科目就係職業治療喇!因為佢自己本身有讀寫障礙,亦有屋企人係腦退化症同柏金遜症患者,所以好明白患者同身邊嘅人,喺生理同心理上都要承受好大壓力,如果可以成為一個治療師,幫到佢哋跨過難關,Christy就覺得好有意義喇!
Christy本身被譽為FFx當中最索嗰個,而FFx最近又由4人,變成3人組合,呢個「MK-Pop」天團,究竟仲可以走幾遠呢?Christy就話都有唔少記者問過佢會唔會單飛,不過佢話FFx而家3位成員,現時都會各自出show,嚟緊每人又會有一首單曲;需要嘅時候,又會合體變番FFx,所以Christy覺得冇單飛嘅必要,佢同其他兩位成員都已經有默契,相信觀眾都好樂意睇到,佢哋個人同合體時嘅唔同面貌!
[youtube id=”2ohm-M9g404″]
「學界男女神」唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋!
參加方法好簡單,只要將想推薦嘅同學,或者自薦人嘅facebook ,tag喺下面 “Comment”嘅位置; 再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺學界男女神facebook專頁 inbox或電郵到[email protected]俾我哋;如果成功通過編輯部審核,就有機會成為「學界男女神」!
「學界男女神」,等緊你嚟挑戰!
撰文: Joanne
攝影: Clay Lam
拍攝: Anthony Leong
剪接+美術:Ks
Hair+Makeup: [email protected] EM Makeup

robotstxt: allowed

filter: keep


text:
愛美嘅女士都知,皮膚美白最重要同時最基礎嘅一點就係要做好「防曬」,只有做好防曬嘅基本功,後續嘅手段先可以發揮美白嘅功效.而牙齒美白其實都係同樣道理,只之不過佢要做嘅唔係防曬,而係防止色素沈積.咁點樣防止色素沈積呢,下面呢3點可以很好嘅幫助你.
1除咗認真擦牙,仲可以使用沖牙器,牙線輔助清潔
唔管你刷牙點認真,總有啲小角落刷唔到,因此喺擦牙前使用牙線,或沖牙器可以很好嘅輔助刷牙.使用牙齒貼面美白牙齒非常方便快捷而且效果持久,但想要效果更持久,日常護理絕對少不了,要相信多用點心做好日常嘅口腔護理,你喺牙齒保健上花嘅錢會更少.
2盡量避免煙酒咖啡,多用吸管
因為煙酒咖啡,可樂等等含有單寧酸,呢啲嘢容易留下牙漬黃垢,時間一長,就會造成外源性牙齒暗沈.所以為了能美美嘅露齒笑,盡量減少食煙飲酒嘅次數吧.
實在係中意唔飲茶,咖啡,可樂唔想放棄嘅朋友也可以使用吸管嚟飲,咁既能減少對牙齒嘅傷害和色素沈淀,仲可以保持唇妝嘅完整(很多明星都會咁做).
3定期潔牙,口腔檢查更利於維護良好嘅口腔環境
牙結石嘅沈積係由少到多,逐漸形成嘅.如果還有條件定期去醫院洗牙,一年1-2次,可以去除牙石以及茶漬,煙漬等,令牙面,牙頸部經常處於潔凈狀態,讓口腔和牙齒更加潔凈.


text:
現年46歲嘅前港姐冠軍翁嘉穗,自從喺1999年下嫁比佢大20年嘅富商鄔友正之后,就退出娛樂圈,一直專心相夫教子,享受豪門少奶奶生活.
呢排,翁嘉穗一改低調作風,破天荒開設社交平臺賬戶,除咗大曬凍齡靚相之外,仲大方分享喺美容,繪畫,美食方面嘅心得.
當年嘅港姐冠軍翁嘉穗,除咗攞到冠軍之外,仲攞咗「東方美態大獎」,「都會魅力大獎」同「最上鏡小姐」合計四個獎項,成為當年嘅大贏家.
雖然當時有好多人高呼造假,話翁嘉穗只係憑住TVB高層何麗全出口力讚先可以勝出,不過喺之后嘅國際華裔小姐,環球小姐比賽都可以獲得第五同第二,先平息咗民怨.
而獲得港姐亞軍同國際親善小姐嘅李明慧,除咗喺選美方面輸畀咗翁嘉穗,連愛情都要輸畀呢個宿敵.
想當李明慧喺卸任港姐之后就單方面公布同富商鄔友正嘅婚事,點知又畀鄔友正否認,并而帶住正印女友翁嘉穗出現,即刻震驚全港.
事后,李明慧以淚洗面嘅同時,大鬧翁嘉穗橫刀奪愛,結果翁嘉穗成功同鄔友正結婚,并育有兩子,李明慧只得到咗130萬分手費,之后更加遠走美國.
好在2003年李明慧喺美國嫁已故教育家陳樹渠兒子陳耀陽,兼夾生咗一對龍鳳胎,過住幸福闊太生活.
Like MisshkNews Facebook!不出门也能知天下事~


text:
魔術
魔術(英文:Magic Trick)係以不斷變化令人覺得不可思議並帶畀觀眾驚奇體驗為核心嘅一種表演藝術,通常會利用掩眼法,特殊手法,助手,道具等.
魔術師係指從事魔術活動,而唔係濫用魔術嚟做啲唔道德或犯法行為嘅人.
魔術唔係只有掩眼法,而係一項務求違反客觀現象嘅表演藝術,必須有純熟嘅手法同精製嘅道具,瞭解觀眾嘅心理同良好嘅表演心態.一個成功嘅魔術能夠令到觀眾睇得如癡如醉,要靠非常好嘅表演同創意.魔術唔係一定要有特殊道具,助手,台前幕後嘅協助,有時候只需要身邊有嘅物件都可以變出一個好魔術.
魔術嘅定義改
一般人認為,魔術係一種違反客觀規律嘅表演藝術.係依據科學嘅原理,運用特製嘅道具,巧妙綜合視覺傳達,心理學,化學,數學,物理學,表演學等唔同科學領域嘅高智慧表演藝術.捉緊人嘅好奇,求知心理嘅特點,製造出種種令人覺得不可思議,變幻莫測嘅假象,從而達到以假亂真嘅藝術效果.
魔術係一種綜合嘅舞台藝術,魔術嘅完美呈現係魔術師準確操縱現場同埋掌控人心嘅結果.魔術依靠靈活運用光,聲,電等物理同化學嘅多種科學原理,用奇特嘅藝術構思,造成種種離奇巧妙嘅表演形象.魔術師經常利用轉移注意力,燈光效果同埋人嘅錯覺等原理嚟製作舞台效果,從而為觀眾呈現一幕幕精妙絕倫嘅魔術表演.
魔術展示咗佢特殊同獨到嘅藝術趣味,能夠激發人嘅想像力,啟迪人嘅智慧,增長科學知識,豐富娛樂生活.
歷史改
起源改
正確嘅魔術起源時間無從稽考,推測喺有人類活動開始就有魔術.魔術嘅起源係宗教同信仰.喺古代,啲人相信自然界中所有嘅事情,都係因為有精靈或神靈操縱,因此巫師或祭師利用人類迷信嘅心理,利用其他人唔知道嘅原理製造神跡,令人相信呢啲係由精靈或神靈所行出嚟嘅,藉由魔術強化宗教嘅儀式,令到嗰班信徒更加確認佢哋嘅信仰.
歷史上最早嘅魔術紀錄係喺古埃及,大約係喺西元前2600年,亦即係距離而家四千幾年前,古希臘嘅神殿亦利用咗魔術嘅原理.1823年發現嘅《威斯卡手稿》,文獻上記載咗一位名叫德狄(Dedi of Dedsnefu)嘅魔術師,受召為法老王進行表演.佢將一隻鵝個頭斬咗,而斬咗頭隻鵝重識得郁,最後再將頭駁返去原本隻鵝度.嗰份紀錄描述咗呢位魔術師對塘鵝同公牛亦進行過相同嘅戲法.古希臘嘅神殿亦利用咗魔術嘅原理.例如祭司打開神殿大門嗰陣,風箱會吹向地面,祭臺上就出現咗火焰,重有利用風管製造識講嘢嘅神像.
而最早嘅戲法紀錄就係「杯同波戲法」(Cups And Balls),呢個係目前啲人所知道最古老嘅戲法.喺埃及嘅壁畫度(Tomb of Baqt III at Beni Hassan B.C 2500)亦有紀錄.而真正佢嘅歷史表演紀錄可以追溯到1世紀嘅時候.呢個戲法喺中世紀嗰陣大受歡迎,好多魔術師都廣泛喺市集度表演.當時嘅魔術師被稱為雜耍者(Juggers).呢啲四處旅行嘅表演者同樂師,詩人,特技表演者到村莊嘅空地度以簡單嘅戲法娛樂村民.
中世紀改
到咗中世紀末期,歐洲魔術師開始面臨嚟自教堂嘅強烈反對.因為嗰陣時啲人非常相信巫術同超自然現象,而教會相信超自然事件唔係出於聖靈就係出於邪靈嘅信念,令到任何未被教堂認可嘅魔法,就會被認為係黑魔法.只要有一個人指證,魔術師就會面臨審判.好多魔術師都遭受到指控,指証佢哋同惡魔結盟.
即使受到迫害,魔術師依然係個既危險,又受到歡迎嘅職業.一些魔術師受到大地主同貴族嘅青睞同保護.呢個時期四處遊走表演嘅魔術師,只有有限嘅戲法可以進行表演.當時啤牌重未普遍,需要大型道具嘅戲法又昂貴.所以魔術師要依賴靈巧嘅手法同講故事嘅技巧.用鳥類同動物表演嘅戲法相當受歡迎.
近三百年前,宗教對於魔術嘅迫害逐漸加深,喺英王亨利八世統治期間,表演魔術嘅懲罰係死刑.到咗16世紀末,對女巫嘅迫害去到大屠殺嘅地步.由於呢啲瘋狂嘅行徑,好多魔術師嘅生命都受到威脅,若果唔透露魔術嘅秘密,可能會被處死.因此促使咗第一本英文魔術書籍嘅誕生,1584年嘅「巫術探索」(The Discovery Of Witchcraft).呢本書嘅作者雷吉諾·史考特(Reginald Scot)嘅目的,係為咗要拯救魔術師嘅性命,為咗將魔術師嘅技巧同女巫嘅邪惡力量作為區分,喺書度揭露咗唔少魔術嘅秘密,以證明呢啲睇落似奇蹟嘅神蹟,事實上係由一啲自然嘅技巧嚟達成,而唔係藉住邪惡嘅力量.而佢嘅作品,的確令到好多魔術師脫離被燒死嘅命運.書中介紹好多魔術嘅祕密,部分到今日都重有用緊.
喺歷史上,只要有群眾聚集嘅地方,魔術師嘅表演就會高朋滿座.喺18世紀,啲人最經常聚集嘅地方係每年嘅市集.呢度會有各種馬戲,特技等表演.但係喺呢啲競爭之中,唯一嘅明星就係魔術師.18世紀最偉大嘅魔術師,係埃賽克·福克斯.佢喺1720年代聲名大噪,喺每個城鎮嘅主要市集度,都能夠見到佢嘅蹤影.埃賽克嘅經典魔術係蛋袋(Egg Bag),喺空無一物嘅袋裏面,不斷拎雞蛋同小物品出嚟.要睇福克斯嘅表演需要畀一先令.佢喺呢項技法嘅先師,因此成為咗高收入者,甚至重有一班忠實嘅支持者.佢喺1731年死嗰陣,報紙報導咗佢留低一萬英鎊嘅遺產,相當於今日嘅100萬美金,由此可知佢幾受歡迎.
到咗19世紀,隨住劇院嘅興起,魔術師搵到新嘅舞台.最早將魔術帶到戲院,並喺劇院打出名堂嘅魔術師,被稱為「北方嘅大巫師」(The Great Wizard of North)嘅蘇格蘭魔術師,約翰亨利安德森(John Henry Anderson 1814-1874).佢嘅創新表演風格,影響咗後世眾多嘅魔術師.魔術師將巧手結合燈光同舞台效果,展開咗魔術嘅新紀元.有史以嚟魔術師登上咗歷史嘅巔峰,好多魔術為咗因應戲院而誕生.十九世紀尾係魔術表演嘅黃金時期,各地嘅魔術表演都係高朋滿座.魔術師當時穿着正式嘅燕尾服,就好似當時去戲院嗰班觀眾一樣,呢個亦係魔術師着燕尾服表演嘅起源.有啲魔術師甚至成為咗家傳戶曉嘅名人.
二十世紀初期最著名嘅魔術大師係逃脫大師哈利·胡迪尼(Harry Houdini 1874-1926),傳奇魔術大師胡迪尼,喺美國係家傳戶曉嘅人物,胡迪尼擅長於逃脫術表演,手扣,緊身衫,牛奶罐,中國水牢同最出名嘅水底逃脫.胡迪尼同時亦係揭發以魔術手法欺騙大眾嘅所謂特異功能人士嘅先驅者.直到今日啲人依然記得佢嘅事跡.
但係喺1930年代電影工業起飛,令到魔術表演市場快速衰退.因為只要喺電影度加入特殊效果,任何魔法都可能發生.唯有真正嘅魔術大師,先至能夠令觀眾着迷.
現代改
現代人對魔術嘅需求又再度上升.隨住賭城拉斯維加斯等娛樂城同電視嘅發展,造就咗魔術巨星.魔術大師一般收費高昂,而且喺世界各地都有支持者.現時,魔術依然能夠滿足觀眾對於驚奇同娛樂嘅需求.
主要類別改
- 近景魔術
近距離喺一個或幾個觀眾面前表演,需要有熟練嘅手法技巧,所用嘅道具多數係日常生活用品,例如錢幣,啤牌等.因為同觀眾面對面接觸,觀眾通常又可以觸摸表演物品,往往帶嚟極大震撼.
- 舞台魔術
需要配合大型魔術道具,舞蹈,舞台燈光,音響演出,如果有需要,舞台亦要經過特別改裝,呢類表演只適合喺劇場或禮堂度進行.
- 互動魔術
介於近景同舞台之間,主要強調互動性,又稱為中距離魔術.
- 大型幻術
喺專業嘅領域裏面「幻術」(Illusion)呢個字眼本身有佢特定嘅意含,幾乎總係指涉及喺其中或包含人物或大型動物嘅魔術「效果」(Effect).
基本效果改
- 製造(Production):包括出現,製造同繁殖(分裂).
- 消失(Vanish):將固體消失.
- 移位(Transposition):將固體由一邊移動到另一邊.
- 改變(Transformation):質同形嘅改變.
- 穿透(Penetration):一個固體物件冇任何損傷穿過另一個固體物件.
- 復原(Restoration):將完全破壞嘅物件恢復原狀.
- 賦予生命(Antimation):令到冇生命嘅物件自己會郁.
- 漂浮(Antigravity):改變佢嘅重力.
- 吸引力(Attraction):神奇嘅吸附力,亦係改變重力,但係需要有另一個有形嘅物體去吸附.
- 刀槍不入(Invulnerability):反人體自然現象.
- 反自然物現象(Physical Anomaly):反常或畸形嘅人或動物.
- 同觀眾比賽(Spectaor Failure):畀觀眾上台照住做,結果卻係唔一樣.
- 共同反應(Sympathetic Reaction):操縱某一物體,而另一相同物體就有同樣反應.
- 控制力(Control):用意志力控制無生命物.
- 辨識力(Identification):用視覺以外嘅感官辨識文字或物體.
- 讀心術(Thought Reading):讀取對方心中所諗嘢.
- 思想傳送(Thought Transmission):將心中所諗嘅嘢唔係用口傳達畀其他人.
- 預言(Prediction):預測將要發生嘅事.
- 超感應力(Extra Sensory Perception):就是俗稱嘅ESP.
魔術師戒條改
- 要尊重同道;
- 要認真練習;
- 未練習熟練之前唔可以表演;
- 唔可以無代價教授魔術;
- 唔公開魔術嘅秘密;
- 唔可以喺表演之前講出魔術效果;
- 唔好係同一觀眾面前表演同一套魔術;
- 要以正途發展魔術.


text:
Danse Lente 呢個牌子可能吾會成日見到,但呢個英國牌子吾單止價錢吸引,而且設計風格別樹一幟,回頭率極高!好多IG 都有推介Danse Lente phoebe Bag!設計師從現代建築提取靈感,透過強烈線條同對比大既配色創造手袋,吾少歐美明星都會選擇!而家Luisaviaroma 做緊萬聖節折扣優惠,輸入 Promo Code 就可以用75折購買佢哋嘅包包!而家就等小編介紹下啦!
DANSE LENTE Johnny bucket bag
HK$2698
原價 HK$3597 (75折)
Johnny 系列嘅六角形包包一向係 Danse Lente 其中一個佢象徵性嘅設計~六角形造型夠曬特別,手挽更加增添造型氣質!黑色包包夠曬型格,arm曬型格路線嘅女仔!
HK$2173
原價 $2897 (75折)
一睇呢個包包嘅形狀就知道夠曬特別,呢款包包以流暢圓形輪廓設計,呈三角形嘅開口就正正能夠凸顯到 Danse Lente 嘅品牌建築感結構嘅特點~粉紅色雖然比較少女,但鱷魚皮嘅用料加上獨特設計,令包包散發現代主義女性氣息!
HK$2242
原價 $2990 (75折)
呢款 Josh Croc係 Danse Lente推出嘅XS限量版膠囊系列,令品牌經典包款變成迷你版,超級可愛~呢款單肩包以富有質感嘅鱷魚紋真皮制作,金屬三角搭具獨特玩味,白色簡潔又易襯,包包底部仲有小小嘅 DL Logo,秋冬必備!
HK$3118
原價 $4158 (75折)
呢款 Phoebe 系列同樣係Danse Lente 嘅象徵系列~外型仿效信封嘅設計,以底部摺疊嘅方式增加包包嘅容量~好睇又實用!其實呢個系列係早前已經推出,但 Danse Lente 不斷嘗試以唔同配色;呢款加上黑白pattern,好型!
HK$2690
原價 $3597(75折)
同樣都係Phoebe系列,但呢款卡其同咖啡嘅配色就帶一種文青嘅感覺,同頭銜黑色狂野嘅感覺形成巨大對比!不過 Danse Lente 唔想令包包過分文青,所以特意加入搶眼嘅粉紅色,中和返溫柔爾雅嘅感覺,非常有趣!
Promo Code
溫馨提示
購買網址(Danse Lente)


text:
Topcashback 唔係已經介紹過喇咩?唔同係重覆咗?唔係,港究專員又有回贈網站要介紹畀大家,尤其是準備或者已經去到英國生活嘅大家,佢就係之前介紹過嘅回贈網站但英國版.
Topcashback UK 係咪伏嚟架?
港究專員介紹得畀大家嘅點會伏呢,Topcashback係英國頭兩位最大嘅回贈網站,全世界有二千萬個用戶,都唔會淨係呃你一個啦!你可能會喺網上見到有評論話好耐都未收到回贈,不過依個問題喺唔同嘅網站都會有,最主要因為係商戶方面仲未回贈返 Topcashback 依類回贈網站,所以就要體諒吓程序上嘅時間.
Topcashback UK 係點玩最抵?
當然係同時玩優惠券同埋現金回贈嘅組合!尤其是係有啲時候夾埋有100%嘅回贈,如果想知多啲有100%嘅回贈嘅話就記得留意返港究嘅文章喇!
用回贈網站對新手最難或者最易中伏係咩?
其實好似 Topcashback UK 等等嘅回贈網站係一個幾易玩嘅平台,又可以喺你網上購物嘅時候比其他人慳返一筆,新手絕對可以放心.不過記住一定唔可以用一個有 ad block 或者一啲有阻止第三方 cookies 嘅瀏覽器嚟買嘢,再睇埋點睇用唔用得優惠券同點買先最平就唔會中伏.
如果你有任何問題想問吓港究專員,歡迎你喺唔同嘅渠道搵我哋架!Telegram 討論區入面會有港究專員分享更多要注意嘅點,包括更多抵買嘅舖頭同其他優惠著數分享添!正所謂贏在起跑線,第一時間收到著數情報先可以快人一步,理想達到!
歡迎入嚟港究Telegram討論區,一齊慳,一齊脫離買同一件貨但係畀貴啲嘅一群.
其實用法係非常簡單,當然首先係要登記一個賬戶!只係需要一個電郵地址同自設密碼,係唔需要其他個人資料嘅.然後就可以同港究專員一樣開心使用喇!
提示:你一定唔可以用一個有 ad block 或者一啲有阻止第三方 cookies 嘅瀏覽器嚟買嘢,例如可以用港究專員之前推介過嘅 Brave Browser,如果想知多啲,可以參考吓 :
Topcashback UK 同其他回贈網站一樣,都會有一個會員計劃,佢今次就係叫 Plus Membership,就好似上面睇嘅一樣,一開account 就會有一個30日試用,有無Plus Membership嘅分別係Plus可以享有較高嘅回贈比率同埋Cash Out嗰陣換coupon有多啲折扣,但係如果你直接出金你英國嘅銀行戶口嘅話就淨係享受到較高嘅回贈比率.
港究專員建議如果你係有興趣加入Plus Membership可以先做free member,然後再考慮加唔加入.Topcashback 嘅Plus Membership收GBP5.0,係喺你嘅cashback度扣,可以選擇唔用真金白銀畀架!
如果你係準備或者已經過英國生活嘅話,喺生活上有啲咩想知都可以參考吓下面兩篇文章:
(Giffgaff)送你英國Sim Card!每年只需GBP10就有英國電話號碼!
英國移民潮資訊-資產如何安全轉移到外國?港究專員教教你之Part 1
如果你想知多啲關於唔同網購平台嘅比較,可以參考吓:
港究專員私心推薦
介紹回贈網站之餘都要有筍嘢畀大家啦!
Curiosity Stream 係由 Discovery Channel 嘅創辦人創立,係一個訂閱制嘅高成本製作記錄片平台,加入依個平台仲會送多一個平台 Nebula ,依個係由唔同嘅youtuber 一齊創立嘅平台,畀大家享受一個免受 YouTube 算法影響嘅平台.
最重要嘅係回贈比率去到100%,即係可以話依個係唔洗錢就可以拎到嘅優惠!不過當然係同其他回贈網站一樣,係需要你用信用卡畀咗錢先,之後過一段時間之後會回贈落你嘅回贈網站賬戶度.
同 Quidco 有咩唔同呢?
之前港究專員都介紹過另一個回贈網站Quidco,兩個都係主打英國嘅商戶,又可以用英國嘅銀行戶口拎返啲回贈出嚟,咁邊個會好啲?
對於依個問題,兩個網站都毫不避諱咁喺自己嘅網站度同對方比較,當然喺自己嘅網站上面寫嘅只會係自己嘅優點,而缺點就梗係收收埋埋啦!
來自 Topcashback
來自 Quidco
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!唔好漏咗Follow Kong’s Cult嘅Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
「裁員」
基本上絕大部份嘅人都會有被裁員嘅機會,因為無一間公司無一份工係可以打一世!當然以前啲工真係有可能打足一世,但係依家嘅環境好唔同,經濟唔好真係隨時俾人裁員.當然年紀亦都係一個好緊要嘅因素,因為經驗多就等於人工高,好多公司都會由高成本低效益嘅地方著手.所以好多時都會聽到啲人話中年危機,俾人裁員嘅機會就越來越高!有時要再搵返份工真係會有啲難度.
「中年」
好多時公司為咗要節流,第一樣嘢就係裁員.慶幸嘅係自己做嘢咁多年都仲未試過俾人裁員,但係大公司一般嘅做法都係先裁啲經驗豐富同年資較長嘅人.原因好簡單,就係裁咗個高人工嘅再升返一個年資較少嘅人.咁一來就減輕公司嘅負擔,二來年輕嘅一般上進心比較強學嘢能力又比較快.所以人到中年,俾人裁員嘅機會就會越高.其實邊度有咁多鐵飯碗,唔想被裁員當然要不斷自我升值,等公司覺得你有價值!
「金融」
有時真係好唔明啲金融機構,點解裁員首先裁啲資訊科技嘅人先.唔通佢哋以為將所有野外判出去就得?要慳錢講真外判未必一定會平,只係公司想減少長遠嘅負擔.但係講真乜處理金融機構日常運作嘅唔係唔同大小嘅系統,而要開發,營運同管理嗰啲系統程式乜唔需要資訊科技嘅人才咩?所以真係諗唔明,如果個系統有一日死咗嘅話,佢哋要幾耐先至可以修復嗰啲系統呢?
Also published on Medium.


text:
「冧莊」
相信好多人估都估唔到今年「我最喜愛嘅男歌手」在一次落喺坤哥手入面.當然好多人都好驚訝,點解坤哥可以連續兩年都攞到嚟個獎?相信佢自己都無諗過,因為係咁多男歌手入面俾佢更有資格嘅大有人在.不過老實講佢啲歌係幾好聽,而佢真係一個唔識講嘢嘅人.無論你支持佢又好,唔支持佢又好,香港嘅樂壇係需要一啲新力軍!希望坤哥今年繼續做好音樂,用行動去證明俾所有人睇你係實至名歸!
「雞蛋」
每年睇叱咤頒獎禮為咗啲乜?當然除咗睇下邊個歌手攞獎之外,就當然要睇林海峰嘅棟篤笑啦!今年佢用雞蛋與高牆作比喻,帶出娛樂圈係過去一年嘅大小事務.一首《雞,全部都係雞》定係《蛋,全部都係蛋》真係笑到碌地!如果叱咤無咗林海峰嚟個環節都真係唔知點算!老實講如果俾你揀,你寧願做隻蛋定抑或高牆?其實唔駛揀,因為我哋全部都係一隻蛋!就算有高牆又點?只要團結就唔使怕啦!
「女神」
好多人都話「我最喜愛的歌曲大獎」應該係由「方皓玟」嘅《終於好天氣》攞.但係平心而論自己真係覺得欣宜嘅《女神》比較好聽.當然除咗佢唱歌真係唔差之外,其實幕後嘅功臣真係幫咗唔少.其實作為肥姐個女,所承受嘅壓力一啲都唔細!其實今年佢真係實至名歸,除咗攞到「我最喜愛的女歌手」之外,亦因為《女神》嚟首歌獲得「我最喜愛的歌曲」同「叱咤十大第三位」真係戥佢開心!努力呀欣宜!
Also published on Medium.


text:
「人生」
人生好多時都唔會十全十美,想一得二根本無可能.大部份時間做嘅決定,就算當初好似有好多選擇,但係到最後其實都係二選其一.咁點樣揀先啱?真係無人可以話你知.所以凡事無兩全其美,只可以按當時嘅情況去作最啱嘅選擇.有時亦會遇到一啲進退兩難嘅局面,真係點揀都死.唯一可以做嘅就係就算死,睇下點樣死會死得無咁慘.人越大就越多嚟啲煩惱,都係做細路好!
「兩難」
經常會討論一個問題,就係雞先定蛋先嘅問題.真係各有各說法,邊個先至啱?唔知!而做人就係咁,好多時都會被逼去到兩難嘅情況.而如果你係一個圓滑嘅人,應該會比較輕易解決人事上嘅問題.至於你話生活其他嘅兩難真係數之不盡,而創業其實會經常遇到.所以就算之後睇返自己嘅選擇,千祈唔好諗點解當日做咗嗰個決定.因為你只會不斷抱怨,不斷鑽牛角尖!
「現實」
我當然有好多兩難,譬如話打工定創業,屋企定公司,請人定外判,等等.相信大家都有可能處於兩難嘅局面,但係只要自己覺得做得啱揀得啱就得,唔好俾藉口自己後悔.雖然好多時會諗如果揀另一條路,選擇另一個決定,咁今日又會點?正所謂有早知無乞兒,鬼知咩!所以想樣樣嘢都可以順順利利,十全十美?真係難過登天!最緊要係對得住自己咪得囉!


text:
話說阿水自從成為咗社會人士後,就無咩機會去睇現場波.
對上一次睇米蘭已經係已經係上年十一月去西維爾睇歐霸嘅事,所以去到一月嘅時候心入面已經好想翻去聖西路睇波,再加上係朋友嘅慫恿下就決定咗一齊去睇打吡.
噉話說係呢場比賽之前,米蘭的戰況都唔差,再加上隔離街嘅大國際近況麻麻,所以阿水身邊唔少朋友都對呢場比賽充滿期待.而阿水呢,雖然講係有寄望,不過點講國米最近嘅情況太差,所以心入面就覺得藍黑差極都要係打吡挽回翻啲面子,所以總覺得米蘭係呢場打吡戰中可以講係毫無優勢,而且過去的一兩個月工作都好忙,事實上心入面已經攰到唔想再理比賽結果,只係想好好地係米蘭聖西路同比賽一齊享受吓共處嘅時光.
Anyway,因為阿水去到星期六晚都要翻工,結果只能趕係朝早機到米蘭,然後狗衝去酒店check-in,訓覺再起身同友人匯合.
當日未出到米蘭市中心,由倫敦等上機遇到幾位紅黑,再係貝加莫機場成架穿梭巴都係米蘭球迷,心入面己經開始慢慢興奮上嚟.噉我同朋友就約咗係米蘭大教堂前一齊集合嘅,噉我地其中一位成員朋友A就係Milan Club Dublin的成員,所以都慣咗同Dublin班人一齊活動,飲吓酒吹吓水,所以就算阿水未去過都柏林,都認識Milan Club Dublin嘅幾位人物.
噉本身米蘭大教堂就係米蘭市的地標,好多人搞活動聚頭都會約係大教堂前嘅廣場,所以好多人見到我地唔係意大利嚟就好好奇係噉走埋嚟問同影相.最搞笑係有對老夫婦捉住我朋友J係噉問長問短,最後又話要影相,一影完相就自爆其實二人係支持祖雲達斯,真係搞笑🤣🤣🤣
但最抵死嘅就係朋友A同J喇,噉話說佢地兩個係死黨嚟嘅,跟住見到有個好索嘅女人係大教堂前影相,咪走埋去攝鏡諗住識人,點知畀人一嘢推開咗🤣🤣🤣 因為人地係做fashion influencer根本唔受溝仲厭佢地兩個阻住晒🤣🤣🤣 我同其他幾個花生友真係全程睇住超搞笑🤣🤣🤣
當時嘅氣氛可以講係幾輕鬆,廣場上基本都係紅黑嘅人,大家都好causal地喝吓啤酒吹吓水噉,間唔中都有唔少人問我地可唔可以一齊影張相,好似一家人噉.後來到咗差唔多時候,我地就一行人一齊出發去聖西路喇.
噉作為南看台嘅一份子,當然出發前都要有個地方聚吓頭,見吓朋友,搞吓氣氛先架啦.係聖西路對出無幾遠就有一個好細嘅做Piazza Axum的空地,噉南看台呢通常會係呢度聚頭嘅.
噉講得係南看台,放吓煙花,煙霧彈呢啲已經係家常便飯,不過比較煩就係隨處掟炮仗,嘈係一回事,但dum出去又唔叫聲,結果成日嚇翻自己友轉頭….
可能有啲讀者睇到呢度就覺得:「嘩,嘜班人成班暴徒噉架!」但其實大家噉做就好似同朋友過節噉,一大班人一齊飲吓酒,唱吓歌,放吓煙花,其實係好普通嘅事.成個晏晝有唔少國米嘅球迷經過,大家都各行各路,河水不犯井水,相安無事.
不過當然,畀着係我都會怯嘅,不過好彩識得人,有人帶,所以都無話有咩好驚,萬事小心啲就OK.
同各路朋友一齊飲完,吹完水後,阿水就同朋友一齊進場喇.
其實今次米蘭為咗打吡都落咗好多功夫.由比賽前一晚起,米蘭就已經係聖西路打晒燈.仲用埋hashtag #JoinTheFlame 嚟吸引人注意添.
不過阿水就覺得其實聖西路平時就已經好正,唔需要呢啲門面樣嚟搞氣氛,但當然係呢個咩都講marketing嘅年代,有搞係好過唔搞嘅…
話說阿水係聖西路都睇過唔少波,基本上,藍色,橙色,綠色同紅色位都坐過,連記者席都試過添.不過同南看台一齊睇波就真係第一次.
記得阿水幾年前試過係Casa Milan買飛指住要坐南看台,結果人地唔肯賣,叫我坐第二度.當然只係覺得點解唔肯賣,以家諗翻,其實坐得南看台嘅都係買開季票嘅,無位賣都好正常.
今次張飛其實都係靠阿水一位有季票嘅朋友買落嘅.聽講季票人士可以一人另外買四張飛,而且價錢亦都比平時公開發售平(阿水張飛只係55歐左右,同區公開發售價係90歐左右),所以真係不得不說出門真係要靠朋友.
唔知係唔係因為打吡嘅關係,所以場內都見到好多人都好緊張.噉阿水一入到場第一時間就要去洗手間,去完洗手間後出到嚟啲人同我講話唔可以過哥邊坐,但我地朋友都已經係晒度,我梗係唔理南看台班人照樣走過去啦,不過都留意到南看台話事班人神色凝重,非常緊張.至於阿水呢,基本上就係抱住嚟睇風景嘅心態,所以都唔見得話特別緊張或者啲嘜,
雖然講就話第一次係聖西路南看台睇波,但其實上次去西維爾睇貝迪斯時已經見識過南看台狂熱球迷嘅威力,所以今次嚟到其實都唔會覺得驚或者奇怪,而且今次同上次一樣都係同一大班朋友睇波,心入面都唔會話覺得有咩好膽心.
話說唔少港澳人可能會覺得:「嘩!同南看台一齊睇波喎!一定好正啦!」氣氛嚟講係嘅,但事實上阿水就覺得如果唔識人其實係南看台睇波又唔見得特別厲害或者有趣.
點解噉講?因為場波有九成時間你都係睇噉唔到踢緊啲嘜架!
今次阿水多得朋友幫手買飛同霸位,所以都叫做企係一個唔錯嘅位置,第三層第三排中間位,於是乎,基本上比賽大部份時間都係咩都睇唔到,只睇到人放煙霧彈,同一堆煙,再加上呢個位係龍門後面第三層,每次當啲人攻到係我地下面個龍門前,都要企高伸個頭向下望先見到人開角球,所以阿水真心覺得如果你係第一次嚟,又唔識人,最好都係乖乖地買紅區或者橙區嘅位,至少可以專心地欣賞整場賽事,影翻幾幅靚相.
當然,同南看台一齊睇波都有唔少有趣嘅故事.
例如係完半場前,南看台份子突然係正我個frd嘅後面發煙霧彈,結果嚇到我個frd成個人彈開咗,走到我後面匿埋🤣🤣🤣
仲有就係阿水每次一睇波就變咗成個人噉,於是乎一開波就會不停地用意文大嗌,同班死忠一齊高歌,連平時一齊睇開波嘅朋友都會同我講話「嘩,你都好投入喎」,不過現實係,係呢度噉嘈噉開放嘅環境,一個人大叫基本上係聽唔到自己嘅把聲嘅,所以阿水自己亦都唔知自己叫緊幾大聲,直到米蘭入咗第二球後,突然有群三九唔識七嘅米蘭球迷拍我,再同佢班死黨講:「要好似呢個中國女仔一樣叫得噉大聲」,哥剎那真係尷尬到🤣🙈
不過開心還開心,最後米蘭2:3不勝隔離街嘅大國際係有啲失望嘅.始終隊波上半場時完全唔集中,而且有好幾位球員都發揮唔到平時應有嘅表現,再加上國米呢排有啲低迷,要贏打吡嚟振奮士氣都好正常嘅.
Anyway,就算賽果不如理想,但純粹以波論波,呢場比賽的確值回票價,兩邊嘅表現不必係最top,但場波嘅過程的確係非常精彩,無一刻覺得沉悶,而呢一刻,阿水亦至能希望愛隊唔好因為輸咗打吡而氣餒,繼續以意甲前四,歐聯席位而努力.
雖然今次係米蘭無緣睇到米蘭贏波而回,但係好彩上天都算係待我不薄,係第二日以晴朗嘅天氣嚟招呼阿水.哥時室外氣溫大概16度,再加上太陽照射,成個人都覺得好舒服,係條街就噉著T恤牛仔褲再加件薄外套就得,成個人都馬上開心咗好多.
再加上今次阿水總算完咗一直想係米蘭大教堂前飲Aperol Sprtiz嘅心願,今次旅行都算係值得啦!
最後追加:
噉阿水因為星期二要翻工嘅關係,所以要趕星期一下午機翻倫敦.噉意大利啲機場其實都出晒名安檢差,但今次最無奈係有兩個海關見到我著住件Milan Club London嘅T恤,就係噉捉住我問長問知:
海關A:「嗨,你好呀,請問你講英文定意文?」
水:「英文會好啲.」
海關A:「OK,噉我地就係海關嚟嘅,噉樣如果你有啲咩嘢嘅話就要申報嘅.請問你身上有無多於一萬歐羅現金?」
水心諗:「X你,哪有錢?」
水:「無喎,我得40歐咋.」
海關A:「OK,噉你係邊度嚟嘅?」
海關B即刻低聲講:「咪倫敦囉,Milan Club London嘛.」
水:「倫敦囉.」
海關A:「噉你嚟意大利做咩?係倫敦又做啲咩?嚟旅行?」
海關B繼續低語:「嚟睇打吡呀.人地嚟打吡呀.」
水(開始煩):「我係倫敦住,嚟睇波囉.」
海關B:「嗱,都話嚟睇波.」
海關A望望海關B,繼續問:「你身上真係無嘢要申報?」
水:「無呀,我得40歐同一啲卡咋.」
海關A:「呢啲卡係咩卡嚟嘅?有幾多錢係入面?」
水(真心開始覺得嬲):「倫敦啲銀行卡囉!唔關你事!」
海關B見情況:「係囉,係囉,都無嘢啦,畀人走啦.」
然後海關B就拉住海關A走咗.
阿水真係心諗你地兩個翻工翻到悶,都唔使搵我嚟煩架…..
之後阿水第二日翻工就同個意大利女同事講起件事,同事佢嬲到爆因為佢覺得呢件事再一次說明意大利人唔識尊重女性,anyway,呢啲事阿水係意大利都已經見慣見熟,只能講聲「No Comment」.


text:
「我住長江頭,君住長江尾,日日思君不見君,共飲長江水.」呢首宋詞的確夠晒浪漫,但如果將長江改為珠江,共飲嘅係油污水,咁就唔單止唔浪漫,仲隨時危害健康兼引發生態大災難添.
講緊嘅咪就係日前珠江貨船相撞事故囉,船上約九千噸棕櫚油硬脂應聲墮海,不斷擴散,香港位處珠江下游,梗係食到應一應喇.最弊係油污唔止隨海水流去大嶼山,仲流去南丫島同長洲,家陣又殺埋入港島泳灘及維港,連中環碼頭都睇到白色油污連同一條條死魚浮喺水面,十多個泳灘需要緊急關閉,都唔知點收科.
係人都知,港產官僚不嬲好似四方木咁,唔踢唔識郁,可能係社會各界高度關注啩,今次總算叫做有啲反應,可惜都係講多過做.海事處,漁護署,環保署一味話密切監察,但點樣清理油污就語焉不詳,仲強調棕櫚油對人體無害添,吹脹!喂,油污範圍咁廣,擴散速度咁快,淨係旨意清潔工人當海上垃圾咁撈,蚊都瞓蛇都死喇.
仲有喎,港府話就話油污對人體無害咋,之但係環保人士就有唔同講法嘞,佢哋話魚類及動物誤吞棕櫚油脂隨時窒息死亡,絕對唔係講玩.話口未完啫,大嶼山就有養魚戶投訴呢兩日多咗魚反肚,懷疑同油污有關,最離譜係漁護署唔准佢哋加設浮波阻截,但又冇積極清理油污,擔心損失慘重咁話.講真,金錢損失固然慘情,但受污染海產進入家家戶戶嘅餐桌仲大鑊,尤其係好多食肆都會用海水養魚,市民隨時畀油污穿腸過肚都唔知咩事.你知啦,官僚靠得住,豬乸會上樹,膠官為咗卸責乜都噏得出口,話油污無害喎,不如現場示範食畀大家睇吓先喇.
講到呢度,好多人可能同功夫茶一樣有個疑問,就係點解發生漏油咁大件事,幾日過去嘞,都唔覺內地有公布嘅?冇錯,意外冇人想發生,之但係發生咗就要公開吖嘛,尤其係香港遭受池魚之殃,相撞貨船誰屬,有乜善後安排,金錢損失由邊個埋單,都要得個知字啩,家陣內地方面黑箱操作,港府亦係十問九唔知,點可以咁不負責任o架.幾年前嗰單貨船膠粒墮海意外,涉事者都有承認責任兼幫手清理,今次呢鋪仲杰過上次嗰鋪,冇理由輕輕放過啫,吓話!
都唔知好嬲定好笑,粵港政府年年開會,年年交流,又吹水又灌水,又話達成幾多共識,簽署幾多協定,點知有起事嚟就失晒聯,通報機制形同虛設.呢,新政府咪話好打得嘅,如果唔想上台冇耐就民望插水,唔該快快趣趣搞番掂佢!


text:
我知好多人都會手寫notes📝,但其實我自己就覺得打notes會比手寫更加有效率,而且佢都有好多手寫notes冇嘅好處架!
1. 隨時隨地都可以睇同edit
我自己就習慣會將d notes up上icloud/ google drive/ 直接喺google doc到打嘅.當我電子化咗份notes之後,我就可以隨時隨地睇.搭車又可以睇,去旅行又可以睇,無聊嘅時候都可以睇🤣 仲有呢,有時我會突然間諗倒想加d野入notes,咁呢個時候我就可以即刻去edit啦,唔使心掛掛啦~
2. 方便你加圖表
如果有讀geog同econ嘅都知有好多圖(e.g. annotated diagrams, demand & supply diagrams, ADAS diagrams)🤦🏼♀ 咁打notes正正就可以方便倒你啦~若然你係超級懶人😂,咁你就可以直接copy and paste網上嘅圖/用 CamScanner掃描你需要用到嘅圖up上drive或者send去自己個email.如果想用自己手畫嘅圖,都照樣可以用CamScanner然後加幅圖落自己份notes到架!
3. 方便你上網搵額外資料後即時加入份notes到
對於我黎講,hist同geog都係一d唔可以單純靠教科書嘅科,所以我就要成日上網搵d額外嘅examples同terms等等.我自己就習慣搵完d資料就直接整合落自己已有嘅內容到,咁樣就可以令自己份notes更上一層樓,更PRO🤩
4. 可以免卻會唔見notes嘅呢個煩惱
geogaholic係一個成日會整唔見野嘅人…如果我所有科都手寫notes嘅話,我諗極有可能會唔見lol😂然後dse前就會超怯🤦🏼♀ 但如果你打notes,就唔使驚啦(除非咁不幸地死機+你冇backup)
話說好多人dm話我d notes嘅排版好靚,問我用咩software整😂我用microsoft word架jah🤭


text:
作者\丁彥伶
10年,20年前,「子宮內膜癌」(又稱「子宮體癌」或「子宮癌」)呢個病名,問10個人,可能會有11個人唔知,多出來嗰位,係誤認為子宮頸癌.
曾幾何時,本來罕見嘅子宮內膜癌發生率已經超過子宮頸癌,躍升婦女生殖道癌發生率嘅第1位!
好彩係子宮內膜癌早期症狀明顯,多數患者都來得切治療,早期子宮內膜癌甚至仲有機會保留子宮,到生完小孩再治療.
子宮內膜癌躍升第1大婦癌
長庚醫院婦產部部主任張廷彰醫師表示,20年前子宮內膜癌仲係罕見嘅婦癌,但係自2003年到2013 年嘅10年間,粗發生率卻成長了134%.相對咁,喺國民健康署大力推廣子宮頸抹片篩檢後,子宮頸嘅病變多喺轉變成侵襲癌時就被發現,侵襲癌自1998年嘅2,796人降為2014年嘅1,452人,兩者嘅消長也反應出國民生活型態嘅西化.
子宮內膜癌嘅成因
雖然致癌嘅病理因素尚不明朗,但根據許多流行病學嘅研究,已知其與下列因子有明顯相關:
一,少生,唔生
點解本來臺灣罕見嘅子宮內膜癌,喺短短唔到20 年間卻似搭直升機一樣,發生率直線上升?張廷彰醫師指出,可能相關嘅因子係少子化因素.
臺灣係全球少子化最嚴重嘅國家,出生率比世界衛生組織統計最低嘅韓國仲低.而女性嘅月經週期,即係子宮內膜逐月不間斷咁從增殖(增生期),成熟(分泌期),剝落(月經來潮),再增殖,成熟嘅過程,月復一月咁反覆進行.唯喺懷孕期間,得以暫時中止,於是若一輩子都冇懷孕,長期落來,細胞嘅分裂難免忙中有錯,子宮內膜腺體發生異常嘅機率就會越來越高.
二,飲食西化
第二係飲食西化,不只外來嘅西式速食連鎖,包括臺灣小吃鹽酥雞,鹽酥青菜等,樣樣都油炸係食品,每片雞排一家比一家大,有啲仲裹上金黃麵衣,熱量一樣比一樣驚人.
高雄榮民總醫院婦女醫學部主治醫師廖正義亦說,臺灣唔理到邊,周圍都係速食店,路邊油炸小吃,擺滿零食嘅便利店,每個人隨時都可以買到各種零食,即使唔餓亦會照吃,人口肥胖問題亦就越來越嚴重.飲食習慣導致肥胖,進而增加各種罹癌機率,其中子宮內膜癌和肥胖亦有密切關係.
三,脂肪會轉化,分泌壞嘅雌激素
廖正義醫師說明,人體內除了卵巢會製造荷爾蒙,腎上腺會分泌雄性荷爾蒙外,人體嘅脂肪也會幫忙將腎上腺分泌嘅雄性荷爾蒙變化成雌激素.
少量脂肪轉化嘅雌激素,對停經後卵巢失去分泌荷爾蒙作用嘅女性有益,然而一旦產生過多,便容易過度刺激女性嘅乳房,子宮內膜等器官,呢個就係肥胖者容易有乳癌或子宮內膜癌上身嘅原因之一.
四,無所不在嘅環境荷爾蒙
除咗自己體內分泌嘅荷爾蒙,張廷彰醫師提醒,婦女每日都增加緊自己吸收環境荷爾蒙嘅機率.舉例來講,曾有新聞話臺灣人每日食疊起來有101大樓咁高嘅雞排;現在嘅雞一兩個月就可以養大宰殺,臺灣人又偏偏愛食雞皮,唔經唔覺就從食物中食咗好多環境荷爾蒙.
張廷彰醫師亦由佢親眼所見嘅經驗中提出警示:有次佢返家經過收攤嘅夜市,攤商將賣剩同熱辣辣嘅含湯食物,從大鍋中倒入大塑膠袋裡貯藏;另外,亦有好多攤商為咗慳麻煩,喺美耐皿餐盤上包一層塑膠袋後,再將各種油炸或熱食盛裝拿畀客人,我們食嘅路邊銅板美食中,每一啖唔知含有多少塑化劑.
塑化劑到人體內,會轉化成各種干擾人體嘅荷爾蒙.張廷彰醫師說,2011年國家衛生研究院環衛研究組研究員王淑麗博士,從一般人嘅尿液中進行抽驗嘅研究發現,國人尿液中塑化劑DEHP(鄰苯二甲酸二辛酯,一種常見塑化劑)嘅代謝濃度,較德國超出2到3倍,較美國人超出1.5到4倍,顯見國人嘅日常生活受塑化劑侵蝕有多嚴重.
塑化劑和內膜癌有好大嘅關係,喺臺灣,塑膠製品無所不在,他建議民眾要防婦癌,最好要禁絕塑膠袋用喺食物上,減少塑膠袋嘅使用.
塑化劑和內膜癌有好大嘅關係,我們應禁絕使用塑膠袋盛裝食物,避免喺食美食落肚嘅同時,連同癌症一起食落肚.
除咗唔小心食落肚嘅荷爾蒙,廖正義醫師補充說明,有啲荷爾蒙其實仲係婦女自己揾來食嘅.佢提醒,臺灣女性嘅子宮內膜癌發生率於停經前後大幅增加至高峰.其原因為,進入更年期嘅婦女經常為咗貪靚「凍齡」,找蜂王乳,大豆異黃酮等來食,呢啲營養品亦都含有荷爾蒙.
此外,仲有好多女仔鍾意食「雞子」,亦即雞睪丸,或其他動物嘅器官.雖然大多屬於雄性,但到咗體內就會轉化成雌激素,如果為咗變靚食太多,都會成為對器官產生刺激嘅外來雌激素來源,愛美最終會付出代價.
五,基因突變
子宮內膜癌啲第2個高峰期,係70歲以後.廖正義醫師話,子宮內膜癌有多種型態,如果和雌激素有關,稱為第1型(type I)子宮內膜癌,約占所有內膜癌嘅9成,而和雌激素較無直接關係,則是第2型(typeII)子宮內膜癌.
70歲以後女性所患嘅內膜癌多半屬第2型,主要原因研判和基因突變有關,而「第2型內膜癌被發現時通常都唔係早期!」廖正義醫師說,相較於第1型內膜癌被發現時多係早期來講,第2型嘅預後通常比較唔好.
基因突變可能係與生俱來嘅,亦可能係後天先變化,患有Lynch氏症(HNPCC遺傳性非瘜肉症結直腸癌)嘅病人較易發生子宮內膜癌,但目前並無國內本土嘅基因庫資料與標準化嘅檢測技術可協助患者進一步了解,期待未來利用臺灣婦女癌症生物資料庫嘅研究資料與國外嘅研究成果,可以進一步提供個人化嘅治療建議與後代嘅預防方法.
六,老化現象
「癌症係一種老化嘅過程.」廖正義醫師說,醫界發現,隨著細胞老化,細胞更新分裂時容易出錯,當累積錯誤夠多時,便會導致細胞功能日益低下且修復力減弱,恐病變成為癌細胞.
老化成為細胞分裂出差錯嘅一個因素,呢個就係癌症特別容易發生喺老年人的原因之一.遺憾嘅係,癌細胞一旦生成,就唔會自然凋亡.
(商顧出版)授權轉載 原文出處(那些子宮教我的事:婦癌迷思,臨床診療問題全解析)
推薦閱讀:
不正常出血勿輕忽,子宮鏡檢查揪出子宮內膜癌
異常出血,月經滴滴答答,小心子宮內膜癌!


text:
10 SEPTEMBER 2014(WED)今日係十號,剛好係小小豬又大一個月嘅日子,已經係49個月嘅小小豬今朝起身竟然識得自動自覺係書包拎課本出嚟溫習呀~
由於每日放學返嚟到要準備食晚餐,洗白白,做功課,講故事時間....所以其實小小豬可以自己玩嘅時間都唔算多.我一向都唔算係怪獸家長,都唔建議迫得太利害,所以每日早上飲完奶之後,我都會俾小小豬自由活動時間,等佢自己玩鐘意嘅嘢,咁先可以營造開心嘅童年嘛!
今日如常地一早起身,小小豬就去玩玩具,我就入廚房準備午餐,突然間聽唔到小小豬嘅說話聲,我就即刻走出客廳睇吓咩事.(因為小小豬係一個唔停口嘅小朋友,就算佢自己一個人玩都可以講嘢講足全程.突然間冇聲當然係有啲唔對路啦)
原來依個時候嘅小小豬係書包拎左本課本出嚟,好專心咁睇緊學校嘅課本呀~
見佢咁乖仔,我即刻放心晒.依個時候我當然係唔阻止佢,等佢繼續做乖乖啦!
正當我準備入廚房繼續準備午餐時,就係咁俾小小豬發現左我,叫我陪佢一齊讀書,仲叫我扮小朋友,等佢扮老師用國語教我讀書添.依一刻嘅小小豬又真係似模似樣,所以我都陪佢玩左一陣扮老師啦!
其實見到小小豬依個動作,我都真係幾開心,因為我地嘅努力係真係冇白費,睇見小小豬由當初唔鐘意睇圖書,到依家識得自動自覺,發自內心咁去做,又真係一個好大嘅進步,當然...亦都係大肥豬嘅堅持同耐性,小小豬先有依個重大改變呀!
希望依一個好開始可以繼續KEEP住,到佢將來返小學...中學...都會好似依家咁自動自覺去溫習啦!


text:
好耐以前,Edmond 係我上級,佢負責帶住我上大陸出 job.
我地做嘢嘅地方在一個偏僻小鎮入面,果度冇咩商店,但唔知點解,卻有好多洗頭鋪,唔通當地居民特別頭痕?我地周不時都可以見到啲洗頭妹妹瞓晒喺鋪前休息,姿態撩人.Edmond 教導我:「千萬唔好幫襯呢啲鋪頭,因為妹妹仔會引你上閣樓,之後溶咗你都未天光.」師兄真係有經驗,我心諗.
有一晚,大約十二點幾,我一個人在酒店房入面瞓著咗覺,突然電話響起把我吵醒.對方話自己係酒店員工,剛剛想送洗好咗嘅衣服俾
Edmond,但點知發現佢房間冇人,所以問可唔可以交低俾我.我梗係唔肯啦,心諗:「丟咗佢算啦.」
我以防有詐,即刻打去 Edmond 房間求個明白,點知,真係冇人聽.
我喺度諗,個酒店員工會唔會係專登爆俾我知, Edmond 夜媽媽偷雞去咗玩呢?佢去邊度玩呢?佢去玩啲咩呢?我突然記起,師兄話過佢幾喜歡按摩個播,佢仲講過只會去啲正正經經嘅地方添.我查一查酒店房間本大薄,發現原來酒店入面真係有間美輪美奐美女如雲嘅按摩中心,唔洗諗,Edmond 一定去咗果度玩腳仔按摩啦,並且,個場一定係正正經經啦!
我又諗,個酒店員工會唔會只係借送衫之名,走嚟順便推介我試吓享用佢 offer 嘅服務呢?我再望吓本大薄,死,原來個場仲有外賣添架!
我越想越驚,隨即丟咗本大薄,掛起電話,鎖實啲度門,立刻攞本聖經出嚟,唱詩,讀經,祈禱,懺悔!


text:
當日我望住後面微波粼粼嘅人工湖,成個地方山明水秀,鳥語花香,眼入面充滿希望,我話比自己聽:我一定會再返嚟.但係如今,我想再返都返唔到,因為依個城市,已經就快消失左,我依家擰轉頭,見到嘅只係「石屎森林」,嘈雜嘅汽車聲,人與人之間嘅爭拗聲.要去感受呢個世界,已經唔係之前咁容易.我講你一定唔會信,我去咗邊個地方,你一陣間就會知.
世界上所有嘢,都有機會發生.你有冇諗過我哋身處嘅地球——一開始係有一粒粒小塵埃而組成?有冇聽過「世上無難事,只怕有心人」?無論任何幾冇可能發生嘅嘢都有一定嘅機會有機會發生.我唔係講假架,因為,我就曾經經歷過啦.我曾經去過馬爾代夫——一個超靚嘅地方.
我自細都想做一個導遊或者探險家,因為我想去探索呢個世界美麗嘅一面.所以,我二話不話,就拉咗我三個探險家朋友同我一齊去.
經過一陣風浪,我地眼前出現一個島嶼,遠睇已經見到有一種好warm嘅感覺.其實我都唔係好識形容,因為嗰度實在太靚啊.遠睇,佢好似一個生機勃勃嘅少女,身上一棵棵樹向遠來嘅旅客招手.我哋慢慢靠近,深藍嘅漸漸變成湖水綠色,漸漸變成黃綠色,跟住就係一個一望無際嘅沙灘,簡直令人飽覽無遺.我哋幾個踏入嫩滑嘅沙灘,行入我哋居住嘅酒店.在喺酒店入面,湛藍嘅海水盡收眼底.我哋換一套衫,就走去水面啦.
我哋就入水入面,一對魚群即刻散開,好似有怪獸入侵咁樣.我潛入去之後,睜開自己對眼,哇——簡直唔敢相信世界上有咁樣嘅世外桃源,水底嘅世界.突然,一條鯊魚係我面前游過,咦?點解佢冇食我嘅?原來依度啲鯊魚經過長時間嘅培訓,只會食人類比嘅肉但係唔會食人.有條海豚又過嚟我嗰度,叫我捉住佢,然後跟住佢一齊游.
我捉住隻海豚,原來啲海豚嘅叫聲,係:「we we」我覺得海豚真係好聰明,佢哋用聲波嚟傳送自己嘅訊息.一隻巨型魔鬼魚係我下低經過.
我哋上咗岸,陸地景色睇下都好.木板做嘅碼頭,陽光係樹影婆娑之間射落嚟.我哋一路行,個碼頭就好似一隻溫暖嘅手保護着我哋.多謝神賜比我地咁美好嘅天氣,多謝神賜呢個旅程俾我.
咁美好嘅大自然唔通就比啲全球暖化而糟蹋?如今,全球暖化愈嚟愈嚴重,南北極嘅冰塊逐漸融化,海平面上升,都就快要淹沒一啲低窪地區,好似馬爾代夫咁.唔通你忍心比呢個咁美好嘅地方消失?所以,我地要有保護地球嘅意識,由小做起.我地要有低碳生活,減少垃圾同碳排方.我地仲要注意電器上面貼嘅能源標籤.
我地地球嘅天然資源就快要耗盡.我地要好好保護地球,唔可以再被人破壞啦!再破壞,所有美麗嘅地方,所有世外桃源,都會比我地毀於一旦.我地各國要携手合作,守護我地嘅未來.馬爾代夫,我一定會救你㗎.
(文章為港語學第三屆廣東話徵文比賽參賽作品)


text:
「收數」
做數據分析就好似收數佬咁要用盡方法去收數.最怕就係收到啲收唔到啲,因為如果唔係就無辦法反應實際情況.除咗要了解收集數據嘅平台之外,其實好多時都需要少少技術嘅知識.所以用十八般武藝去形容,其實一啲都無誇張!所以要有效咁收集數據係要宏觀去睇,無可能只係專注一點.因為要將數據有效串連一齊係需要一條鎖匙,如果唔係就會分開一節節!
「收集」
要全面了解用戶行為真係唔係大家諗得咁易,其實真係需要一個周全嘅計劃,而且要將唔同嘅情況考慮在內.除咗要配合市場推廣之外,其實有一樣更加重要嘅工作就係配合網站設計,編碼同流程,而且仲要考慮同推算會唔會出現估唔到用戶嘅行為.希望將可發生同會發生嘅事情都盡量覆蓋同收集.如果只係簡單收集數據,基本上無可能回答到任何問題,因為啲數據根本一開始就錯!
「問題」
其實最頭痛嘅通常都係收集一個推廣項目嘅用戶數據,事關通常會有好多唔同嘅持份者參與.最大嘅痛點通常都係技術層面,好多時唔係你唔想收集數據,而係網站嘅編寫模式,又或者係第三方嘅平台所導致.當然大部份時間可以有解決辦法,只不過要幾耐,複唔複雜,值唔值得.有時都真係無辦法,唯有放棄某啲數據.所以真係唔好以為收數佬好易做!


text:
其實九龍寨城公園裡面有個展覽館, 唔單止介紹咗好多九龍寨城既歷史, 仲有...
上回講到我哋穿過「童樂苑」見識過十二生肖石像後, 就去到展覽館側門門口
其實展覽館設有導賞團, 不過我哋沒有參與, 只想隨便逛逛!
兩個嘢一入嚟就坐咗喺張木櫈度! (嘩嗰刻我諗會唔會係古董嚟架! 一陣坐爛咗打一世工都賠唔起!)
兩邊有展示板同模型展示寨城從前的風貌
兩個嘢當然對這些沒太大興趣, 反而鍾意坐吓呢度坐吓嗰度扮吓怪樣俾我影
之後又嚷着叫我俾架搖控車玩一陣, 我見一個人都冇就俾佢哋玩陣(不過好快就有人參觀我又收番起哈哈)
穿過屏風有幾楝磚屋,除咗左手邊的其他都係展覽館
我哋先入去二號展覽館,手掀開黑布幕入去見到很多九龍寨城舊貌的相片,跟隨住聲音導賞介紹,不同相片後的燈箱會亮起來
二號展覽館都係介紹城內舊貌-橫街窄巷,三號展覽館介紹家庭工業,而四號則介紹天台的日與夜
驟眼望過去佢哋兩個好似置身在相片中的天台
五及六號展覽館是最大的,裡面都是一些互動展示
剩係呢度佢哋兩個都玩咗成半粒鐘!真係燒時間好地方,另外最重要係這些展覽館內都有冷氣...大熱天時入嚟解吓暑係必須的!
行番出嚟見到有個小食亭!雖然叫「小」食亭,但係都真係乜都有!五臟俱全
大部份懷舊玩具小食,甚至老闆娘自己親手醃製嘅食品都有!
老闆娘超親切很有耐性的跟小朋友玩起上嚟!同大人都會有傾有講
小食亭另一邊係職員室同埋救護站!
嘩你睇吓風火輪都有!
小食亭內真係好似一個寶庫咁,要咩有咩!
老闆娘俾小朋友自己拎竹蜻蜓去玩(其實要$5一個),真係超好人!
佢哋兩個不斷起飛失敗再嘗試!
佢哋玩得開開心心之際,我同老婆梗係八卦吓小食亭有咩食買,我買咗支麥芽糖夾餅$5(老闆娘即時整㗎!),芊芊食得幾滋味!哥哥就冇興趣,只係掛住玩隻竹蜻蜓
跟住再買杯羅漢果水($10)俾佢哋飲,如果唔係真係玩到中暑!幸好今日天氣熱但係都多雲
因為佢哋兩個玩極都唔走嘅關係(因為$5一隻竹蜻蜓太貴我唔肯買俾佢哋,有得免費玩就俾佢哋玩多陣),所以同老闆娘傾傾吓計,佢再推介我哋飲杯甘筍汁,佢話係「鎮店之寶」!
嘩佢講到咁唔試吓點得呀!價值$16嘅甘筍汁有幾巴閉,老闆娘即刻拎出紅蘿蔔切開再搾汁
呢個釀米醋來頭都唔小!佢話係古法釀,完全唔同出面超巿買到嘅,佢話嗰D全部用醋精整,但係佢話呢個係佢自家純釀製出嚟!
呢度全部製品都係源自新界出品,唔好以為係日本貨,所以係真真正正嘅本土貨!梗係要支持啦(之後我哋仲買咗碗豬腳姜食$25)
好啦!「鎮店之寶甘筍汁」登場啦,成杯飲品個色真係好假,好似水彩咁橙色!因為紅蘿蔔喺雪櫃拎出嚟,所以搾出嚟嘅甘筍汁都好清涼!
飲落去...先講真係好好飲,感覺好清甜好新鮮,絕對冇後加工加糖加水溝稀!飲完一啖要即刻飲第二啖!果然名不虛傳(飲緊嘅時侯仲有街坊專程嚟飲番杯)
喺我仲未忘記到呢杯甘筍汁之際,發現時間唔早都差唔多要離開lu!(下圖為展覽館正門入口)
展覽館設有導賞團!有興趣認識九龍寨城歷史嘅朋友可以上網報名導賞團
呢支大炮仲大支過頭先見到嗰支!
喺展覽館門前呢棵千年老樹簡直係壯觀呀!
旁邊有個古井,不過已經封住咗lu!其實咁樣整不如用個大玻璃箱封住佢仲好,起碼我仲影到個井嘅原貌!
行前少少見到九龍寨城嘅模型!
剛好遇到有專業呀叔帶巿民導賞!
相信呢個係以前嘅遺址
哥哥喺度搵緊路邊度可以行落去...我話俾佢知呢度係俾人參觀唔落得去㗎!
跟住見到棵咁靚嘅鳳凰木,叫佢哋兩個影張相,哎!一時又水溝油,突然之間糖黐豆攬埋一舊影呢張相
最後我哋喺南門離開出番去賈炳達道公園
近東門位置更有單車店可供租單車踩!
我哋沿路行番去公園嘅兒童遊樂場,途中見到有人踩單車同跑步!
呢條用草砌成嘅大龍都好靚,不過我唔係太睇到佢個龍頭嘅眼耳口鼻囉
其實賈炳達道公園都有好多草地,雖然唔係好大好寛廣,但係因為唔係太多人,所以其實都好足夠,如果近近地都可以嚟呢度野餐
去到兒童遊樂場附近又見到多一個洗手間,好有型嘅設計喎!(但係當我行到入去時發覺裡面係冇咩特別)
芊芊當然唔少得又係玩韆鞦啦!
哥哥就仍然繼續玩搖控車(周圍環境真係幾舒服幾靚)
最後佢哋喺度玩咗陣瀡滑梯,跟住就離開公園,去一條馬路之隔嘅「石屋家園」嘆下午茶
Photo by CANON 5D Mark III, Len | EF 24-70mm f2.8L USM
呀劍評語: 我覺得所有正嘢都係隱世嘅,所以呢家小食店真係要再Encore,呢位親切嘅老闆娘我哋後會有期,再嚟嘆你杯「鎮店之寶」甘筍汁!
賈炳達道公園 簡介公園內設有洗手間其他設施包括1條單車徑,1個兒童遊樂場,1個長者健身站,1個7人硬地足球場,4個籃球場和2個排球場
賈炳達道公園地址九龍城賈炳達道
賈炳達道公園開放時間每日24小時開放
九龍寨城公園 簡介九龍寨城公園的原址是九龍寨城,是香港近代歷史其中一個最重要的遺蹟.遊覽其中,除了可以好好欣賞美景,還能緬懷上世紀的老香港風貌.
九龍寨城公園地址九龍九龍城東正道
九龍寨城公園開放時間每日上午六時半至晚上十一時
九龍寨城公園展覽館開放時間每日上午十時至下午六時 (逢星期三休館)
電話2716 9962
電郵[email protected]


text: 好好彩過嚟前已經搵咗屋,業主肯等半個月,等我哋過到嚟再簽約.間屋除咗基本電器已經包括之外,其他當然自己買返嚟啦.間屋原本就有洗衣機,雪櫃,電䁔爐,焗爐,抽油煙機……. 業主仲要係叫做新裝修過,大部份頭先講嘅嘢都係全新.地毯都重新鋪過,窗架都係全新,全屋都叫重新油過.今次真係遇到好業主,又租到間好好嘅屋. 本身住緊 airbnb時已經買咗個水煲.airbnb話晒有床有被,又有洗衣乾衣機. 但係新屋就係百無. 咁搬入去住,究意要有乜先最緊要呢? 之唔係就係被同床褥囉!住緊 airbnb時已經上網揀緊邊隻牌子比較硬身,最重要嘅係可以呢幾日送貨,如果唔係搬去新屋就要瞓地板. 心目中有 Sealy 絲漣同埋 Emma,兩隻都未瞓過.以前瞓嗰張係 Slumberland 斯林百蘭.呢個牌子之前香港個 Sales 話係英國牌子,但係我上網搵極都好似搵唔到,如果唔係我實搵返嗰張買 (莫非我被人搵笨?).比較完一大輪,最後揀咗 Emma,因為做緊特價,加埋佢可以兩日內送貨,完全符合要求.不過真係估唔到而家啲床褥壓縮完得咁細, 好容易就可以搬上樓放好. 跟住就不停咁上 wayfair 網站睇傢俬,床架,茶几,sofa,衣櫃……. 成日覺得買呢啲嘢係咪應該要親手摸下,感受下啲質料先做決定.但偏偏老婆又想快啲決定,買齊傢俬就可以叫做完成咗件事,所以好快就揀啱個款落單. 有啲傢俬就去 IKEA…


text:
Hello,我一直都有食開yaz嘅習慣,大概都食咗一年幾.食開之後都冇乜問題,但係下面一直都冇水,要靠ky先可以啪到.我以前其實都幾多水,唔洗用ky.請問如果係咁,我係咪唔適合食yaz?定係我身體有其他問題先冇水?因為我平時下面都有啲異味.我有睇醫生,不過佢話我嘅化驗報告冇問題.謝謝你.
Hello
如果你已經食咗一年幾嘅yaz避孕藥,都想問下你有冇去搵醫生檢查下你仲適唔適合繼續食呀? 即使食開都冇乜問題,都建議服食避孕藥期間每年搵醫生檢查下,睇下身體情況有無改變,需唔需要轉藥等等.有需要可以去家計會診所/母嬰健康院/私家診所/你睇開嘅醫生嗰度預約返見下醫生呀.
而你所講嘅「水」,其實係「巴氏腺分泌物」,陰道嘅分泌物.本身性行為過程中有幾多分泌物,「夠唔夠濕」,都係有好多因素影響嘅.例如放鬆嘅程度,環境,身體水份,荷爾蒙水平,年齡等等.冇話每人每次都一定會有幾多分泌物先為之正常,分泌物嘅多少同感情嘅親密程度亦冇關係.
而yaz係極低劑量嘅荷爾蒙避孕藥,通過人造荷爾蒙去抑制排卵,增加子宮頸分泌物嘅粘稠度,同埋改變子宮內膜嘅環境,從而達致避孕嘅功效.而有啲人係服用避孕藥期間陰道分泌物會變得比較黏稠,好似「冇水」咁,亦有機會分泌物嘅量咁少咗.所以性行為期間可能會唔夠潤滑,需要使用潤滑劑.而呢樣嘢並唔代表你嘅身體唔適合服用yaz
欣賞你哋有使用潤滑劑,唔夠潤滑嘅情況下,安全套同埋陰道都有機會因為磨擦而破損,所以建議可以使用潤滑劑.
而都想俾多啲關於潤滑劑嘅資訊你.唔建議使用油性嘅產品,因為會導致安全套破裂,而且油性產品可能會破壞陰部嘅酸鹼平衡,影響陰道健康.建議使用水性/矽性/水矽混合性嘅潤滑劑.你可以根據自己嘅需要同喜好去選擇適合你嘅潤滑劑.可以參考:Login • Instagram
關於下體異味嘅問題,見你喺另一個post都有問到,我哋係呢到:妹妹成日有陣味 已經回覆咗,你可以參考返.
而服用避孕藥都可能會令分泌物嘅狀態,氣味,顏色改變,如果你擔心嘅,可以睇醫生嘅時候同醫生講下,睇下需唔需要做個檢查.
而如果你擔心陰道發炎或者感染嘅,都可以留意下潤滑劑方面,避免使用一啲有致敏成分嘅產品.同埋保持潤滑劑樽口乾淨,以免細菌滋生.或者你可以購買一啲單次獨立包裝嘅潤滑劑,每一細包大概係一次嘅份量.
同埋雖然你有用避孕藥作為避孕措施,不過避孕藥並唔能夠好似安全套咁,有減低性病傳播同埋其他感染(例如尿道炎,陰道炎,念珠菌感染)風險嘅作用.所以你都可以考慮發生性行為嘅時候配合埋安全套一齊使用.安全套嘅正確使用方式可以參考:Login • Instagram
有其他問題歡迎隨時搵我地呀


text:
- 激安の両替 DonkiFX
點樣有免費 Inflight WiFi 用?
雖然最近唔少航空公司開始提供 Inflight WiFi,但係多數都收費高昂,通常維番幾舊水港紙走唔甩,有啲甚至仲限制得果一百幾十 MB,限住用真係好冇癮.
部分航空公司嘅 Inflight WiFi 係可以用 Boingo 登入(Boingo 係一個全球 WiFi 服務供應商),而部分同 Boingo 有合作嘅銀行發行嘅高階 MasterCard 客戶係可以免費獲得 Boingo 戶口.
- 雖然係要輸入信用卡 number 嚟驗證獲取資格,但 Boingo 寫明唔會用呢個信用卡資料收取費用.
- 根據 Boingo 網頁資料,合資格 MasterCard 卡主嘅 Boingo 戶口係包括 Inflight WiFi.
換句話講,根據以上兩點,即係你有張開到個免費 Boingo 戶口嘅 MasterCard ,就有機會有免費 Inflight WiFi 用.
步驟如下:
1. 去 Boingo for MasterCard holders 嘅網頁,輸入卡號查詢係咪符合資格,符合嘅話就登記開番個 Boingo 戶口.
2. 上飛機之前記得抄低 Boingo 戶口嘅 login ID 同埋 password.如果係 save 喺電話度,記得唔好 save 喺雲端.
3. 起飛後連上 Inflight WiFi,搵下有冇 "Boingo login",有嘅話就恭喜你,可以上網喇.
呢度寫明唔會由您提供嘅信用卡號碼收錢
您張信用卡合資格嘅話會見到呢一版
您張信用卡不符合資格嘅話會見到呢一版
呢度寫明部分 MasterCard 持卡人嘅 Boingo WiFi 計劃用 Inflight WiFi 係唔會額外收錢
小貼士:
- iPhone connect WiFi 有時會有問題,唔識彈個 Login Page 或者係都話冇 internet connection.咁嘅情況可以用  >,網址 去 "captive.apple.com" trigger 佢去 detect WiFi connection 同埋 prompt 個 login page 出嚟(一定要 Safari, 其他 browser 唔 work)
- 千祈千祈唔好裝 Boingo 個 App (或者同類型,自動幫你駁上 WiFi 嘅 App),因為佢會攔截正常 iPhone 連上 WiFi 嘅過程,令到 iPhone 永遠唔識自動彈個 Login Page,但又幫唔到 auto-login,正宗攪攪震冇幫襯.有嘅話記得 delete 咗佢
- 信用卡方面,個人實測 HSBC Premier MasterCard 係 work 嘅,其餘有待各位實戰再報告
- 如果自己冇合資格信用卡但係屋企人有,可以叫屋企人開個 Boingo 戶口再問屋企人借嚟用
- 航空公司方面,唔係間間航空公司個 WiFi 都有 Boingo login 功能,所以唔係間間公司用得到
- 就算係同一間航空公司,因為飛機都有分長短途同埋新舊不一,唔係架架機都有衛星上網,就算有,背後嘅服務商亦可能不同,所以一架機用到唔代表另一架機都用到
親身證實成功登記免費 Boingo 戶口嘅信用卡有:
- HSBC Premier MasterCard
親身證實成功免費上網嘅航空公司及機種有:
- 瑞士航空嘅波音 777-300ER (77W)
- 長榮航空嘅波音 787-10 (78X/78J)
- 新加坡航空嘅空中巴士 A350-900 (359)
有圖有真相,實測呢幾間航空公司嘅 Inflight WiFi 係有提供 Boingo sign in 兼成功用到
#只係某間落後其他對手幾年前仲未有InflightWiFi嘅航空公司先會走去宣傳OneDayOffline #佢個網站同訂票系統就真係成日OneDayOffline
想知道商務飛行常客里數達人唔想你知嘅密技?
LIKE 我哋「激安の両替 DonkiFX」專頁,除咗搭飛機嘅心得分享,仲有特惠外幣兌換,希望大家坐飛機都由苦差變樂事.唔想錯過最新資訊,就要 set「開啟通知」同埋「搶先看」喇.
我哋舖頭名咁易記都驚唔記得?
唔緊要,記住我哋係「唱錢.舖」,所以另一個網址係 http://SingMoney.Shop
歡迎嚟之前 WhatsApp 預約外幣,鎖定匯率就唔使驚匯率上升,又唔使驚冇貨白行一趟.
#激安の両替 #DonkiFX #激安之兩替 #您的外遊兌換店
#FreeInflightWiFi #AlwaysOnline #StayConnected #BestThingInLifeIsFree #ButOthersNeedToPay
#唱錢 #SingMoney #屯元天 #屯門 #元朗 #天水圍 #唔使出港島九龍


text:
學校設置廉價公用WiFi不是夢
由於以往一個無線路由器都好貴,閒閒地一千幾百咁樣,好難叫班會集資購買然後作公家用途(平均每人攤分的費用亦高,同學們會接受嗎?),但今日要講嘅係一個一百蚊有找嘅Wireless Router,你冇睇錯筆者亦冇打錯,係少於100港紙,假如你班有30人,平均每人攤分3蚊,抵啦!
筆者所講嘅就係小米路由器青春版,呢個Router 係香港係冇行貨賣嘅(使用中國最大網購平台是常識吧),78蚊人仔,大約港紙88蚊左右.
雖然呢個唔係D乜新野,但筆者要講嘅不單係硬件層面,係軟件.
(咁平嘅Router唔好期望有咩質素﹚,建議大家唔好用原生Firmware,識玩一定刷DD-WRT然後發放埋D CSL呀,CMHK呀,CSL Auto Connect啦(建議SSID非Auto Connect 嘅set open wi-fi 再做MAC Filtering 正,而且呢為免學校發現Router,筆者建議將LAN線拉入Router再NAT入學校電腦,再唔係就用學校電腦做Host 放tethering比Router,不過學校會唔會check TTL就另一回事(不過學校D IT人咁廢,以佢地嘅技術應該未做到)


text:
Wifi蛋本地數據卡建議?
咁wi-fi蛋用嘅本地數據卡有啲乜嘢建議呢?呢首先單獨買嘅本地數據卡,可以分為兩類.第一類呢係有合約嘅.第二類就係冇合約嘅.有合約㗎啦相信大家都好熟識㗎,即係一次過可能要簽12個月,24個月,甚至乎係36個月嘅合約.然後每個月畀一個月費價錢呢,享用呢個數據上網服務.而冇合約又或者我哋所講嘅自由約呢,就通常都係每月計嘅.咁一般呢一類型嘅數據卡嘅自由度呢係會比較高嘅,除咗佢係冇合約之外呢,速度同埋數據量,都可以視乎用家嘅需要呢,調高或者係調低嘅.咁呢一類嘅服務呢,3HK嘅Sosim,CSL嘅Club sim,又或者係自由鳥呢,都有提供相類似嘅服務嘅.至於點樣揀呢,其實就好視乎你本身係用嚟做啲乜嘢嘅.如果你只係需要1-2個月嘅本地數據卡嘅上網服務嘅話呢,其實呢一類無合約又或者所謂嘅自由約數據卡,可能就會比較適合你啦.相反,如果你係打算長期使用,又或者好似有啲人係為咗啲限量版嘅精品嘅話呢,例如係演唱會門票,咁可能有合約嘅數據卡呢就會比較適合你啦.
咁除此之外呢其實仲有一個選擇嘅,咁有啲人呢就會覺得我要單獨買一個wi-fi蛋,同埋數據卡,但係我又只係想用兩三個月喎,咁係咪會好嘥錢呢?咁其實市面上咩係有一啲租借wi-fi蛋連埋數據卡嘅服務嘅.換言之呢,你只係需要畀一個價錢,就可以租借wi-fi蛋,同埋使用上網數據服務,咁呢一類型嘅上網服務可以喺邊一度搵到呢?其實就係平時我哋旅行用租借wi-fi蛋嘅公司,都有提供本地wi-fi蛋數據上網服務嘅.例如係爽wi-fi,Wi-fi bb等等,都有提供每日計又或者係每月計嘅數據上網服務嘅.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我嘅頻道,我哋下集再同大家分享其他資訊,拜拜!


text:
整好咗鮮芒果汁鬆餅之後, 就中場休息 15 分鐘,食兩件奇異果蘋果醬多士後,就又繼續開工,整埋個杏仁香蕉蛋糕先.
原本手頭上有兩個香蕉蛋糕 recipe 想跟住做,一個係 muffin 專家 Motonako.A 上次俾我個 recipe,另一個係整餅天后 Vanlily個 Chef Bo 食譜,當我仔細比較兩個食譜,諗住睇吓今次整邊個先,點知發現兩個食譜都好相似,於是我就 combine 埋兩個食譜,變化出一個 Kestrel 自家食譜喇,呵呵!
呢個香蕉蛋糕同之前嘅鮮芒果汁鬆餅一樣焗得咁靚!
材料:
香蕉 2隻
糖 70克
牛油 80克
雞蛋 1隻
高筋麵粉 150克
梳打粉 2克
鹽 3克
檸檬皮茸 一個份量
杏仁條 適量
以上材料份量可約做 5個 muffin.
- 用180 °C 預熱焗爐,與此同時,可放入牛油熱溶同焗香杏仁條.
- 雞蛋拂打成蛋液,香蕉用叉壓成果茸,備用.
- 將溶牛油同糖拌勻,靜止 5 分鐘.
- 之後就加入蛋液同香蕉茸拌勻.
- 篩入麵粉,梳打粉同鹽,加埋檸檬皮茸,用切拌方式拌勻.
- 將麵糊倒入焗模後,放上適量杏仁條,然後放入爐焗約 20 - 25分鐘,當插入牙
簽後抆番出嚟時係乾爽,無麵糊黐喺上面,咁就代表蛋糕已經焗熟.
條咪有啲似「嘉頓孖寶蛋糕」呢?
整俾阿馳同 Winnie 嘅蛋糕就咁睇好似好靚.
但當換個角度就睇到兩個蛋糕都焗到爆哂,麵糊流哂出嚟,因為倒得太滿喇!
因為呢隻蛋糕係用咗整麵包嘅高筋麵粉,而唔係平時用開嘅中筋或低筋麵粉,所以口感唔係鬆軟,而係比較有彈性,再加上香蕉茸就更加濕潤.我個人就比較鍾意用低筋麵粉做出嚟果隻質地喇!除咗香濃嘅香蕉味之外,仲有淡淡嘅檸檬清新香氣同杏仁嘅香味,真係一次味覺享受!
Notes:
- 檸檬皮唔一定要落,只不過見 Motonako.A 嘅食譜有落到檸檬汁,而之前整奇異
果蘋果醬時又有用到檸檬汁,於是就唔好浪費咗個檸檬皮,將表面啲黃色皮層預
先磨定出 o黎.
- 杏仁或其他果仁用之前都要先用白鑊炒香或放焗爐內焗香,否則香味就唔出.


text:
擁躉
擁躉(英文係 Fanatics,簡稱「Fans」或者「Fan」,香港人多數講成 fen1 si2,大陸人同臺灣人就多數講「粉絲」)係好迷好擁護啲偶像,球隊,或者事嘅人,即好「狂熱」嘅支持者.
成因同價值改
俾人擁載嘅人,會稱佢哋為偶像;偶像通常會係一啲歷史人物,舉世名人,組織/國家領導人,知名藝人……等等.亦有人會因應佢自己體會到嘅行為價值,而封個別嘅人做佢嘅偶像.可以咁講,能夠成為偶像嘅人,佢本身一定係有啲值得人欣賞,尊敬同欽佩嘅地方.
除咗人會被擁載之外,其他嘢都可以有擁躉,好似足球籃球隊,支持者不斷咁喺場邊打氣,激起隊波嘅鬥志,去贏波,又可以幫手睇鬼;所以有人會話,擁躉就好似第十二個球員.
同義改
擁躉嘅出現係因為佢哋對一啲人物或事情產生着迷,傾慕嘅精神情緒,所以亦有用嗰樣被擁載嘅人或嘢之後加個「迷」字嚟形容呢班擁躉,好似:球迷,車迷,歌迷,影迷…等.
發燒友亦有類似意思.
形態及影響改
擁躉可以有好多唔同嘅層次,有所謂「普通擁躉」,亦有俗稱「狂迷」嘅瘋狂擁躉,呢啲稱呼似乎可以代表擁載行為嘅唔同程度.
不過有個別嘅激進擁躉會用非理性嘅態度去表現自己,有啲係希望得到偶像嘅注意,可能只係想偶像望自己一眼,握一握手,將精神情緒推到瘋狂嘅極限,做出完全喪失理智嘅行為;有啲就為咗支時自己偶像而同其他唔同路嘅擁躉鬧交,甚至打起上嚟,最後變成大禍收場.
1983年,當時香港南華足球隊因為喺香港甲組足球聯賽嘅排名好低,最後要面對喺第二年降班到乙組比賽嘅命運,但呢件事就令到一眾擁護南華嘅球迷十分鼓燥,最後演變成香港史上嘅一次大暴動.而喺歐美一啲足球狂熱嘅國家,因為球迷爭執變成大騷亂,大暴動,最後釀成傷亡嘅事亦間唔中都會發生[未記出處或冇根據].
至於時下青少年喺追捧偶像嘅態度上亦似乎變得比以前盲目,有啲只得三分鐘熱度經常轉換偶像,只會人云亦云;而有啲更加用咗好多本來應該工作或者學習嘅時間嚟追星(呢班人被稱為追星族),除咗浪費大量時間同金錢之外,亦可能影響本身同影響埋偶像嘅日常生活,甚至影響自己嘅前途[未記出處或冇根據].


text:
「返學」
話咁快又一個月,好似啱啱先至同郭大少慶祝完生日無幾耐.好快佢就開始校園生活,原本以為佢咁癡我哋,點都會有啲分離恐懼症,點知嚟個小朋友竟然完全可以唔理我哋,自己去上堂.咁應該到真正開學嘅時候,相信唔會出現爆喊同難捨難離嘅情況.不過佢真係好鍾意返學嘅小朋友,有次出去食晏,點知佢一出門口就話要返學,但係嗰日係星期日邊度有學返嚟?
「成長」
一踏入兩歲郭大少就已經非常茶煲,越嚟越有自己嘅主見.所有嘢都要自己揀,有時仲要扮大個,成日話要自己嚟.不過成日發脾氣同扭計,食飯都係要氹餐懵.有時仲識得同我哋討價還價,經常性講乜乜乜先,乜乜乜多一次,真係比佢激死!而家已經識晒啲英文字母,仲可以用英文講一至二十.不過小朋友真係大得太快,真係要好好珍惜依家可以同佢一齊嘅時間!
「回顧」
回顧下今個月同佢做咗啲乜先.月頭去咗小不點創作睇話劇,同一班羊年出世嘅小朋友開生日會,氹咗好耐先至影到嘅學生相,去咗荃灣玩吹泡泡不過有啲流,去咗迪士尼兩次,過咗澳門同媽媽慶祝生日,第一次係屋企同佢整曲奇餅,當然仲有去唔同地方上堂啦.不過今個月少咗去公園玩,因為一係就熱到傻咗,一係就落雨落唔停,兼且係咁打風,希望下個月可以去多啲公園玩啦!
Also published on Medium.


text:
「方言」
作為一個香港人,當然係講廣東話啦.而廣東話係我哋香港嘅文化,就算係廣東省,佢哋講嘅廣東話同香港都有啲出入.其實每個地方嘅語言係代表嗰個地方嘅文化.如果連有一日香港嘅第一語言唔係廣東話嘅話,咁香港仲係香港嗎?其實廣東話係全世界最難學嘅語言之一,事關單係音調就已經有八至十個.除咗普通話之外,唯一係外國大學有獨立研究嘅語言就係廣東話.
「母語」
每個人出世嘅地方都有自己嘅語言,而點解香港人嘅母語係廣東話,其實好簡單!因為香港人係講廣東話.而中國本身就有唔同嘅方言,雖然話普通話係中國嘅官方語言,但係傳統中國方言已經分為南北,即係好多人認知嘅「南腔北調」.如果我哋再細分就可以分爲「七大方言」,而粵語係其中之一.如果要香港嘅母語變成普通話嘅話,咁等同廢除地方文化有乜分別?
「捍衛」
作為香港人當然就係要捍衛廣東話啦,廣東話一定係我哋嘅第一語言.當然唔同國家嘅人都可以去學其他語言,就正如英文,日文,德文,等等.每個人長大咗之後都可以選擇.唔通其他國家又會嚴禁自己嘅方言?其實因為中國政府官方嘅語言係普通話,而係教育方面亦都係以普通話教學,所以慢慢好多地方嘅方言其實已經慢慢消失.雖然香港曾經推廣母語教學,但係你睇下而家變成點,真係搵著啲小朋友嚟搞.


text:
TEXT:波仔@HKFPL
最後6周,終於去到大直路啦,但嚟緊絕對唔係一條直路,因為6周入面會有3至4個Double Game Week.打頭陣嘅第一關,DGW 33, 7隊波Double,3隊Blank.
7隊入面,幾隊嘅狀態都唔得,般尼,曼聯,阿仙奴,修咸頓都唔 fit,李城斯特專注歐協聯,白禮頓就對熱刺同曼城,唯獨係紐卡素賽程同狀態都好少少.而近排踢得好嘅曼城,熱刺同利物浦都係踢得一場,曼城同利物浦仲要有歐洲賽,聯賽隨時輪換,不如同大家分享下我個Free Hit 陣同一啲少少嘅諗法啦!
首先,有幾個球員本來係鐵膽,孫興慜,迪布尼同域斯占士.孫興慜fit=熱刺fit,我之前幾周揀咗kulu而miss咗佢嘅得分.今周我就點都要揸住老孫架啦.迪布尼本來唔使點講,但係偏偏周中撕殺完傷咗腳踝,可能遲下要搵個替代品,有機會係史達寧,或者科頓.域斯占士可能有少少特別,但係對住缺乏左閘嘅阿仙奴,無論係對住泰華利斯定係沙卡,都應該綽綽有餘,只要杜曹開綠燈俾佢進攻,我相信應該會有入波或者助攻.
雙賽球隊就點都要揀7至8個,李城對住愛華頓同紐卡素,進攻同防守都可以揀,唯一就係輪換風險,後防唔計舒米高其實冇一個係穩陣,兩閘有Luke Thomas,真士田,卡斯迪尼同彭利拿.中堅伊雲斯,蘇恩祖,科芬拿同艾馬迪.我自己就揀真士田,因為羅渣士好似鍾意喺聯賽用佢,同埋上季佢係季初嘅Bonus Magnet,攞咗好多 bonus嘅分數.中前場都有同樣問題,不過麥迪臣應該係比較安全嘅選擇,而德斯貝利賀爾同班尼斯都係可揀嘅選擇.
而紐卡素攻力麻麻,所以要揀嘅都係防守球員,龍門杜巴卡,左閘杜美特同中堅嘅舒亞都係比較隱陣嘅選擇.杜美特會開角球,而舒亞甚至會射罰球,4.4蚊真係超值之選.
曼聯頭場對住諾域治,就算尾場對利物浦,都值得諗下嘅.般奴場場都踢足, 睇黎呢周又要踢足180分鐘.冇揀C朗唯一係擔心出場時間,之前成日無端端又唔落場.後防喺梳爾傷出後,泰拿斯就係唯一比較好嘅選擇.
我揀咗3個修咸頓,因為睇好修咸頓個打法有機會剋到阿仙奴,高位壓迫對單防中盧干加嘅負荷會好大,如果沙卡打中場,泰華利斯就會俾獲加比達斯重點攻擊佢嘅身後位.而尾場就係對住近況都差嘅般尼,所以查阿當斯係我第一個揀嘅前鋒.
阿仙奴嘅後防就唔想揀,反而對中前場有啲希望,全部中場我可能會揀馬天尼利,只係擔心薩卡有機會被調派去打左閘cover,上場又差啲入波.最後冇揀利記同沙拿都係擔心賽程比較密,狀態又唔係100%,所以可能揀曼城同熱刺好似安全啲.
你又會點揀你個FH陣呢?


text:
錦上路站
錦上路站喺香港嘅元朗錦上路西南面,近住八鄉同錦田,係港鐵屯馬綫嘅其中一個車站,呢個站亦係港鐵屯馬綫範圍嘅車廠同總部大樓嘅所在地.
車站結構改
錦上路站全長280米,外牆係磚紅色,好有中國傳統特色,另外喺四週圍嘅空地種滿晒樹,呼應四週圍嘅鄉村環境.地面層設計配合當地比較空曠嘅鄉村環境,由於錦上路站呈東南-西北走向,因此地面層向東多數以透明玻璃組件做牆身,而向西嘅係啡紅色磚牆,有助爭取東邊嘅陽光進入室內,令東邊有廣闊鄉村視野之餘,亦防止下晝西斜過猛嘅陽光令到室內氣溫急升.
車站樓層改
本站共分兩層,地下係車站大堂,另設公共運輸交匯處,停車場及單車停泊處,而一樓就係月台.
車站月台改
錦上路站設有一個島式月台,1號月台往屯門方向,2號月台往烏溪沙方向.2號月台路軌旁邊設有預留月台嘅平台基座,用嚟起第二個島式月台,容納擬建嘅北環綫.
車站出口改
- A - 港鐵錦田大樓
- B - 錦上路
- C - 錦莆路
- D - 錦河路
鄰接車站改
往屯門方向鄰接車站係屯馬綫,同錦上路站間嘅行車時間約4分鐘.往烏溪沙方向鄰接車站係荃灣西站,同錦上路站間嘅行車時間約6分鐘.
接駁交通改
錦上路站因為地點有啲僻,所以唔係咁多巴士小巴行,巴士都當呢個站係新界東西一個中途站.小巴都係中途經過呢度,主要係來往錦田,八鄉各村.呢處有巴士直通落馬洲.
為方便乘客揸車或者踩單車轉港鐵,呢個站嘅西面設有停車場,有560個車位,而東面B出口外,就設有200個單車泊位嘅單車停泊處.而C出口外設有公共運輸交匯處,方便乘客轉其他路面交通工具.
- 九巴
- 龍運巴士
- A36 - 錦上路站 ↔ 機場(地面運輸中心)
- NA36 - 錦上路站 ↔ 機場(地面運輸中心)
- 新界專線小巴
- 錦上路跨境全日通:
- 市區的士站
- 新界的士站
利用狀況改
九廣西鐵(而家西鐵綫)通車初期,因為錦上路站偏離錦田及八鄉嘅主要地區,再加上西鐵車費貴,因此使用量近乎零;及後九鐵推出月票及日票計劃,平過巴士車費吸引乘客搭西鐵,但由於大部份接駁交通工具都冇提供轉乘優惠,故此只有少部分乘客改用西鐵進出該站及市區.
雖然九巴251M線喺錦田區內路線過份兜路,導致該線客量不斷流失,對西鐵有利,但係縱使西鐵喺2005年推廣水頭水尾村旅遊景點,該站人流仍然處於極低水平.
自從九鐵推出泊車轉乘優惠後,吸引咗唔少揸私家車嘅錦田居民揸車去車站,再轉西鐵綫出市區,而家嘅使用量已有所改善.
車站歷史改
呢個站喺西鐵綫(當時叫西鐵)動工嗰時叫錦田站,當接近完成並諮詢居民站名嘅意見時,八鄉居民認為車站位於錦田同八鄉中間,應叫做「錦田八鄉站」,並引發錦田同八鄉兩地居民爭拗,最後九廣鐵路公司只好將站名改做「錦上路站」.因為錦上路係車站起嗰時最接近呢個站而又分隔錦田同八鄉兩地嘅道路.車站成為香港首個以道路嘅全名命名嘅重型鐵路車站.(雖然佐敦站同太子站都係用同名道路(佐敦道及太子道)命名,但站名冇「道」字.輕鐵嘅「康樂路」及「大棠道」等站,係輕軌鐵路車站.)
上一站‧下一站改
列車班次改
(由2009年8月16號開始)


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2017年9月3日 星期日
聽花CD #5:INDenial《INDenial》
喺呢個metal發展停滯不前嘅年代,要出頭有兩條路,一係將自己嗰瓣練到好專,就算冇新意都有質素搭救,但當同一件事已經有無數人做緊做過,就只有寫歌技術都好頂級,再加運氣同際遇先可以成功.另一條路當然係唔行其他人行過嘅路,其實而家玩metal最大成就唔係人哋聽完你嘅歌會話「你哋好似邊隊」,而係「你哋好似呢隊,又有啲似嗰隊,但聽落又唔多似...」
所以會鍾意INDenial隻碟,因為玩得好嘅香港band多不勝數,但令你捉摸唔到嘅就好耐至撞得到一隊.籠統講係thrash,不過唔似聽慣聽熟典型,音樂入面搵得到九十年代美國thrash,二千年代偏thrash系嘅瑞典melodic death metal,同2010年之後嘅德國thrash,但幾種唔同年代同風格嘅thrash又撈得埋之餘唔夾硬.
字面上睇唔會係我最鍾意種metal,因為聽thrash個人喜好最緊要夠衝同有一定技術性,而INDenial根基近九十年代打後著重節奏感多過速度感種「post-thrash」,技術亦唔係好高超,但riff夠爽夠實淨,寫歌編曲亦順得嚟唔悶,唯獨鼓套路比較舊派,夾復古thrash足夠,但樂隊走新派路向時,就嫌打得太保守差少少火花.
雖然將最基本練到最穩打穩紮時你隊band已經冇得輸,如果只係完全玩返晒Machine Head種groove metal,都只會達到「勁但咪又係嗰啲」程度,來自現代金屬嘅影響就幫音樂提昇唔少,雙主音,樂器聲人聲加effect同最後首歌加女聲呢類手法,令音樂多一份摩登色彩唔會太老土或典型,而且錄音加咗好多好多印象分.
其實我自己唔算好鍾意djent興起之後嘅現代metal錄音,整體數碼處理到冇晒雜質甚至有點假,人聲同樂器好似互相鬥大聲鬥突出,大家都咁高咁大企得咁前時,做得好係一幅音牆,執得唔好就好易令整體平面化.隻碟係有少少缺憾,好似鼓聲唔夠真實感之餘感覺唔太夾其他,同有時metal都係粗糙返少少比較好,不過音樂唔太old-school thrash加有點新派時用呢種聲效果幾好,而且製作水準加同音樂配合嘅程度,《INDenial》絕對數一數二:
近年有三隻香港metal碟:卸甲《皇者令》,Karmacipher《Necroracle》同INDenial《INDenial》,都係本地製作而錄音質素直迫國際水準,簡直係省靚「Made in Hong Kong」招牌嘅portfolio級作品.
全碟我最鍾意嗰樣係唱.成日覺得香港band出碟有兩大挑戰,就係鼓聲錄得靚加隻聲夾到音樂同其他樂器,同主音CD內外都聲好唱功勁.INDenial強處唔止雙歌佬,仲有主歌佬本身把聲已經強而有力加聲線獨特辨識度好高,但唔會只一清一拆走天涯而再有變化,聽咗十幾年香港metal,呢個歌佬都算最啱feel.
折衷派thrash加上歌佬聲線特別之餘唱功恆得嚟多變嘅組合,聽完諗起Darkane,當Darkane係我數一數二鍾意嘅thrash death/melodic death band甚至metal band,而你音樂特別歌佬可以令我聯想到呢隊可能係瑞典melodic death metal最被忽視嘅樂隊時,我就係好難唔鍾意你隻碟.只不過亦有另一個問題:CD入面唱得真係好勁,但係現場似乎未能夠完全唱返晒,所以聽完碟再睇live就會覺得有一段距離.當練到live都唱到晒《Deadly Carnival》,就真正做到CD內外一樣咁強,嚟緊九月中就要去北京幫Kreator做開場,咁難得搵到呢種機會,事前一定要操多啲練好把聲同度氣,到時一定要搏到盡唔好失禮,唱到第二日入醫院都要去盡佢呀.
音樂我係完全冇問題甚至會俾好高分,但隻碟本身就幾大問題.美術好重都市味,好摩登搞到似alternative rock band出碟,metal碟設計都係惡少少或者有議題較合適,同歌詞係一張張明信片,一唔覺意跌咗張咪大鑊?同點解要出到咁大盒呢,突成截出嚟搵位擺已經難,仲要成個紙盒一有穿有爛就冇得救,我個盒就係一唔小心責皺咗噉就拜拜.音樂點new-school冇所謂,但出碟個型式可唔可以old-school返少少呢,簡簡單單出隻CD就得架喇...
INDenial@facebook
http://www.facebook.com/INDenialHK
INDenial@Bandcamp
http://INDenial.bandcamp.com
2017年9月1日 星期五
聽花CD #4:Escharotic《Escharotic》Digi EP
「聽花CD」第一篇,反而唔係想寫CD.香港女聲metal fest The Voice of Sirens II比I成功,除咗樂隊夠多元化加隊隊都玩得好好(如果我話我鍾意二人組合嘅The Pafala多過三人組,會唔會俾人打),Escharotic隻digi EP亦係一大焦點.
用USB drive出single甚至專輯,無論主流還是獨立都賣咗好多年(場show早少少時間有個韓星出USB single,講到前無古人後無來者,見到笑而不語),不過作為一個音樂媒介優勢唔大,除咗一定要插電腦先有得聽(以前問題冇咁大,但而家有啲人真係屋企唔開電腦甚至冇電腦),仲似買精品多過買音樂.以前買過兩隻,陳奕迅隻手指整到成餅錄音帶噉樣,開嚟睇MV之後就收返埋冇掂過,USB本身就係賣細隻,你唔係叫我拎住咁大餅周圍去吖嘛?另一隻直到飛咗去屋企唔知邊度都未聽過,甚至連嗰隻USB係邊個出都冇晒記憶.
Escharotic醒在唔只得一隻USB手指,而係賣成部MP3機俾你,睇完show一出門口插隻耳筒已經立即有得聽,當隻EP五首歌四個字長,由HA返到屋企已經夠聽兩次,而當好多時買碟只為支持同收藏,十隻碟八隻拎到返屋企都唔會聽甚至唔會開,呢隻digi EP已經贏在令我最少聽過兩次,跟住仲可以入其他歌出街聽.當普通USB手指用除咗好大隻亦冇乜問題,好多artist賣USB隻手指整到鬼咁多花款真係唔多想用,就算唔怕整花整爛捨得用,有啲一插就autoplay成堆歌同片,點拎返公司用呀?
不過最正其實係個袋,估唔到買細細部MP3機有得送大大個環保袋,size剛剛好放到我部電腦,唯一煩惱係每次出去開會都要解釋俾班客聽點解我個電腦袋咁brutal.與其送一大堆拎到返屋企得個擺字用唔著唔要又唔係嘅雞肋,真係寧願你送個環保袋俾我仲實際.
至於音樂唔使講太多,香港最似Arch Enemy嘅band一定係Escharotic,但成也AE敗也AE,音樂非常似後期Arch Enemy唔算新穎,不過當你路線係純melodic death時規限自然大,就唔會求有大突破只求質素,呢方面就絕對交足貨,錄音反而值得講講.而家獨立製作要做到接近專業級質素唔難,但metal一向唔係靚聲就好,每種metal都有屬於自己嘅年代感同錄音製作方法,選擇配合自己音樂嘅聲音更加重要,可以想像一下用djent聲玩black metal會有幾柒(你話你玩post-black就另計啦).
隻EP以而家indie band錄音水平計可能只夠當demo,但音質同層次感已經唔會輸俾好多人,最重要捕捉得到需要同配合自己嘅感覺,單單入耳已經舒服過印象正面過好多碟,因為說服到我「係嗰樣嘢」.錄音質素可以更高當然更好,但除咗有時太靚反而失去應有感覺,仲有一個現實問題:你想追求某隊band或者某個外國級數嘅錄音,必須要有一定器材同技術,而且無可避免會被拎嚟同外國比較,唔夠資本同信心做到時就好易兩頭唔到岸.與其俾人話似某隊外國band但下一句就係唔夠人靚聲,我寧願製作質素唔係頂級,但聽嘅人會感受到你同你所代表種音樂份真實.
digi EP呢招精彩,不過我份人比較老土,有得揀都係鍾意買CD,所以正式出碟時,都係正正經經出返CD啦唔該. (同出普通膠盒版得架喇,最鬼驚digipak同禮盒裝,唔知點放好爛咗又冇得救,就好似下一次我寫嗰隻)
Escharotic@facebook
http://www.facebook.com/EscharoticHK
Escharotic@Bandcamp
http://escharotic.bandcamp.com
訂閱: 文章 (Atom)


text:
露營百科|新手入坑 | 露營最緊要係咩?!當然係個營!
已更新:2月17日
曾經聽谷友分享,有一次同一個第一次露營嘅朋友上山露營,朋友當時只係帶咗一個極單薄嘅營帳,結果佢朋友凍到一整晚都瞓唔着覺.可想而知一個啱用嘅營帳有幾緊要.
市面上營帳種類繁多,到底有咩選擇嘅準則呢?今日就同大家分享一下選擇營帳嘅基本知識啦~Go!
了解使用者數量 購買適合嘅尺碼
1 .新手購買第一個營帳之前,先要諗下到底營帳有幾多人一齊使用.通常會買一個尺碼比較寬鬆一啲嘅營帳.如果係1人用,買1-2人用會比較舒服: 如2人使用,買2-3人容量最為適當.如果4人用,建議買5-6容量最合適.因為人數越多,除咗休息嘅地方,仲要預留多啲儲存空間.
2. 對於較多人使用嘅帳篷,通常都分開唔同間隔,好似臥室,客廳等.建議購買兩房帳篷或隧道帳篷比較方便.甘就可以將物品行李放係客廳,休息嘅地方就會更寬敞舒服啦.
3. 但對於一個新手黎講,如果要購買一個5-6人用嘅營帳,因為尺寸大,無論係價錢定搭建方面都係一個考慮因素,所以如果真係需要一個大營帳,又唔肯定之後係咪繼續會露營嘅話,給新手建議,第一次露營先租借感受一吓,試完覺得適合先買,市面上有好多租借露營用品公司亦可問問意見,有提供同唔牌比你先租後買,減小浪費.
選擇易於搭建嘅營帳 先建立成功感係好嘅開始
新手係購買營帳之前, 好多時會俾營帳嘅外觀或者品牌吸引,而買咗好難搭建嘅營帳.可能會因為搭建過程困難而對露營卻步,有挫敗感.
建議新手先選擇比較容易搭建嘅營帳.一般來講,俗稱金仔嘅錐形單桿營帳會比較容易搭建.因為只需要喺中心架起一枝桿就可以搭起帳篷. 而另一類比較易起嘅營帳係用兩枝桿搭起嘅圓頂帳篷,都係非常適合露營新手.
先買一個容易搭嘅帳篷,等大家習慣起營過程,有咗成功感,就可以試試挑戰難度高啲嘅帳篷啦.千祈唔好第一步就令自己卻步係最緊要!
選擇耐水壓及防水物料是必然的
買一個營帳,選料都係非常重要,話哂營帳等同一間屋同時須要放置戶外,所以必需要選擇耐水壓防水物料,而耐水壓同防水係非常有關連架,係香港4季天氣都唔算好極端所以比較好選擇,如果在其他國家就更要注意,因落雪等都係考慮因素.
出外露營難免會遇到落雨嘅時候.如果長時間落雨,會導致雨水滲入營帳. 而耐水壓係檢驗織物係耐雨淋嘅指標. 簡單來講,只要耐水壓夠強, 營帳就唔怕因長時間被雨淋而導致雨水滲入,繼而防水性較強.
唔同織物有唔同耐水壓, 一般雨傘耐水壓有500mm左右,雨衣有2000mm左右.而帳篷耐水壓如果係2000mm以上,即使係容易引起暴雨嘅情況,都有足夠保護帳篷內部能力,唔會浸水.不過新手要注意,山區天氣比平坦地形多變化,建議購買至少 1500 mm耐水壓嘅營帳就最適合啦!
營帳高度及抗風結構同樣重要
好多時候選擇營帳,會以高身嘅較受歡迎.因為喺入邊換衫比較舒適.同時呢類營帳都好容易受到強風影響.建議選擇較矮,輪廓圓潤嘅營帳,呢類營帳採用抗風結構設計,強風下都唔怕對框架造成損壞, 會比較耐用,絕對適合露營新手.
營帳係大家嘅顆伴 要珍惜同注重營帳保養
如果帳篷織物被撕裂,雨水,風,昆蟲都會好容易浸入.所以大家每次用完帳篷,都必須要好好涼乾收藏呀.
唔小心整爛營帳?可以用修復材料補修小過1cm都可以用凝膠狀修復,將材料直接塗係小孔上,等凝膠乾就可以封閉小孔,凝膠狀修復材料好處係防水而且唔顯眼,而且乾咗都仍然保持彈性.
但要注意,營帳表面要乾,如果濕咗需要長啲時間先可以乾架.如果超過 1 cm嘅小孔,可以用面積較大嘅修復片修補.好處係可以按小孔嘅大細裁剪到適當嘅size,再貼上小孔上邊.而且有多種顏色選擇.
但如果較大嘅破損,建議都係拎返去營帳品牌進行修補.
露營都係個人興趣.如果大家對營帳未有概念, 建議可以先租用.如果租用到適合再購買.甘樣就可以減少浪費啦.
買啱自己鍾意嘅營帳, 記得要好好珍惜,做好保養呀.咁就可以帶住佢,開開心心去露營啦!
約定大家,我哋營地相遇
相片及資料來源: Google/ Snow Peak IG/
**以後關於露營圖片及分享,記得打Hash Tag(#HKHKCAMP)


text:
EXT:樽仔@HKFPL
上周最尾提到,踏入12月其實係有6個GW,喺咁短嘅時間入面壓縮賽程,有少少睇波資歷都會知道係英超著名嘅12月快車期.而喺FPL嘅世界,呢期更加係一個嚴冬.今日會同大家講少少揀人,排陣要留意嘅地方.
早喺幾周之前(GW13),熱刺對般尼嘅比賽,因為大風雪,熱刺主場清唔到啲雪而要延期.而近期(GW16), 又係熱刺有球員COVID檢測呈陽性而令到對白禮頓嘅賽事又踢唔成,今周(GW17)熱刺對李城開唔開到波都係一個疑問.
而上述嘅情況,喺FPL嘅賽程,係會喺之後以Double GW(甚至Triple GW)去進行, 而如果你當周有熱刺嘅球員,或佢對手嘅球員喺陣中,會直接Blank咗,亦唔會額外送你一個Transfer Quota.呢啲情況,無得預料(除非你有跟開樽’s to Watch (笑) ). 可以做到嘅,唯有以下幾點.
1) 分散球員部署
將你嘅整體部署分散,唔好太集中一隊波,e.g. Triple up.假如你有嘅球員果場比賽係取消咗,你一時之間可能調動唔切,例如有利古朗,孫興民,達雲臣山齊士,蘭普堤,杜沙特等等,真係唔好彩喇.一係你果周就做extra transfer,要扣分換人,一係就硬食,點都有影響.當然啦,強勢如曼城,你都會想同時間有簡些路,貝拿度施華, 甚至加比爾捷西斯, 呢啲都係用風險換回報啦.
2) 隊長及副隊長
由於隊長有2倍分數,所以其實每周大家係打緊12個人,保唔保持到Rank,或者要追Rank,好多時候都靠隊長.喺咁多預計唔到嘅情況之下,我地會建議大家隊長同副隊長唔好揀同一隊,或者同一場比賽,因為比賽一但取消咗,你果周就打少個,都幾蝕底.而你揀副隊長,基本上都係要一個極大機會出場嘅球員,咁就多少少保障.
3) 留意英超以外嘅情況
雖然係我哋係玩緊英超嘅Fantasy,但同時間喺當然有其他賽事會進行.除咗歐洲賽, 仲有國際賽,有個闊啲嘅fixture,當然對你嘅選擇有幫助,最大影響係黎緊嘅非洲國家盃,而TSB超過70%嘅沙拿,你都要準備定對策,相信有好多領隊都會選擇硬食幾周,因為你放咗佢,真係未必買得返,如果行呢條路,你就要準備定Sub1啦.
呢個12月,FPL一定唔易過,就算你真係西伯利亞人,要成為冬天的冠軍,都係著多件衫穩陣啦.


text:
每年各大品牌都推出 BackToSchool 推廣吸引你買嘢,係大學生嘅你買齊嘢開學帶返Hall準備新開始!免費手機App陪住你大學4年生活:Ocamp,做Project,搬Hall,去機場,遠足行山,Shopping 都幫到你手!
開心之餘把握機會發掘同了解自己,呢4年你會面對咩事?一齊睇睇:
1. 究竟咩係真正嘅快樂?
錢可以買到快樂嘛?錢可以帶俾你物質享受,但玩完之後其實更空虛!真正嘅快樂唔駛用錢買,有時間研究吓點樣做一份令教授滿意嘅功課,俾心機做一個project,呢種快樂只有努力過嘅人先明白㗎!
2. 究竟自己有咩優缺點?
升大學前只要努力讀書就可以,但性格同能力對大學生活影響最大,性格影響命運啊!由而家開始了解自己嘅優點同缺點,學識獨立後再幫助身邊嘅人,你嘅人際關係會比其他人好好多!
3. 究竟畢業後應該做咩?
讀完書之後應該即刻搵工定去Working holiday好?答案只有你知道!每個人目標都唔同,有D讀書時已經返Part-time儲經驗,有人會全程投入大學生活,亦有人已經準備創業搵第一桶金,最緊要唔好令自己後悔!
4. 究竟我存在價值係乜?
讀大學你會識到好多讀書好叻,交際能力好好,性格同外貌都好優秀嘅同學,你會發現原來自己仲有好多進步空間,而家就係一個機會俾自己重新開始建立更好嘅價值觀!只要搵到自己嘅專長同貢獻,慢慢你會知道自己嘅價值係咩啦!
5. 究竟點先為之成功呢?
有人覺得GPA4.0畢業先叫成功,或者一畢業搵到份好工就係成功!成功嘅定義唔需要跟隨其他人,只要你搵到目標就係邁向成功嘅一大步啦!大學4年你可以改變好多,好好利用呢段時間豐富自己,畢業之後發揮所長,Lalamove一年365日24小時陪住你,畢業以後繼續讀書定返工都幫你搵車周圍走!


text:
熱昇華風褸
簡單而言,熱昇華風褸就係使用全件熱昇華印刷既風褸.全件熱昇華,又稱為熱轉印,佢既原理就係先將要印既風褸設計同埋風褸既衫既色一齊轉印至熱昇華專用既轉印紙上,然後用熱能將轉印紙既風褸設計一次過印落去風褸布料上,再按風褸板型裁剪,從而整到一件無圖案設計限制既風褸.
熱昇華應用
除咗想整到成件風褸都係圖案設計時可以整既時候可以整熱昇華風褸外,熱昇華都可以只用於風褸既某一步份,例如係衫身,帽,又或者係手袖.而風褸既其餘步份就用番原本已經有顏色既布料來製作,咁樣可以提升設計既彈性之餘又可以保留番風褸既特性
除左部份熱昇華同埋全件都係設計圖案之外,熱昇華風褸都可以用黎模仿拼布款式既風褸,例如一字拼布,V字拼布或者更複雜既款式,都可以使用熱昇華印刷做到大約既設計出黎,原理都係同上面講既一樣,將原本應用係拼布風褸既顏色配搭,連同圖案一次過印落布料上面,令到成件風褸睇落同拼布風褸十分相似.
熱昇華優點
咁到底點解要用熱昇華印法而唔用翻拼布呢?最大既原因就係價錢可以平好多!熱昇華風褸既就唔同圖案設計既收費劃一,唔會因為圖案設計顏色好豐富就會收貴啲.
而且熱昇華可以補足到其他方法印唔到既圖案設計,例如係一啲充滿漸變色,深淺色同埋陰影既圖案,熱昇華都可以一次過幫你解決.
熱昇華缺點
正如上面咁講,就算係咩樣既款式用熱昇華嚟印都只係一個圖,收一個價錢,所以係複雜既款式上用熱昇華既性價比會更高.不過正因為佢只一個圖,反而就會少咗拼布風褸上面,布與布之間縫合所帶出黎既效果同埋真實性.所以各位客官可以因應自己既喜好同預算去選擇做法.
除此之外,熱昇華印刷一般都涉及到比較多既顏色,而印刷既圖案一般都係電腦直出到印轉印機上面,所以都有機會出現色差既問題,如果想印刷出黎既色係心目中既顏色就有機會需要試印,又或者係到我地既辦公室揀色,所需要既時間就相對會耐左.


text:
幾年前,有位任職雜誌編輯嘅friend想買部單反相機送畀女友,咁啱佢喺工作上認識呢個相機品牌嘅PR,所以就口痕R discount.
對方真係畀咗個discount code佢買,結果慳咗980蚊,然後佢請個PR食飯,又唔好意思去茶記,最後嗰餐食咗700幾蚊.
980-700=慳得280蚊?可能有人會話,數唔係咁計,識多個朋友唔係用呢少少錢去衡量,不過故事嘅發展係個PR之後成日提住,經常丟啲新聞稿過去叫佢喺雜誌登,當然係免費嗰種啦,有時雜誌版位full晒,PR就會重提:「唔係咁都唔幫呀?上次你要買單反,我都幫你拎咗discount啦!」
有時個PR仲會叫佢出席活動,幫手去現場影幾幅相再登出街,撞正要採訪其他嘢冇時間去,個PR又會同佢講:「唔係咁都唔幫呀?上次你要買單反,我都幫你拎咗discount啦!咁啦!你唔得閒啫,叫公司其他同事嚟囉,影幾張相好快啫,個event如果唔夠記者,我好難同客交代㗎!」
其實呢幾年裡面,個編輯已經請咗個PR食幾餐飯,出過好多段新聞稿,去過好多次event,980蚊嘅discount,應該還返凸冇10倍都至少7至8倍.最搞笑係編輯當年咪送部單反畀女友嘅,個女朋友都分埋手㗎喇,PR都仲提緊呢筆人情債.
最近有另一個friend又想買部單反加埋鏡頭自用,佢問我同埋個編輯係咪識人,個編輯同佢講:「慳得一千幾百,不如你自己落街舖買啦,又可以即刻到手,又唔使欠人情,肺腑之言,唔係唔想幫你問.」
類似嘅情況我都試過,後來學識咗一個道理,除非係推心置腹嘅好友,否則可以用錢解決嘅問題,唔好用人情,因為錢只係一個數值,而人情係無限值.
唔止講緊買嘢R discount,適用於任何範疇.


text:
臨近年尾,又係擺酒結婚o既高峰期,夏體硬呢排亦都喜事重重,繼成功踢走可樂暉同黑龍波,同埋射手雷蒙威上個月小登科之後,下星期就輪到我o地o既首席後備前鋒5+HIM,同佢o既細細粒共諧連理,真係恭喜恭喜.而且佢張帖都好整得好有心機,o係度畀大家先睹為快.
由於撞正5+HIM大婚,所以原定呢個月14日場記協盃分組賽,亦都要就一就.其實今屆賽事o係上星期已經開o左波,揭幕戰新報對電台人戰果,至截稿時官網就仲未公布,不過富足主就收到風踢成1:1.記協呢幾年為o左搞好呢隻記協盃,都可以話係盡心盡力,雖然有時做o野未夠完善,但係大家一場行家都會理解,畢竟要搞好一個比賽,「真係唔係想像中咁易」(堅sir腔),尤其當見到足總個官網o既時候,就更加唔會對記協有咩挑剔.
講起足總個網,今季改版之後,富足主身邊幾乎所有行家,都係彈多過讚,唯一一個冇彈o既,就係o個位剩係識玩電話但唔識上網o既前輩.我唔介意你播埋o的唔啦更o既廣告,但係o的資料可唔可以唔好收收埋埋,同埋可唔可以認真少少呢.
富足主最睇唔過眼,就係有乜理由連邊個入波都睇得錯!今屆最經典一幕,就係南華對晨曦,翟廷峰入波,當時球證就話係李威廉入,搞到嗌咪o個位足總職員亦搞錯o左.如果你話一時睇錯,ok,事後睇片改番咪得囉,點知足總一直冇改,之後隔o左一排,都仲係寫李威廉入(依家已經改番).最慘公司o的老細話乜都要跟官方,就算係錯都要跟.如果各位讀者第二日見到o的報紙都寫錯,其實記者都只係食死貓o架.
後來問番有關職員,明明睇片都知錯o左,點解死都唔肯改呢,原來佢o地話一切要以球證份report為依歸,佢一日唔改,足總報告都要跟.富足主聽完之後,衝口而出o左三個字.之後晨曦對飛馬場波,亦發生同樣問題,晨曦球波明明係盧高頂入,但球證又判左蘇偉泉擺烏龍……
其實一個有責任心o既人,自己做完o野,照道理都會好緊張自己有冇犯錯.行家們做完一場波,都會第一時間睇片,睇下自己有冇睇錯o野啦.作為一個主宰場上生殺大權o既判官,如果有少少責任心,事後睇番比賽片段,應該會發現自己錯o左o的乜o卦?
富足主


text:
生活在我城
致全職媽媽的感謝狀
七月過得快到一個點,乜原來已經嚟到尾聲.當你重未準備好做人阿媽,眨下眼你就坐完月,再眨多下眼就,我個仔咁快就五個月大.
我熱愛我嘅工作,係我從來未有過咁具挑戰性同滿足感,快樂,喜悅和驚奇,叫我放棄工作全職湊仔,基本上係無可能.正式全力投入返Cator嘅工作之後,每日來回工作和家庭之間,當我對住個仔嘅時候,我感覺自己好僵硬.見住工人姐姐單兩下眼我個仔就笑到太陽咁款,點解我勁歌熱舞,我個仔都無乜反應嘅呢?
潛入潛意識入面搵,我頂,原來我唔捨得個仔大得咁快.
潛意識嘅嘢係好神奇,佢可以幫你收埋自己個真實感受係入面,你意識上唔知道,但佢背後會影響住你,重要係好大力咁影響住你.
因為唔捨得個仔大得咁快,所以我做嘢時要花特別多能量去離開個仔去工作,返到屋企又唔想面對自己放棄咗mon實個仔長大嘅事實,所以成個人有一部份嘅能量block住咗.即使我勁歌熱舞疊羅漢,我啲energy都flow唔到去我個仔度,即使到都大打折扣,然後就每日都筋疲力盡又充滿挫敗感,但又唔知發生咩事,而家總算搵到答案喇.
同時,呢個都係比我經歷當年我媽媽嘅經歷.我媽媽當年忙到日日都工作到好夜先返屋企,我好掛住媽咪,重怪佢咁少時間陪我同哥哥.而家,我終於明白當年媽媽嘅感受喇.唔怪得媽媽叫我咪鬼做嘢留係屋企湊仔,原來係想我代佢填補當時嘅遺憾.
不過,當我意識到自己啲能量發生咩事,爆喊咗一鑊之後,我個僵硬就無咗,個仔對住我識笑喇.
抱歉啊媽媽,我都會同你一樣,成為一個全職媽媽.我相信只有我快樂,我體現到自己嘅價值,我心愛嘅兒子先至會學識快樂同體現自己嘅價值,將來成為一個快樂嘅人.
帶埋個仔返工係我嘅夢想,呢個夢想,我聽朝就會實現.晚安.
寫完於4:44AM(天使們,謝謝你哋一直以來嘅支持.)
好害怕當媽媽咩?眨下眼你就唔捨得個仔大得咁快㗎喇.


text:
古媽同佘媽拜龍母拜到肇慶
古天樂(古仔)同佘詩曼(阿佘)喺工作上時有合作,而難得兩位星媽私下亦非常老友,經常約埋出埠旅行,又不時會見面飯敍.
東姑知道,古媽同佘媽喺早前就約埋大班朋友,一團四十幾人組成咗個祈福團,出發去咗肇慶悅城嘅龍母廟參拜.其實,近喺香港嘅荃灣,都有間香火鼎盛嘅龍母廟;不過,嗰日係龍母誕正日,一班人以示誠心,就專誠走到龍母總壇嘅悅城龍母廟拜神.而虔誠嘅古媽,仲供奉大大份祭品,相信為乖仔古仔祈福之餘,亦都係祈求闔家平安,身體健康等等啦!
而外型洋化嘅佘媽,亦有份參加呢個拜神團,成班人拜完龍母,就去開餐歎吓肇慶嘅地道名菜,不枉此行.不過,佘媽嘅乖女阿佘日前就唔多順心嘞,被發現佢喺社交網讚好一張「反逃犯條例」示威集會圖片,跟住慘被內地網民鬧爆.事後,阿佘急速收回讚好,並解話只係唔小心錯點讚,表明自己愛國愛港,唔希望有心人過份解讀.好彩呢個小風波,得到大部分內地網民嘅體諒,仲幫口為佢闢謠,可能都係多得佘媽幫乖女拜得神多,所以自有神保祐喇!
戴住大大頂太陽帽及掛頸風扇嘅古媽,裝備齊全北上到肇慶拜龍母.而祈福團仲有佘媽,以及前《歡樂今宵》藝人吳麗珠.
古仔出名孝順,相信古媽亦為乖仔向龍母祈福.
外表跟作風都洋化嘅佘媽,都有參加拜神團.
虔誠嘅古媽(右),準備咗好大份嘅祭品拜龍母,連吳麗珠都戙起手指公讚勁!
祈福團一場去到肇慶,拜完神就梗係順道開餐,歎吓地道名菜.


text:
2014年11月30日星期日
又整素薑醋
每次醃好鹹蛋之後,總會留起兩,三隻嚟整薑醋,今次都唔倒外,不過呢次煲薑醋就加多咗兩樣食材:黑背木耳同黑豆.
其實上網 search 關於素薑醋嘅資料時,大部份都會用到黑背木耳同黑豆,我估係因為木耳嘅膠質可以代替豬手;而黑豆嘅蛋白質就可以代替雞蛋.
2014年11月29日星期六
再做甘筍蛋糕
早幾日整海鮮粉絲沙律時要用到好多紅蘿蔔絲,反正都開機刨絲,順手刨多少少留番嚟整甘筍蛋糕.
醬油麴叉燒
2014年11月28日星期五
梅州綠豆餅
原來阿馳剛 join 了短程美食團到梅州玩,我問佢邊度係梅州,喺邊度,佢都講唔到俾我聽,真係激鬼死!!
佢喺梅州時食過一樣叫綠豆餅嘅嘢,覺得好好食,於是就搭個導遊叫商店現成即做.新鮮即製嘅綠豆餅係軟身嘅,有啲似老婆餅,要 20 日內食完.佢話如果唔要即製的話,啲餅係硬嘅,仲可以擺到好耐㖭,聽見都得人驚哦!!
2014年11月27日星期四
海鮮粉絲沙律
呢幾日天氣都好暖,仲有陽光,趁天氣都仲係熱,整沙律食都唔緊要.
呢個粉絲沙律超簡單易做,係切青瓜絲同紅蘿蔔絲比較嘥時間,我就無理咁好氣喇,掟哂入部 food processor 度就攪掂,之後用越南經典魚露汁 nouc nam 撈勻就食得喇!
2014年11月23日星期日
AeroPress Coffee Maker
早幾個月搭巴士時,睇到個節目有位咖啡師教沖咖啡,佢用一個叫做 AeroPress 嘅器具嚟沖,我越睇就越覺得好熟口面,好似 Ernest 媽咪上次送俾我嗰套咖啡套裝,於是返到屋企就即刻要驗證一下,果然真係!!
2014年11月20日星期四
雜菜薯蓉批 Veggie Shepherd Pie
我成日都對 shepherd pie 呢個名好感興趣,點解會咁叫嘅呢?喺我心目中,pie 係指用個 crust 做批底,將鹹或甜嘅材料放入,之後再入爐焗,好明顯呢個 shepherd pie 個外觀唔係咁啦!另外,點解會用 shepherd 呢個字呢?唔通呢個批真係由牧羊人創出嚟?
近排上網睇地獄廚神 Gordon Ramsay 嘅《Ultimate Home Cooking》,今次唔係要教煮高級精緻菜式,而係教煮一啲比較簡單嘅家庭菜,包括早,午,晚三餐,每集節目最正就係煮晚餐時,要佢四個仔女分別入廚幫手,”迫” 佢哋學識一啲基本技考,就算最細嗰個都要學揸刀切嘢,咁就唔使怕佢哋連水幾時滾都唔識啦!
剛好其中一集教整shepherd pie,原來正宗係用羊肉嚟整,咁就所以用咗 “牧羊人” 去命名.連牛都怕食嘅我當然就唔會用羊肉煮啦,今次試整連肉都唔用,整個素菜批吧!
2014年11月14日星期五
新鮮熱辣黃豆餅
印尼發酵黃豆餅都買過好幾次,一入到店內就即刻走到去雪櫃,點只搵勻都唔見有得賣,真係好少會咁,次次去到都見到有好多放喺度,於是走去問啲職員有冇得賣,點知佢叫我擰轉身睇睇,原來放咗喺對面啲紙皮盒上面.我問個職員點解唔放雪櫃內,佢話啲黃豆餅啱啱做好,仲係熱嘅,如果未攤凍就放入雪櫃的話就會變黑,果然拎上手都真係熱㗎,買咁耐都係第一次買到新鮮熱辣出爐嘅黃豆餅.
2014年11月12日星期三
木瓜雪耳果仁湯
呢期成日同 blog 友謙盈媽媽 “撞餸”,早前大家都不約而同整咗芋頭紫米露,真係撞到應一應!今次又同佢撞木瓜雪耳,不過佢係用嚟煲糖水,我就煲湯.
2014年11月11日星期二
純素布朗尼 Vegan Brownie
整西式烘焙點心,幾乎必定會用到雞蛋,因為可以起到乳化作用,方便各式材料融合.但如果撞啱食齋日的話,咁就無得食囉!
睇番本 vegan “天書”,有個 brownie 嘅食譜都唔錯,做法亦好簡單,好似整 muffin 咁將濕料倒入乾料內快手拌勻就攪掂,一於試試吧!
睇番本 vegan “天書”,有個 brownie 嘅食譜都唔錯,做法亦好簡單,好似整 muffin 咁將濕料倒入乾料內快手拌勻就攪掂,一於試試吧!
2014年11月10日星期一
老將終於要退役喇!
真係越窮就越見鬼!
呢季開始電費同差響都無咗政府補貼,要自己交番,一下子又多成千蚊支出;上個月好友結婚,買禮物又用過千;呢個禮拜部洗衣機漏水情況越見嚴重,睇住呢頭入水,嗰頭就流番出嚟,水位根本都未達指定標準,都唔緊要,最弊係我要不斷拖地索水!!一個人一個禮拜先開一次機洗衫,仲要係低水位都俾多咗佢,咁你話我有得幾多件衫要晾呀!?所以呢幾個月基本上用嚟拖地索水嘅時間仲多過晾衫嘅時間,前幾日情況仲突然加劇,想唔換機都唔得啦,咁又唔見咗 $3000 喇!!
2014年11月3日星期一
免炸吉列南瓜薯餅
訂閱: 文章 (Atom)


text:
■ 29-4-2015
我想講:你地收手啦.你地仲想柒到幾時啫?
老屎忽口水多過茶唔在講,其中一句經常掛響口邊嘅,係「後生仔唔捱得」.首先,呢班老屎忽口中所謂「捱得」,大多數係指日日加班 chur 到傻,被人剝削都逆來順受,唔好斤斤計較等等.佢地咁鼓吹呢啲行為,目的只為對後生仔洗腦,令佢地自願出賣靈魂,放棄爭取合理待遇,為身居高位嘅老屎忽做牛做馬,擺到明就係一種糖衣包裝嘅陰謀,詭計.
除此之外,三,四十年前仲係英人治港,社會信奉嘅係「多勞多得」,為左生計同埋下一代嘅幸福著想,好多人都願意捱.然而如今呢個社會嚴重向權貴傾側,「捱」由自願性質變成被迫,捱完賺到啲錢倒頭來又係貢獻返畀大財團,大地產商.想話自力更生搞下生意,但被財團壟斷同天價租金夾擊,小店不論新舊都難免執笠收場.響呢種氛圍之下,班老屎忽不但唔去批評唔健康嘅社會,唔同情被制度壓迫嘅人,反而掉轉頭鬧啲後生仔唔肯捱?無野下話?
「呢個世界就係咁架啦!」——勁,世事都被呢位老屎忽看透,唔知仲以為佢係哥倫布有份發現新大陸.實情呢?實情係佢對世界嘅認知原來少之又少,最遠都只係去過泰國仲要係跟團.平時淨係靠睇舔共報章接觸所謂「外國新聞」,日日被人洗腦,乜鬼中國和平勃起,全世界都仰慕中國,泛民全部係美國間諜,共產黨逐漸開明乜乜乜……正常人睇完當笑話嘅野難為佢地當真,天真到以為咁就代表通曉國際形勢,真係人唔笑狗都吠.
好心咪再無料扮四條啦.事實係呢班老屎忽根本乜Q都唔知,乜Q都唔了解.唔講咁深,就講上網搵資料,佢地夠佢地所鄙視嘅後生仔快咩?夠後生仔純熟咩?可以好似後生仔一樣分辨資訊真偽咩?——就從老屎忽們一次又一次響 Whatsapp Group 瘋傳果啲「震驚十億人!」,「愛你的家人就傳開去!」嘅流料,已經大概感受到佢地非同凡響嘅智慧.再講白啲,其實佢地不過係一班困響一個「我覺得係咁」嘅世界裡邊,就自以為看透一切嘅井底之蛙.
講開又講,仲有一句都幾 hit 嘅,叫「你班後生仔淨係識反對,又唔提意見」.首先,反對不合理事情係人之常情,亦都係美德.唔通見到有問題都唔出聲就叫好喇喎?人爭取自己應得嘅權益,本來就係一件合情合理嘅事.班老屎忽死抱住迂腐到唔恨嘅封建思想,認為人民理所當然要聽政府話,盲目地將一切反對聲音視為搞破壞.但事實上政府係屬於人民嘅機構,理應為人民服務,聆聽反對意見同訴求係最基本嘅責任.想無人反對咩?好易架咋,搬去北韓,囉.
講到後生仔無提出意見?真係笑話.查實民間一直都有就政府政策提供意見,奈何由一班舔共老屎忽把持嘅政府,根本就無當過啲意見係一回事.譬如話第三跑果一千四百億可以點樣善用?可以制訂咩政策去改善房屋問題?有乜方法減少走私賊?呢啲意見網上面大把,但要政府肯聽先得架嘛!只係因為政府唔聽意見而誤以為後生仔有破壞無建設,完全係本末倒置,同時亦都反映出呢班老屎忽對後生仔既有嘅偏見.諷刺嘅係,好多由後生仔提出嘅意見,班老屎忽其實都有份受惠.
萬惡嘅老屎忽總係用言語打擊年青一代,以大石砸死蟹姿態向初出茅廬嘅後生仔灌輸過時嘅概念,意圖令到佢地未老先衰,年紀輕輕就變左老屎忽,堪稱社會同人類嘅毒瘤.老實講丫,啲老屎忽成日話「個社會無欠你地呢班後生仔」,咁唔通我地又有欠你班老屎忽咩?慳啲啦!
除左肯與時並進,肯活到老學到老嘅人之外(呢種人好好,絕對唔係老屎忽),我相信人活到某個年齡階段,要立心改善自己幾乎係唔可能嘅事,因此我都懶得對佢地好言相勸,求佢地改變啲乜,做好啲乜.對呢挺無可救藥嘅老屎忽,我只有一個請求:當係為人類做啲事又好,當係積下陰德都好.請你將你嘅迂腐思想帶埋入棺材,唔好遺害人間,污染地球.多謝.
● 如 果 你 也 喜 歡 我 的 作 品 , 請 Like 我 的 Facebook 專 頁 ,或 把 文 章 分 享 給 朋 友 .
[Facebook] [Common Blog] [Story Blog] [Photo Album]
E-mail: amethian.studio@gmail.com


text:
懷胎十月,有唔少向來緊貼潮流嘅媽媽都會擔心唔知孕期應該著咩好,苦惱點樣搭配先可以保持原有形象,但又喺身型不斷轉變嘅情況下,都一樣舒適自在!莫非懷孕就要放棄形象?其實潮流從來都無離棄過孕媽媽,好似呢位日系媽媽Saki就以大路嘅UNIQLO,GU時裝襯出多變嘅孕婦裝,依家就嚟睇下當中有咩秘訣啦!
更多文章:(懷孕蜜語)懷孕穿什麼好?伴隨我整個懷孕期的就是連身裙
貼身連身裙
有人會覺得孕媽媽身體走晒樣,最好都係買啲又咁大件得咁大件嘅鬆身服飾去掩蓋身型,好似平日略略肥咗少少都唔太敢著嘅貼身連身裙,更加係諗都唔好諗?其實呢個諗法並唔係必然!
孕媽媽嘅身型雖然會因為孕期改變,但係正正就因為咁身型展現出懷孕時嘅美態,所以若然向來都唔敢著貼身連身裙嘅你,不妨嘅孕期突破一下自己,話唔定會有不一樣嘅驚喜!
更多文章:*☆ 懷孕更要靚 (*´∀`)~♥ 初春可循環搭配首選 *✲゚*
鬆身連身裙
鬆身連身裙可以話係孕期至愛,由懷孕初期著到產後都一樣無問題,不過連身裙喺搭配方面或者略有局限,要依然襯出個人風格的話,就可能要從配件貼連身裙花款著手,好似格仔,碎花都係個唔錯嘅選擇!另外,比較搶眼嘅顏色選項都可以輕易帶出搭配特色!
更多文章:「一式一樣」親子裝不再老土!星級推薦5間超高質網店
牛仔褲搭配
牛仔褲絕對係任何階段都必備嘅搭配選項,其實巿面有唔少專為孕媽媽設計嘅牛仔褲,貼心地喺腰間位置縫製可調節嘅橡筋,同時喺腹部位置配合彈性較高嘅布料,咁各位孕媽媽就唔使擔心「無褲著」啦!
更多文章:日系媽媽為你揀!嚴選必入GU及UNIQLO搭配時裝
半截裙
除咗牛仔褲之外,腰間位置彈性較高嘅半截裙都係搭配好幫手,當中以裙頭以橡筋設計又或者棉質布料嘅選項,就更適合孕媽媽,除咗舒適之外,產後仲可以繼續著,咁就唔怕孕前產後要買過晒啲衫啦!
更多文章:(夏日親子)純色搭配,沙灘元素 必學5款至潮親子穿搭
喺Saki嘅搭配字典入面,仲會不時加插唔同嘅頭髮造型,各位孕媽媽喺搭配過程中,除咗可以戴帽之外,都不妨參考一下Saki嘅頭髮設計,只要花多少少心思,隨時可以為整體感覺帶嚟新驚喜!
圖片來源:____sappi____@instagram


text:
慶祝梗要食餐好 屯門燒肉焰屯門焼肉焰
努力係唔會白費㗎!前排M佬日日OT,見面嘅時間少咗好多,好彩終於捱到升職,所以決定豪少少,請佢食最愛嘅日本燒肉啦!嚟到位於屯門嘅日本燒肉店:燒肉 焰,呢度嘅和牛都係由鹿兒島同北海道引入,價錢唔貴,性價比超高呀!
椰菜沙律
一坐低就會先上一大碟椰菜沙律,份量十足,除咗可以解去燒肉嘅油膩,更重要係每日都要食啲菜㗎!餐廳店員服務非常周到,不時主動更換燒板,仲會協助我哋燒烤,令燒肉嘅味道呈現最佳狀態.
名物!菠蘿漬鑽石和牛胸腹肉
和牛胸腹肉充滿肉味,肉質軟腍,而且配有成個菠蘿一齊燒,非常抵食!菠蘿燒完後變得更甜更juicy,簡直食唔停口.
特上牛小排(汁燒)
肉質嫩滑,油脂分布平均,入口即溶,絕對係我哋嘅推介首選!
味噌醬燒和牛肩肉芯
牛肩芯油脂較少,肉味比較濃,食完口腔會充滿住濃郁嘅牛肉味.員工會主動過嚟幫你燒,燒完會捲起俾你,服務一流!
旨肉!黑毛和牛三筋(鹽燒)
牛三筋係油脂比較少嘅部份,食起上嚟比較有咬口,但肉味絕對係最濃郁嘅選擇.
厚切鑽石牛舌
牛舌爽口彈牙,而且呢個厚度適中,唔會因為太厚而變得過韌,加上肉味濃香,係另一必食推介!
幸福!生蛋拌飯配漬海苔
海苔加醬汁撈飯已經夠好食,加上生雞蛋真係錦上添花,好幸福啊!
巨峰提子乳酸梳打 & 原味活乳酸梳打
酸酸甜甜嘅巨峰提子同乳酸十分清爽解渴,飲完之後可以嗌多兩碟肉嚟燒添!
焼肉 焰 Yakiniku Homura
地址:屯門屯順街1號屯門市廣場1期2樓2253A, 2253B, 2255及2256A號舖
電話:+852 2330 3881
營業時間:星期一至日 11:30 – 22:00
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
我地終於去澎湖喇!因為台灣本島好多地方都去左,今次搞搞新意思,去外島,我地只係留五晚係台灣,留三日兩夜係澎湖,所以到台第二日就要搭船過去,本身如果搭飛機可以由松山機場直接飛去就會慳返好多時間,但係我地太遲訂啦,只有唔靚時間既飛機,所以唯有搭船喇,我地都唔想搭太耐船,就係嘉義搭船去,搭船加高鐵同搭飛機差唔多價錢,但係就可以中午就到達澎湖.下次一定要早啲訂機票,就會無咁頻撲.
嘉義布袋港
前一晚同完朋友食飯之後就搭9點幾既高鐵落嘉義,其實搭船依個方法真係浪費左好多時間,到左高鐵站之後就坐左半個鐘既的士去酒店,其實由高鐵站去布袋港時間短啲,但係附近都搵唔到住宿,咁唯有住係嘉義市,搭第二日十點既船,1000twd一個人,計埋高鐵1080twd,加埋只係平搭飛機少少,飛機大約1300twd一個人.我地搭海有航運既太吉之星,上網訂飛,搭船當日早一個鐘左右去拎飛,之後就等,碼頭離嘉義市都幾遠,由我地住既酒店Hotel Hi新民店大約45分鐘既的士,到左布袋港已經好多人,除左太吉之星,仲有其他船都係差唔多時間出發,價錢都係差唔多.我訂既時候其實想訂一架又快又大既船,點知訂左架最細既船,都係個句如果早少少安排就可以搭到百麗輪,船程一個鐘左右.
可以入閘個時我地好興奮,見到好多大船,點知行行行左好耐,行到最遠個架小船先係我地個架
依架就係百麗輪,新同埋大好多,但係我地唔係依架
澎湖馬公港
原味漁村小吃
到埗之後我地就衝左去食野,去左路邊一間幾多人既餐廳,第一時間緊係食生蠔啦,係150蚊一兜!差唔多有十隻!
一二三石頭人民宿
食完野我地就call民宿黎接我地啦,本身講好左到時打比佢,點知原來佢已經一早係碼頭等喇,打比佢既時候佢咁岩就係附近,知道左之後幾唔好意思呀.民宿唔係馬公市中心,揸車就5分鐘,行路就要20分鐘,所以都幾唔方便,附近無咩餐廳,得便利店同埋超市,但夜晚好安靜,間野好新同埋好乾靜,住得都舒服.民宿老闆好熱情,帶左我地去租車,同訂船河.喺依度一晚590港紙一間房,唔算貴,唯一一點係佢雙人房滿左,所以有一晚要住四人房,第二晚要換房,有少少麻煩.老板基本上包接送,走嗰日佢送我地去機場!車程大概15分鐘.
澎湖市內的士
我地淨係第一日租左架私家車,其他時間喺馬公都係步行同埋搭的士,依度的士係超少,無uber,便利店call唔到,除左call車之外,喺街上面截唔截到都係靠緣份,如果截到既話你就行運了,佢地好好人之外價錢都係一致,就算叫佢用咪錶,無論幾錢佢最終都係收一百,第一次叫佢用咪錶,貴過一百佢都淨係收一百,之後再搭,都係一百,我睇係公價!
澎湖租車
我地一早就決定要租車喇,本來打算四個人租兩架機車,300TWD/day,不過實在太熱太曬,係曬到會中暑嗰隻!所以決定舒服啲,租架私家車.由123木頭人帶我地去佢相熟既租車公司,齊心租車行,老板娘係越南人曾經喺香港做野所以識講廣東話,酷酷的,我地租了Toyota Altis一日,1600一日,1000就半日但5點就要還車,喺度租車非常容易,唔洗買保險,唔限邊個揸,check車無咁嚴,因為我地發現架車都幾花,因為第二日一早就要出去,所以將架車泊喺民宿,擺低條匙,佢地第二日黎收(定唔知係咪民宿老闆幫我地還).雖然老板娘酷酷的但還是有循例簡單介紹一下交通狀況,要注意的事,佢好強調唔好超速同周街泊.今次係老豆揸,台灣交通係左軚,同美國一樣(佢後生喺美國揸過左軚),始終交通方向同香港唔同,所以都係慢慢揸,好多地方基本上無乜車,條路好大,未揸過左軚問題都不太大.


text:
Staycation簡直成為咗近年香港人嘅最喜愛活動,放假去玩吓Chill吓,當自己去咗個旅行咁,彌補呢幾年冇得去旅行嘅遺憾!唔少網民都鍾意分享佢哋嘅Staycation住後感,近日國際旅遊機構Tra
上次就同大家介紹咗幾間中價預算嘅新式酒店,但如果想住得再豪華啲又大啲,有冇咩好推薦吖?想另一半過一個難忘嘅週年紀念日或者生日,不如就從呢幾間酒店入手啦!由其係呢排咁多5星酒店做緊Staycation
咪以為喺香港Staycation就一定要洗好多錢先有大海景同舒服嘅房,其實香港仲有好多價錢比較相宜又新式啲嘅酒店值得好入住㗎!小編作為一個喜歡Staycation嘅人,我決定分享幾間值得入住嘅酒店畀大
住文華東方包兩餐仲要有24小時住宿?點解咁抵㗎?因為kkday出咗個「1月限時住宿優惠」啊!一泊兩食連早晚餐都只係$2,288起!人均$1,144就可以又食又住仲有平日24小時住宿體驗添!除咗包早餐同
真係沒有更抵只有更抵!最難得嘅係連奕居都做超荀Package,包早餐,包餐飲消費額之餘仲有Upgrade添,真係唔去住返晚都對唔住自己!而作為港人投票選出嘅No.1人氣Staycation酒店之一,服
Staycation大家就成日去,如果有養寵物又唔捨得留佢哋一個喺屋企,要揾到一間可以容納寵物入住嘅酒店都唔係好容易!位於鴨脷洲嘅城木酒店就可以解決各位主人嘅煩惱,因為呢間酒店連寵物都可以Stayca
Staycation成為咗香港人其中一樣放假必做嘅事,週末難得可以同朋友或者另一半渡假係一個唔錯嘅選擇!但咁多酒店唔知道應該揀邊間酒店好,接下來嘅介紹大家千祈唔可以錯過,Trip.com推出精選Sta
鍾意飲啤酒嘅朋友有福啦!以啤酒為主題嘅Staycation你又見過未呢?馬哥孛羅香港酒店推出「啤酒節住宿之旅」,入住高級客房可升級至豪華客房或豪華海景客房.啤酒控可以穿上傳統巴伐利亞嘅服飾影相打卡,仲
大家成日去Staycation,但又有冇試過Staycation加汽車駕駛體驗呢?香港朗廷酒店同英國奢華汽車品牌Bentley合作,推出Bentayga駕駛體驗住宿套餐,大家可以除咗可以享受住宿體驗,
最近係西貢新開嘅WM hotel終於正式開放啦,酒店除左設計超級豪華,鄰近海濱仲有落地大玻璃~ 客房總共有260間同7種房型,大部分房間更設有露天浴池,私人花園,頂樓嘅無邊際泳池更係酒店一大賣點!如果


text:
Price.com.hk x أمازون 上 貨 神器
畀 您 用 0 存貨، $ 0 成本 都 可以 喺 الأمازون 賣 嘢
仲 嘥 時間 喺 淘 寶 搵 嘢 上 網上 賣؟
您 依 家 只要 上 Price.com.hk 睇下 有咩 貨 想 賣، 想賺 幾多 الهامش، 我 哋 個 系統 就會 直接 將 您 揀 嘅 貨 自動 تحميل 上去 您 全球 嘅 الأمازون 網店.
您 想 賣 化妝品 又 得، 賣 手機 又 得!
好 問題 ❗
我 哋 嘅 人工智能 系統 可以 根據 الأمازون 之前 嘅 銷售 數據 話 俾 您 知 邊 件 貨 會 賣 得出، 邊 件 貨 嘅 定價 太高 ⋯⋯
所以 我 哋 嘅 系統 可以 做銷售 保證، 幫 您 用 $ 0 成本 開始 الأمازون 全球 電 商 業務.
您 唔 駛 煩 去 邊 度 買 嗰 件 貨، 因為 我 哋 個 系統 會話 您 知 喺 邊 度 可以 用 最 平 嘅 價錢 買到 嗰 件 貨، 等 您 可以 賺到 更加 多.
想 了解 我 哋 啲 客戶؟
按此 了解 佢 哋 喺 用 咗 DataSunday 嘅 人工智能 自動化 系統 之後 嘅 الأمازون 網店 同 銷售量!
想 了解 更多 我們 嘅 服務؟
按 左面 藍色 嘅 「即時 客服 通訊」 制، 或者 電郵 去hello@datasunday.com، 我 哋 好 樂意 幫 您!


text:
Enjoyce Yoga & Fitness 分店遍布港九新界,喺尖沙咀,太子,銅鑼灣,元朗,沙田,觀塘,荃灣,荔枝角,8個地方都有分店,無論去到邊都總有間喺附近!Enjoyce Yoga & Fitness提供5大系列課程:基礎瑜珈(Classic Yoga),伸展及放鬆(Stretch & Relax),健身(Fitness),功能性(Function & Fusion),養生(Wellness),多元化嘅瑜珈課程可以比初學瑜珈嘅你可以喺入面發掘到合適自己嘅瑜珈!包括有:空中瑜珈,哈達瑜珈,陰瑜珈,輪瑜珈等等.
***依家Enjoyce Yoga & Fitness提供全新會員試堂優惠,非繁忙時段嘅瑜珈班只係$55一堂!就算係上班一族想放工試個堂體驗下瑜珈,繁忙時段都只係$88一堂***
ANGELLEEYOGA共有6間分店,分別於旺角,尖沙咀,荔枝角,觀塘,荃灣,石門,每月有超過1500堂瑜珈班,有超過10種唔同嘅瑜珈可以學,包括哈達瑜珈,輪瑜珈,香薰瑜珈等,其中最熱門嘅空中瑜珈更加有初級同進階兩個級別比你選擇,就算初學瑜珈嘅你都可以因應自己嘅程度選擇番課堂.鐘意向難度挑戰嘅話,ANGELLEEYOGA仲有香港比較少見嘅空中絲帶舞(Silk) 可以學!只利用兩條垂直的絹布支撐身體做出各種瑜珈動作.ANGELLEEYOGA 6間分店仲要各有唔同嘅特色,初學瑜珈都可以喺唔同特色嘅分店影番張打卡相呃like啦!
***鐘意影靚相打卡又想初嘗瑜珈嘅你可以留意下ANGELLEEYOGA嘅試堂優惠,香港少見嘅空中絲帶舞,或者空中瑜珈,或者空中吊環,都只係$168一堂,而地面瑜珈班更只係$128一堂***
圖片來源:ANGELLEEYOGA
TriAngel Yoga分別喺尖沙咀,太子,荃灣,石門設有分店,雖然只有4間分店,但合共有13個課室,提供嘅瑜珈班都唔少!恆常每月有超過1800堂瑜珈班,課程亦主打多元化,有唔同種類嘅瑜珈課程,包括香港少見嘅瑜珈環,空中瑜珈,輪瑜珈,以及各類墊上瑜珈如哈達瑜珈,流瑜伽,瘦身瑜伽等.Triangle Yoga 的瑜珈課程價錢更是相宜,所有地面和空中瑜珈班2月試堂優惠$80一堂,二人同行更享一人半價,即平均一人只係$60堂,今次優惠包含所有時段同大類嘅瑜珈班,簡直十分之抵玩!
***Triangle Yoga 另一特別嘅地方就係佢哋更加設有兒童瑜珈班!亦有親子共用套票可以購買,享受特別嘅瑜珈Family Day,同小朋友一齊體驗瑜珈好處***
圖片來源:Triangle Yoga
除咗成日聽到嘅高溫瑜珈,近年亦興起同高溫瑜珈相似,同樣係喺高溫環境下進行嘅岩盤瑜珈.岩盤瑜珈源於日本,指嘅就係喺設有加熱嘅岩盤礦石嘅環境下進行嘅瑜珈運動,比高溫瑜珈更有助身體排毒,達到減肥瘦身兼養生嘅效果,更豐富瑜珈嘅好處.Hotstone Yoga 主要就係提供岩盤瑜珈課程,所有瑜珈班都係喺獨特嘅岩盤課室裏面進行,包括輪瑜珈,空中瑜珈等,課室經過岩盤石嘅加熱室溫維持約38度,岩盤石所帶出嘅遠紅外線同埋負離子更加可以紓緩肩頸痛,腰酸背痛等嘅痛症問題,令你爆汗,排毒,減肥冇難度!Hotstone Yoga喺全港總共有7間分店:中環,銅鑼灣,香港仔,佐敦,荃灣,沙田,觀塘,無論喺邊到番工都方便放工去上瑜珈班!但留意課堂只限女性報讀呀!
***依家Hotstone Yoga正進行緊體驗優惠,女性新客戶可以$𝟷𝟿𝟾試一項課堂***
圖片來源:Hotstone Yoga
The Practice Studio係一間主張環保嘅精品瑜珈教室,課堂上用嘅瑜伽墊同瑜伽磚都係採用對環境友好嘅Arpi品牌,課室內亦有過濾水機可以比同學自備水樽飲用,鼓勵減少購買樽裝水!難得會喺小型瑜珈教室發現嘅淋浴間,喺The Practice Studio竟然有配置!淋浴間裏面更加有提供浴巾,沐浴用品,電風筒,髮箍,化妝綿及綿化棒,十分之方便,雖然The Practice Studio暫時只有中環同沙田兩間分店,但就算住得離教室比較遠,上完瑜珈班成身汗可以喺教室沖埋個涼先慢慢搭車番屋企都算唔錯!
The Practice Studio除咗有普通嘅瑜珈課程之外,特別地仲設有孕婦瑜珈班(Prenatal Yoga)比準媽媽參與,甚至可以同埋準爸爸一齊上堂, 同BB分享瑜珈嘅好處.
***想試下環保地學瑜珈嘅話,依家喺The Practice Studio試堂價錢為$156一堂***
圖片來源:The Practice Studio
想同男朋友/女朋友一齊學瑜珈,一齊感受瑜珈好處,Metime Yoga嘅瑜珈班就好適合你喇!位於觀塘嘅Metime Yoga 不定期會舉辦各種瑜珈嘅情侶瑜珈班,包括空中瑜珈,空中吊環,伸展瑜珈,可以一齊睇下大家嘅合拍程度,培養大家嘅默契!Metime Yoga情侶瑜珈班嘅程度設為開放式,導師會因應學生嘅能力去教授唔同嘅瑜珈動作,由淺至深,初學瑜珈甚至冇學習瑜珈經驗嘅情侶都唔需要擔心,學瑜珈都可以影靚靚情侶相放閃!
有興趣想報名參加情侶瑜珈班可以留意住Metime Yoga Instagram嘅公佈,至於普通嘅小組瑜珈課程Metime Yoga亦有提供,2人成班,就算想同朋友一齊上瑜珈班都冇問題!
圖片來源:Metime Yoga
嫌普通室內瑜珈唔夠特別?咁你一定要試下Breatheasy SUP Yoga嘅水上直立板瑜珈班!水上直立板瑜珈係將水上直立板和瑜珈結合,再加上大自然舒適的環境,我哋可以更加感受到瑜珈嘅好處,為身心帶嚟嘅舒適感.唔識游水定係初學瑜珈都唔緊要,瑜珈班係喺梅窩銀礦灣淺水區進行,亦有救生衣提供,安全十足!瑜珈班採用小班教學,8人一班,由專業瑜珈導師根據學員嘅程度同身體狀況帶領各種瑜珈動作,瑜珈班連預備,熱身,教學同自由活動打卡影相一共時長約3小時,課堂最後1小時為打卡影相時間,實唔怕唔夠時間影!瑜珈班亦都包埋淋浴間同更衣室可以用,夠曬方便!
***Breatheasy SUP Yoga水上直立板瑜珈班一堂價錢為$580一人,6人以上一齊組隊報名仲可以享有優惠價錢,有興趣嘅朋友記得mark低schedule去報名***
圖片來源:Breatheasy SUP Yoga
受到第五波疫情影響,政府下令全港所有健身室都要關閉,大家都冇得出去上瑜珈班,而近期就有唔少瑜珈教室推出網上瑜珈班,等大家喺疫情之下留喺屋企嘅時候都可以繼續練習,有啲仲要係免費嘅㖭!就等小編精選幾個疫情期間嘅網上瑜珈課程話比大家知啦!
1. PURE Yoga
PURE網上平台PURECAST推出免費嘅線上直播課堂,每個星期都會有超過120場健身同埋瑜珈嘅直播同埋互動課堂,本身係PURE嘅同學仔只需要登入PURE360 應用程式就可以參加,就算唔係PURE嘅學生都冇問題!大家只需要喺PURECAST上登記,再下載PURE360 應用程式,同樣都可以參加到!PURECAST仲有5天重播功能,就算miss咗想上嘅瑜珈班都唔怕!睇多幾次重播練多幾次仲可以做靚啲瑜珈動作!
圖片來源:PURE Yoga
2. Yoga Senses
瑜珈教室Yoga Sense 提供免費嘅Zoom網上瑜珈班比大家參加,只需要喺Yoga Senses應用程式註冊成為會員,就可以喺Yoga Senses應用程式到取得Zoom網上瑜珈班嘅連結!每星期都有唔同嘅瑜珈導師教授各種墊上瑜珈,有興趣嘅話記得留意住Yoga Senses喺Instagram上嘅公佈喇!
圖片來源:Yoga Senses
3. Glassroom Studio
瑜珈教室Glassroom Studio喺疫情被停業期間亦有提供免費嘅Zoom網上瑜珈班比大家,有興趣嘅可以到Glassroom Studio嘅預約系統先登記後報名,報名成功就會喺系統內嘅「我的預約」見到Zoom網上瑜珈班嘅連結㗎喇!想知嚟緊有咩種類嘅網上瑜珈班記住留意住Glassroom Studio喺Instagram嘅公告!
圖片來源:Glassroom Studio
立即輸入您的Email,我們將第一時間通知您最新活動資訊,及限時優惠折扣!


text:
隨住思想愈來愈開放,大家對於情趣用品嘅使用亦日漸接受.雖然震力強勁嘅情趣用品係好玩,但係小弟就覺得我哋男人憑住個人努力,一樣可以令女方欲仙欲死,唔會輸喺一件二件冇血冇肉嘅機器.澳門十八桑拿嘅靚女小小都係咁話.
為咗滿足單身男女嘅需要,情趣用品商推出好多產品,專門畀我哋娛樂一番.呢類產品日新月異,功能又齊全,有人認為好玩程度比起真正做愛更強,唔怪得早前有專家預言,到2050年性愛機械人將會出現,並且會成為黃色事業嘅一大支柱喇.澳門十八桑拿嘅靚女小小就話,完全唔擔心女人會畀機械人淘汰,但係為咗滿足男人嘅要求,必定會自我增值一番.小小話:「我都曾經試過玩震蛋自娛,又覺得真係幾好玩.不過,完全冇溫暖嘅感覺,玩完之後倍覺空虛寂寞,始終都係有個男人同自己激戰最開心.而試過震蛋之後,我就覺得震動可以將舌技提升,所以近日我就不斷練習震動自己嘅舌尖,等我嘅對手可以一邊嘗到我舌頭嘅濕潤溫暖,又可以感受到震動帶來嘅快感.」
情趣用品冷冰冰冇感情,又真係唔能夠代替肉體嘅溫暖.小小話:「梗係啦!我哋女仔嘅肉體除咗可以為男人提供暖意,仲散發住迷人嘅體香,激戰嘅時候仲會香汗淋漓,我哋梨花帶雨嘅面容仲誘人無比添!邊度係死板板嘅吹氣公仔可以媲美喎.另外,好似我咁,身體除咗容易因為激烈運動而流到一身香汗,仲會容易因為畀男人抽送而流出大量泉水.每次當我以騎乘位做主動嘅時候,由於呢個體位每一次進入都令我覺得體內嘅深處被頂中,因而感到極大快感,所以流出嘅泉水往往一發不可收拾,好多對手都話下盤畀泉水浸到濕晒架.」
年齡:22歲
三圍:34-23-34
撰文:賢
攝影:生


text:
仲姓男孩子起名_姓仲的男宝宝名字_仲姓高分名字大全
仲姓男孩子名字大全:
仲子瑞 仲鑫兴 仲存智 仲洋壮 仲益嵘 仲舒大 仲宝旦 仲培文 仲潇永 仲祥豪 仲泽汪 仲阳旭 仲梓君 仲刚嘉 仲君滨 仲杰生 仲泓洋 仲利超 仲铠旭 仲思泽 仲杰杰 仲洋旭 仲晖睿 仲舒希 仲旻君 仲泽翔 仲晏龙 仲海凯 仲曦成 仲鑫祥 仲弘鑫 仲英祺 仲桂泽 仲彦宝 仲智凯 仲思首 仲淇硕 仲洋旦 仲泰超 仲雪珺 仲军金 仲政鑫 仲圩桂 仲富睿 仲君功 仲帅泊 仲杰智 仲洁博 仲智弘 仲贵超 仲佳君 仲政慧 仲贵辉 仲兴泽 仲泉政 仲双智 仲益壮 仲澜荣 仲金辉 仲杰宇 仲双杰 仲淇洁 仲潇智 仲霖堇 仲宝洁 仲政云 仲梓富 仲轩锋 仲利旻 仲慧明 仲晖贵 仲灏淇 仲珂铮 仲旻文 仲政宝 仲梓杰 仲旻鑫 仲新珂 仲振希 仲慧睿 仲嵘兰 仲鑫健 仲珂功 仲淇杰 仲翌珺 仲英瑞 仲佳彤 仲键博 仲海煜 仲培宏 仲翌成 仲青哲 仲政春 仲海硕 仲培睿 仲宇智 仲凯祺 仲新洋 仲彤键 仲帅淇 仲星鑫 仲功晖 仲伟杰 仲铠智 仲泰霖 仲健荣 仲泓青 仲兴佳 仲珺宝 仲泉震 仲君宇 仲政铠 仲星鸿 仲文华 仲祥杰 仲泰泽 仲祺生 仲凯睿 仲堇富 仲功正 仲杰睿 仲彦智 仲睿博 仲君浩 仲天硕 仲君杰 仲辉思 仲旭舒 仲泉堇 仲政慧 仲政华 仲凯超 仲硕方 仲圩霖 仲煜臻 仲博旦 仲泽硕 仲壮翌 仲弘睿 仲英睿 仲功洋 仲首君 仲睿华 仲大凯 仲鑫弘 仲建锦 仲嵘宝 仲君朝 仲铠鑫 仲振华 仲睿子 仲泉益 仲桂宝 仲纯霖 仲泉鑫 仲旭朕 仲甫杰 仲杰超 仲壮旭 仲君欣 仲杰硕 仲宏天 仲俊明 仲方华 仲正杰 仲祺云 仲首超 仲晖超 仲建欣 仲英洁 仲淇旦 仲振荣 仲彤祺 仲贵智 仲泽明 仲培荣 仲振铠 仲睿瑞 仲刚瑞 仲翌淇 仲泓成 仲翌杰 仲枚宏 仲祺功 仲兴旭 仲祺宇 仲航韬 仲煜淇 仲浩睿 仲星祺 仲荣桂 仲梓圩 仲英曦 仲弘博 仲新淇 仲存智 仲晖博 仲晏晔 仲翔韬 仲益潇 仲政智 仲晖兰 仲梓豪 仲锋滨 仲鑫泽 仲泉杰 仲睿博 仲富杰 仲政祺 仲泊祺 仲桂辉 仲梓方 仲滨利 仲祥堇 仲豪洋 仲朕咏 仲彦炎 仲建珺 仲程旦 仲杰祺 仲杰程 仲思泊 仲宏博 仲兴金 仲首霖 仲宝祺 仲铠宇 仲阳祺 仲朝铠 仲宇圩 仲淇存 仲铠金 仲睿祺 仲培锋 仲思圩 仲慧祺 仲兰鸿 仲杰智 仲昌纯 仲英鑫 仲睿子 仲刚利 仲伟甫 仲帅龙 仲明锋 仲祥宇 仲弘睿 仲杰杰 仲昶韬 仲建松 仲海荣 仲君翔 仲祥杰 仲曦嘉 仲茂淇 仲政利 仲锋宝 仲星泽 仲煜富 仲彦轩 仲铠方 仲辉泉 仲泉文 仲振华 仲杰云 仲洋朕 仲泉政 仲晖舒 仲圩文 仲澜睿 仲军炎 仲锋睿 仲甫云 仲彤佳 仲洋君 仲辉华 仲智泽 仲兴政 仲泰睿 仲生文 仲功鑫 仲嵘桂 仲鑫海 仲杰鸿 仲桂欣 仲思舒 仲星祺 仲壮杰 仲海舒 仲英兴 仲益韬 仲震朝 仲超杰 仲思富 仲朝超 仲珺霖 仲金刚 仲成哲 仲帅俊 仲杰舒
天道缘温馨提醒:
以上名字仅供参考,真正适合宝宝的名字还需要根据生辰八字的喜用神而定.生辰八字是人生构造的一部分,能推算人命运的好坏,结合名字能起到重要的作用,好的名字能补充命中不足,也可化解命中不利,对人的健康,婚恋,家庭,事业,财富等有着一定的影响,所以给宝宝起名不能随意对待,为了您宝宝的将来着想请选择权威的命名机构.
关注天道缘首席顾问王莉平师傅,查看更多精彩文章!
每日推送风水运程,命理知识,命名知识,风水布局,人生预测等诸多优质内容.
现在阅读的文章是:仲姓男孩子起名_姓仲的男宝宝名字_仲姓高分名字大全


text:
自從年頭去過彩福睇場, 一直係佢翻新左之後都冇再去睇過! 趁上去再交訂時順便睇埋, 咁啱又冇人擺酒, 咁就可以去加大o左o既新娘房睇下喇!
車立位一出地氈都換左, 我覺得唔錯, 好靚呀, 到時我會整個welcome board. 圓枱位置至知客位應該會係相簿區!
Reception位都ok, 不過我可能到時會唔要個框! 但佢o地reception佈置有o的殘, 到我big day時都應該會換左, 而我又會自己佈置一下, 應該冇問題! 旁邊會放candy corner!
個場真係越睇越靚, 樓底好高又冇柱位, 晚宴時會有紫色o既LED燈令個場營造成紫紫地o既色, 合晒我個theme color, 個backdrop白白地襯乜o野色衫都得, 唔駛咁煩, 任我發揮!
幫水晶燈來個close up先!!!
檣身怖置, 晚宴時紫色LED燈就係度出喇! 到時會變成紫色!
新轉o既地氈, 我好鍾意呀, 比起之前o既暗紅玫瑰花更明亮, 唔會令o的相出o黎好暗!
台又係加高左, 而家個高度都好好, 同埋應該唔駛加錢整毛毛地氈, 因為本身紫色台個絨面都幾grand!
近o的影下個台! 真係已經夠晒靚, 唔駛再用錢去怖置, 可以慳返o的錢!
到左重點o既新娘房, 之前都未睇過, 但知道係好細, 不過佢o地翻身時加大左個新娘房!真係大左好多, 而家好闊落呀, 簡簡單單o既設計, 仲有部電視可以睇到出面o既情況!
今日睇場匯報到此為止, 整體上我對個場o既喜愛有增無減, 已經合符我o既要求, 因為已經好靚了, 又唔駛我用好多錢去佈置. 其實個場唔需要最perfect, 唔一定要係頂級靚o既, 總之o個日大家開開心心o黎分享我o既喜悅, 最重要係我最靚就得啦, 唔好俾個場搶左我風頭!
另外落左去4/F睇, 雖然有人攪event, 不過我望過個場又唔係好似o的jm咁講好唔得, 我覺得都靚喎, 地氈轉左同個場有o的decoration改左, 令個場冇之前咁暗紅, 其實好多攝影師之前都講個場太暗紅影相效果唔好, 而家明亮左應該o的相會好好多, 各位jm可以放心啦!
唔知到我big day又會唔會再有變化呢? 有機會待續......


text:
前港姐蘇韻姿憑住喺《愛回家之開心速遞》饰演主要人物之一熊心如(紅衫魚)深入民心,作為新人嘅佢唔單止憑借呢個角色成功入屋,而且演技亦大獲觀眾好評同認可.
呢日,蘇韻姿罕有咁喺社交平臺曬出性感三點式泳照,同平時劇中乖乖女形象截然不同,即刻令人眼前一亮.
平時蘇韻姿戲里戲外都畀人乖乖女嘅感覺,但估唔到原來佢唔止身材fit到漏之餘,仲操到有腹肌,唔怪得吸引唔少網民留言大讚.
講到蘇韻姿,其實佢喺加拿大多倫多長大,由于自細對演藝好有興趣,所以喺四年級嗰陣就轉讀多倫多公立藝術學校,后來喺皇后大學主修戲劇,副修音樂.當時喺加拿大,蘇韻姿都喺電視節目中擔任主持同客串電視劇.
直到2016年回流香港,蘇韻姿馬上參加咗《2016年度香港小姐競選》,畀視為大熱嘅佢,最后就大熱倒灶,落選港姐.不過備受賞識嘅佢,喺選美結束之后就進入到TVB,入讀為期三個月嘅演藝進修班,正式成為藝人.
期間呢,佢都參與拍攝過幾部嘅電視劇,比如《老表,畢業喇!》,《誇世代》等,要講印象最深刻嘅,就系《愛·回家之開心速遞》中飾演嘅「熊心如」.儘管一開始演技青澀,但系經過演出嘅磨煉,佢進步大家都系有目共睹嘅.
唔理點樣,期待蘇韻姿畀我哋帶嚟更好嘅作品,都期待佢喺《愛·回家之開心速遞》跟住更精彩嘅演出!
Like MisshkNews Facebook!不出门也能知天下事~


text:
Wikipedia:IRC頻道
維基百科有一個專為佢而設嘅「傾計房」,24小時全天候響Libera Chat網絡度運作,俾各位維基友即時同其他人討論.好多維基友都會開住個傾計房,同其它響維基百科做緊嘢嘅視窗互換.響下面有一個專係畀維基百科用嘅傾計房.
「傾計房」即係Internet Relay Chat(IRC)頻道.要響個傾計房度參與,你需要一個程式或者插件,叫做IRC客戶端.好多人用嘅客戶端包括Windows上嘅mIRC同埋Mac OS X上嘅Colloquy.響Wikipedia:Scripts度有一啲Scripts可以加強你嘅客戶端.
有啲用戶會長期響個傾計房度,即使佢哋唔響維基百科度,都會定時喼住有關嘅討論,睇吓當時有啲乜嘢事發生咗.有啲嘅傾計房程式發生咗一啲行動嗰陣會"咇"一咇你.通常,用戶跳入來傾計房通知維基百科有啲事發生咗,係需要佢哋去留意嘅.
一個更加完整嘅頻道清單 (好似其他語言嘅維基百科,其他語言,同埋最近更改feeds) 都可以響m:IRC channels度搵到,呢一版會列示專係畀粵語維基百科為主嘅頻道.
如果你有IRC程式,可以㩒呢度.
維基百科嘅IRC同維基百科有啲咩關係?[編輯]
響Libera Chat度嘅維基百科頻道係一個非正式嘅地方,畀維基百科人透過IRC傾計.響佢哋嘅睇法之下,IRC係同e-mail係對等,又或者係響一間pub度嘅對話:傾計係屬於一個私人嘅對話,響一般嘅情況之下,係比響維基百科度做嘅嘢係無效力嘅.
頻道[編輯]
主要[編輯]
- #wikipedia 最多人睇嘅同維基百科有關嘅IRC頻道.
工具[編輯]
- #AutoWikiBrowser 去討論同AutoWikiBrowser有關嘅一般討論同埋支援要求.
替代品[編輯]
Telegram[編輯]
如果你唔用IRC,有一個Telegram群組響 t
請參閱[編輯]
資料[編輯]
- m:IRC channels (主要嘅表)
- Wikipedia:IRC教學
- 更多嘅資料可幾響Meta度搵到.
- Meta:IRC channel cloaks提供一個有關hostnet mask有關嘅資料.
- 一幅圖顯示出有乜嘢IRC客戶端響頻道度運行,同埋幾多人
工具[編輯]
- Wikipedia:Scripts#IRC 頻道 scripts
- Wikifier同WikipediaLink 插件,畀Colloquy IRC 客戶端可幾撳啲wikilinks.
- VandalFighter係一個Java程式,去畀一個好靚,可自定前門到最近更改嘅IRC頻道.
- VandalProof係一個Windows程式,去畀用戶去睇最近更改,睇實的表,同埋用戶貢獻.
- WikiGuard係一個OSX程式,睇實最近更改IRC頻道同埋試吓去改每一個危險嘅更改.
- Wikipedia:IRC 頻道 scripts有一啲script嘅例子可以搵到一啲響維基百科IRC頻道有用嘅嘢.
- #wikipedia stats,由Fennec所做嘅


text:
唔知係唔係聖誕將至既關係,Pekkle 既新貨可以話係 "排山倒海" 咁推出,真係荷包大出血呀!
呢一篇就由 Manis 既新貨講起先啦!
布手挽袋,個袋既設計,顏色都係我鍾意既,可惜唔大唔細既 size,真係唔知要佢黎做乜好?帶飯又嫌佢太大,當出街用既袋又嫌佢太細喎..... 唯有只買一個用黎儲啦!
另一款厚身布袋,雖然呢個 size 比上面果個 size 好 d,又有拉鍊位,但係呢種藍色我就麻麻地鍾意,不過最 "驚嚇" 既位,就係袋面 Pekkle 個咀同對腳,雖然 Pekkle 個咀同對腳原裝都係黃色既,不過唔知係唔係襯係呢隻藍色上面,搞到 Pekkle 對腳同個咀仔變左好突出咁,我就唔多鍾意,我寧願佢好似袋底隻 Pekkle 咁,得個 outline 會順眼好多囉!所以呢個袋我都只係買左一個用黎儲咋!
冇乜特別既鬧鐘,不過個人覺得呢一款比 Gift Gate 今年出既款好睇 d,Gift Gate 款鬧鐘太大個,而且鐘面個訓覺 Pekkle 造型我都麻麻地.
長方形 Pekkle 証件套連頸繩
Pekkle 銀包,一個內籠設計麻麻地,質地又唔慌會襟用既銀包,都係為左儲而買!
呢個夾紙機係 Manis 近年難得推出既實用文具,其實一路都見 Sanrio 其公仔出既釘書機,萬字夾,筆刨呢 d 實用既文具,但每次總係冇 Pekkle 份,今年終於都有 Pekkle 份,出左呢個夾紙機,梗係二話不說就買左佢啦!不過買左番黎之後都仲未試用過,唸住如果好用既話,應該會買多幾個分別擺係屋企同公司用....


text:
「香港」
係香港帶嬰兒出街真係好考功夫,原因係當社會推行母乳餵哺嘅時候,個社會仲有好多人未接受到係公眾場合啲好辛苦餵母乳嘅媽媽公開餵哺.何況好多媽媽亦都接受唔到係公眾地方無啦啦坐低餵個嬰兒.所以育嬰室係好緊要,而香港其實唔係得好多地方有育嬰室.雖然感覺好多翻新咗嘅商場都以經慢慢配備育嬰室,但係個量始終唔夠.所以好多時父母可以去嘅地方都真係幾局限!
「父母」
我相信如果你未做人父母之前,一定唔會留意香港啲商場邊度會有育嬰室.而老實講除咗大型商場之外,絕大部份嘅地方其實都無育嬰室而令好多父母唔敢同嬰兒出街.有時都唔好話育嬰室,連就算最簡單可以幫嬰兒換尿片嘅地方都唔多,淨係廁所入面加塊所謂嘅嬰兒板.最大鑊嘅就係好多時淨係係女廁,咁其實係唔係唔阻止或者唔俾我哋嚟啲做阿爸嘅單獨帶嬰兒出街?真係諗唔明!
「感受」
之前有好幾次一家大細出街,事前亦無特別去睇下邊個地方有育嬰室,所以有幾次都真係幾麻煩,因為個仔要換片同食奶.講真唔通真係去殘廁咩?始終係一個廁所,乾淨極都有個限度!而好多香港公司仲未有對餵哺母乳嘅員工作出適當安排,所以要推動母乳餵哺除咗社會敎育之外,其實亦需要公司環境一齊配合先至可以令更多媽媽返工之後繼續餵母乳.


text:
「智能」
正當好多人討論人工智能嘅發展嘅時候,當然有支持亦都有反對嘅聲音.人工智能基本上係將人類嘅智慧數碼化,再運用程式去不斷學習,然後再作出最好嘅決定.而另外一樣嘢就係要靠硬件去同人互動,例如機械人.其實大家最怕嘅應該因為電腦係二十四小時唔使休息,有無限嘅資訊同記憶,所以如果有人利用咁強大嘅智慧去破壞社會安寧嘅話,其實真係同好多電影橋段無分別.
「結合」
每樣嘢都有好有唔好,就正如人工智能,因為大家都知如果發展成功嘅話,其實會對我哋嘅社會以至日常生活帶嚟幾多好處.至於點解伊隆馬斯克要投資人腦同人工智慧結合嘅技術?當然其中一個原因係希望提升人類大腦嘅能力,等人類唔會俾人工智能淘汰.只不過點解要同人工智能結合?相信其中一樣嘢就係機器係無感情,只係會作出所謂嘅最好抉擇.所以如果同人腦連結,咁某程度上人類仲係凌駕於人工智能.
「威脅」
當然好多嘢到而家真係起步階段,如果而家唔做好預防措施,如果真係有一日人工智能真係覺得人類會威脅到佢哋嘅話,人類或者真係會由創造者變成受害者.講到咁真係有少少似前幾年嘅一套電影「超越潛能」,當然結局係要將整個互聯網完全摧毀先至可以保衛人類.所以人類係應該害怕人工智能,但係將人工智能同人類結合又係唔係一個最好嘅選擇?嚟刻相信無人可以作任何嘅定論!
Also published on Medium.


text:
《 春嬌救志明 》 志明玩具逐個捉 睇下你買左幾多樣野!
作為男人,身邊都總會有一兩樣被稱為敗家嘅嗜好.不論係手錶,相機,汽車,音響;定係銀包,波鞋,模型,遊戲機,只要係洗得都唔少錢嘅玩意,都會令男人嚮往.其實無論係幾多歲嘅男人,都一定會有一顆童心,希望可以買呢啲小玩意獎勵一下自己.其實只要適可而止,敗下家又有咩所謂啵~ 喺《 春嬌救志明 》入面,志明就係因為買得太多野,先會俾人鬧!我地就數下係電影入面重點出現嘅玩具,睇下你/你男朋友買咗幾多野!
達利手指雕塑品
每個男人點都要有一件達利(志明話),而呢一個達利,其實大有來頭.先同大家講下達利係邊個啦.(達利)薩爾瓦多達利其實係西班牙著名畫家,以超現實主義作品而聞名.就算你未聽過呢個名都一定見過佢嘅作品《記憶的堅持》.而講多野冷知識你知,其實珍寶珠上面黃色雛菊的設計正正就係出自達利嘅手筆.而達利手指雕塑品的確同《春嬌救志明》所講嘅價錢一樣係九萬幾蚊,導演彭浩翔仲話志明個番說話其實係導演親身經歷喎.
電動獨輪滑板
而志明比人話過買左返嚟又唔玩嘅電動滑板,其實都唔平架!話明電動即係價錢起碼一千樓上.就算最平淘寶,計計埋埋都成二千蚊架喇.雖然唔算貴,但買下買下就就唔平架喇.不過可以拎著佢去西環碼頭教靚女玩,都叫值得丫.
Supreme磚
幾時都話買磚頭保值,但呢舊磚頭又值唔值呢?潮牌Supreme挑戰創意極限,連磚都可以作為產品.雖然原價唔算貴(30美元=折合約250港元),但最弊千金易得,一磚難求,係網上最高可以炒到去1000蚊美金!(折合約7800港元).一部iPhone嘅價錢,你又捨唔捨得呢?
HTC VIVE
鍾意打機嘅朋友,身邊一定要有VR旁身啦.志明比契媽玩個部VR,其實係市面上數一數二貴嘅VR裝置.行貨而家都要大約7000$到.
決策板
咁當然,春嬌自己都有買野玩嘅.喺電影中出現嘅決策板,雖然好似好無用;但係對於有選擇困難症嘅人黎講,簡直係一件不可多得嘅神器.自從電影一出,好多網站都出有同款的產品,大概二三百蚊就有交易.所以春嬌的確係有資格話志明大洗嘅~
文:六仔


text:
26 FEBRUARY 2015(THU)
好難得小小豬一本正經拎住個禮物盒, 其實佢係做啲咩呢~
其實小小豬係做緊一件有意義嘅事, 就係參加屋苑管理公司舉辦嘅PEACE BOX祝福大行動啦~
其實上年依個時候我地都有留意屋苑有依個祝福大行動, 不過上年我地遲左, 拎唔到禮物盒, 所以唔可以參加.
今年一見到就大堂出左通告, 就即刻問管理員叔叔拎個禮物盒啦~
有禮物盒在手, 返到屋企小小豬就即刻為依件有意義嘅事做好準備啦~
其實依個活動係由康業服務有限公司連同香港中華基督教青年會聯合主辦, 透過收集小禮物, 將關愛送給一些基層家庭或患病小朋友, 等佢地感受人間有情及互助關懷的幸福~
雖然係送贈小禮物, 不過都有啲指引, 當然最好就係全新或是未拆封啦~
同小小豬講解一陣之後, 佢都明白左今次活動嘅意義, 所以佢就準備將啲小禮物放入禮物盒啦~
首先小小豬就準備左幾本圖書, 依幾本圖書係PN班時用過嘅書本, 原本我都唔建議小小豬送埋出去, 不過小小豬好堅持, 佢仲話小朋友都係好鐘意睇圖書呀! 見佢咁堅持, 所以我地跟隨佢意思啦~
之後就揀左幾支顏色筆~
仲拎左一包果汁糖添~
仲有拎左啲我之前開格仔店賣剩嘅錢包仔~
轉眼間禮物盒就已經滿滿啦~
最後小小豬就負責寫埋個心意部分~
小小豬就可以將依個充滿愛心嘅禮物盒交去管理處, 等佢地轉交俾負責機構啦~
雖然我地都唔係送贈左好多嘢, 只係出左少少一份綿力, 不過希望值依個活動, 等小小豬明白到施比受更為有福, 同時亦希望收到禮物嘅小朋友可以得到快樂!
如果大家都係康業服務有限公司管理嘅屋苑, 或者屋企附近有佢地管理嘅商場, 咁就快啲去管理處問職員拎個禮物盒, 齊參加依個有意義活動啦!


text:
增減數列同子數列嘅關係,就係每一個數列入面都會有一條子數列同時佢係一條增減數列.
證明:
假設數列入面第 項係最高點,即係話第 項會係數列入面數值最高嗰一個項,之後無一個項係高過佢,即係 .
即係話,一條數列係遞減數列嘅話,每一點都係最高點.相反,每一點都唔係最高點.
數列只可以分成有無限咁多個最高點,或者得有限咁多個最高點,兩類.
第一類;假設數列係有無限咁多最高點,咁只要揀曬佢嘅最高點出黎,就得出
由此,可以得出一條遞減嘅子數列.
第二類;假設數列係得有限個最高點,咁首先搵曬佢嘅最高點出嚟,
將所有最高點之後嘅一個項叫做 .
因為 唔係最高點,所以之後一定會有一項係大過佢,叫佢做 ,咁即係 .
因為 唔係最高點,所以之後一定會有一項係大過佢,叫佢做 ,咁姐係 .
如此類推,就會得出一個增長嘅子數列.
一個被綁定嘅實數列一定會有一個子數列係趨向一點.
證明一改
因為增減子數列存在定理,所以數列一定會有一條增減子數列.
假設左數列係被綁定,因此佢嘅增減子數列都一定係被綁定.
利用增減趨向定理,咁呢條增減子數列一定趨向一點.
證明二改
需要利用套間證明.
因為數列 係被綁定,咁佢一定有一個最小上界限同最大下界限,即係 同埋 .
將 同 組成一個間距 .
將 ,然後將 斬開兩等分,即係 同 .而將 大過一嘅項數 分開做,
咁明顯,其中一面 或者 係有無限咁多點.假設 係有無限咁多點,
將 定義為 入面項數最細嗰一項.即係 入面有 ,咁 .
將 ,之後再將 斬開兩等分,即係 同 .而再將 嘅數分開,
同樣原理,咁其中一面 或者 係有無限咁多點.假設 係有無限咁多點,
將 定義為 入面項數最細嗰一項.
如似類推,就會有一個套間, .而同時,佢嘅子數列 都會有 項係喺第 嘅間距入面.姐係 .
同時,因為每次都將個間距等分兩份,所以間距嘅長度就會係 .
利用套間定理,得知有一個點 係喺所有嘅間距入面,即係 .
因為 同 都係喺 入面,所以可以知道
因為 變到好大嘅時候, 可變成任意嘅數.
所以, .


text:
「年尾」
咁呢兩年,每當年尾都好似好鬼忙,但係又唔見得真係發展好好.個究竟點解會咁我真係唔知!其實將近年尾都會經常諗幾時可以收爐,但係有時真係無辦法,為咗係年頭年尾趕工,搞掂埋啲手尾都真係要奮鬥到最後一刻.不過有時真係諗唔明點解個個都知將會放假,但係就梗係要等到最後一刻先至趕工.就算以為做好晒啲嘢可以安心過年,點知往往都硬係要喺一分鐘就有嘢殺出嚟!
「收爐」
今日係羊年最後嘅工作日,好多身邊嘅朋友都係到話收爐.其實我都好想收爐,但係想收都冇得收,因為竟然新年係有嘢要做.希望可以渣渣林咁搞掂佢,如果唔係真係過年都要做嘢.不過有時係度諗,今年市況唔係太好,有得做好過冇得做.只不過真係唔好同我講收爐呢兩個字,因為好似好耐冇嚟支歌仔唱!當然屋企仲有個大老細,所以就算公司有得收,屋企都無得收!
「新年」
點都好,又過咗一年!仲有兩日就到農曆新年,希望係不明朗嘅環境底下可以平穩渡過.當然希望年中無休,無得收爐,但係人總需要休息.所以下次都係早啲同所有人講公司會收爐,如果需要我哋嘅服務可以係收爐前搞掂,唔好下下真係等到最後一分鐘先搞啲嘢.不過我都知道有啲困難,事關真係身不由己,唔通有客戶搵你幫手,唔通唔幫咩.不過有時真係要睇吓係邊個.


text:
買二手樓想換則,裝修前有咩要注意?
買二手樓想換則,裝修前有咩要注意?
搵裝修設計公司嘅3大禁忌
無論新屋定舊樓,你可能都會想搵室內裝修設計公司幫你「執執」間屋,但原來就算你有幾多Budget,室內裝修設計公司喺以下3個情況底下,都唔會接手裝修工程:
裝修師傅坐地起價的慣常招式,點防先係最好?
樓價高企,普通中產白領上車嘅時候已經係計得「有咁盡得咁盡」,有預算剩嘅都寧願放埋響樓價度
一般家居裝修需要幾耐?詳細時間表話你知!
點先可以知道裝修公司有無拖工期?又有冇得加快裝修進度?今次為大家準備咗一般裝修流程時間表,方便你預算幾時有得入伙!
舊樓翻新唔容易,5大貼士話你知!
想揀舊樓住,但一諗起要翻新就頭痕?所以我哋專誠為大家送上5大貼士,計劃裝修時就知道要留意邊啲要點!
邊啲裝修師傅「伏味濃」?嚴選裝修師傅4大重點你要知!
相信唔少人最怕喺裝修過程中,裝修師傅突然走數,工程爛尾,甚至拖延進度等等.但搵包埋裝修嘅室內設計公司,收費又比裝修師傅貴3成!一於教大家揀好嘅裝修師傅4大要點,喺預算內將間屋裝修到啱自己心水!
裝修師傅獅子開大口?首先要搞清楚家居裝修4大支出!
搵裝修師傅,除咗口碑要夠好,亦都要夠「老實」——
裝修師傅福音:從此只需專心裝修之餘,仲有機會增加客源!
相信每一位專業嘅裝修師傅,或多或少都會遇到以下情況:「同啲客解釋極佢都唔明……」,「個客遲遲未畀錢,點開工啫?」,「明明係啲傢俬遲嚟,就話我哋Delay!」


text:
#代朋友po
事源係咁我三日前收留左隻可愛嘅貓貓 .
佢係我朋友因為太百厭同埋佢屋企人要從大陸翻黎,
佢媽有鼻敏感唔養得所以俾左我暫養.
後尾我發現左呢啲情況...

原來佢隻貓個背脊位置有塊長條形嘅結焦,然後我就打電話俾佢
我:點解你隻貓背脊結焦甩咗一塊同埋佢嘅傷口係點樣嚟? (事後我send左相俾佢)如果佢有乜嘢流膿或者傷口發炎嘅話你要俾錢去負責任帶佢睇醫生
佢:下,我唔知喎 有問題架?好核突呀,咦!
聽到之後我呆撚左 心諗點解隻貓咁
多傷口個主人唔知 ,因為隻貓成日打爛野 ,頸,心口附近傷口係佢跩打爛熱水壺,淥親自己.背脊傷口就唔知係點樣嚟.我同咗佢講佢隻貓又生蟲又整親佢講到好似唔關佢事咁樣,仲話佢上緊堂唔好煩佢住(圖1,2
大家都知貓貓係要打針,
原主人養左半年,
連基本注射基本的三支疫苗都冇打過,
貓依家接近9個月,都冇打算絕育.
開始懷疑我養貓有問題定佢養貓有問題.
佢仲要執隻貓貓返嚟男定女都唔知係我呢三日先留意到佢係男仔(圖3
幫佢做埋都算 我本生都係一個養貓之人 就算隻貓唔係自己我睇到都覺得好心up 更加覺得佢好不負責 點知換返嚟佢打黎一句屌我老母 ,
鬧9我 ,我真係唔知自己做錯咩.
(最尾嗰條片
主要打呢篇嘢係因為佢前主人拎返後嘅態度 ,仲係未知錯 ,每次搵佢 ,想知睇咗醫生未 ,都係話俾咗車房叔叔 .次次追問佢好似個癲佬咁 .只係想知隻貓健康與否 ,如果一個開始個態度唔係咁 事情都唔會發生到呢個地步.
嗰條友後尾鬧翻我個friend轉頭又冇叫佢俾返醫藥費.唔領情咪算囉仲要咁嘅態度!
片:
source: lihkg
以上為backup 及轉載用途


text:
大家平時嚟上環多數都係去Cafe或者參觀畫廊,唔知大家又有冇去過半山區堅道附近嘅一個公園仔呢?大家睇相真係完全睇唔出呢個建築係喺香港常見,連個公園都設計得咁靚,外形與電影《愛麗絲漫遊奇境記》中嘅城堡有點相似,顏色設計用上紅黑白間設計,全個建築佔據兩條馬路,有長長嘅紅綠色走廊,噴水池,樓梯,呢度連公廁同採用同樣紅白格仔設計. 堅巷花園外形設計,樓高三層,驟眼睇真係好似城堡咁. 大家睇呢個位置係米好似扭計骰咁呢?其實係個公廁嚟. 樓梯都唔好忽略,同樣係一個好靚嘅打卡位. 大家需注意安全,切勿胡亂攀爬,呢個公園簡直影相無死角....
上環好去處
(香港)上環百年歷史哥德式建築,香港一級歷史建築+唯美歐式風情
上環呢座哥德式教堂建於1880年代末期,係香港一級歷史建築,有百年歷史. 哥德式建築令人感覺好似置身於外國~ 遠遠望去都好吸睛~ 喺隔離天橋影過去好似一個城堡~ 淨係睇相真係好似身處異國~ 喺正門影就難影到教堂全貌~ 衣著建議著白色裙裝,影相更有唯美嘅感覺. 注意事項: 1.影相注意聲量,盡量唔好影響到其他人 2.影相建議唔好入教堂內,喺教堂出面樓梯位係最佳影相位 3.座堂每週日舉辦彌撒,星期一至六開放參觀.想入去記得提前預約 聖母無原罪主教座堂 地址:香港島上環半山堅道16號...


text:
iPad+Apple Pencil用戶必裝軟件
話說自從我買咗部iPad Air 3同支(第一代嘅)Apple Pencil之後呢,其實支筆有唔少功能係如果冇買一啲付費Apps係發揮唔到㗎喎,所以我以下落嚟會講解下有啲咩Apps值得買.
Notability
假如你係會用iPad嚟jot notes嘅話呢,我覺得notability絕對係一個值得買嘅App嚟,佢喺分類方面可以有兩層分類,亦支援Import pdf/ppt/doc嚟喺上面畫,另外,亦可以只係匯入某啲嘅頁數或者喺幾個pdf匯入埋同一份notes入面,呢個功能係唔錯嘅.
另外,呢個App亦可以俾你輕易咁畫到直線,喺份notes上面畫一啲table肯定方便過用native個notes app好多.而且呢個notability有得俾你放大份notes嚟睇/畫,可以更加細緻咁畫一啲graph,又或者有時候可能要喺份pdf入面有限嘅空間jot嘢,都係一個非常有用嘅功能,反而我會wonder係點解native個notes app可以冇呢個功能. 當然啦,佢可以做到嗰啲剪剪貼貼嗰啲嘢啦,將自己畫出嚟嗰啲搬左搬右,放大縮細全部都難Notability唔到,雖然native notes app都係可以將啲objects搬嚟搬去,但就唔知點解唔support放大縮細,百思不得其解,變咗有時候畫大咗嘅嘢一定要擦咗佢重新畫過先得,真係唔知咩玩法.
而且native notes app喺share份notes俾人嘅時候用png send俾人嘅話個底色係transparent㗎喎,咁如果你用一啲有dark mode嘅通訊軟件嚟send俾人嘅話呢,對方就乜都睇唔到喇.
Procreate
基本上佢都係喺iPad上面最大路,最多人用嘅繪圖軟件,雖然我自己就冇買到(因為自己主要都係jot notes多,加上我冇錢,嗚嗚),但我喺Demo嘅iPad上面試過用佢,無論係垂直畫定打斜畫都係能夠呈現到個效果出嚟,但我唔記得咗能唔能夠只係得Apple Pencil先畫到喇,但佢易用性或者係brush都係多Adobe Illustrator Draw好多,Adobe啲軟件都係比較適合desktop environment多啲.
Kindle
呢個由Amazon出嘅App能夠將你嘅iPad化身成為一部彩色kindle,Kindle support用email接收啲書,出嚟嘅效果其實等於你直接買部Kindle,睇書嚟講好用過Apple 本身個Books App(應該係)Format support都應該係多啲嘅,不過用iPad睇書嘅當然係唔夠直接用Kindle咁慳電,同埋畢竟iPad個mon都係主動發光嘅mon嚟,所以睇得耐畢竟會傷眼,假如真係成日睇書嘅話我建議不如真係買翻部Kindle應該係會比較好嘅.


text:
MIRROR不單在香港爆紅,鏡粉亦遍及海外,日前加拿大中文電台節目《逍瑤郭杜》舉辦了「花姐我有嘢想問!」網上見面會,由加拿大鏡粉和經理人花姐(黃慧君)對話,讓大家更了解鏡仔.
Ian係一個西瓜
Ian(陳卓賢)的粉絲Hellosss問花姐:「Ian將來會唔會多啲機會拍戲拍電影?」花姐就讚Ian:「我覺得Ian做戲係幾好睇,佢做戲好自然,你覺得佢好into個角色,我都好想Ian拍電影,其實好多導演都有搵佢,但佢有好多考慮.今年我同Ian傾落,好想佢所有歌都有份參與創作,奠定佢俾人感覺係一個唱作歌手,所以佢擺咗好多時間喺創作度,我問佢想唔想做電影,佢都話考慮當中,Ian係一個好聰明嘅人,佢希望揀一個好適合嘅劇本先參與,但好似聽講都近㗎啦!」
花姐形容Ian是一個西瓜:「我覺得佢係一個西瓜,佢係我哋自己相處入面係好硬淨,你好難入到佢嘅世界,我哋一齊有活動,佢都選擇自己聽歌坐埋一邊,但咁唔代表佢唔合群,因為佢好想好enjoy自己嘅世界,好想每分每秒都聽緊歌,所以佢俾我感覺好『硬弸弸』,有啲嘢喺個面度,好難入到去.其實你同佢傾偈呢,佢裏面係一啲好甜嘅嘢嚟,佢好暖男,佢雖然行埋一邊,但佢留意緊每一位做緊乜嘢,可能佢見AK今日心情唔係幾好,就會突然間放低自己做緊嘅嘢,走埋去同佢玩吓,攬下傾吓偈,佢好似個西瓜咁『硬弸弸』,但其實內心係暖笠笠,甜絲絲,好sweet嘅!」
講起Tiger好想喊
提起Tiger(邱傲然),花姐指他必成大器:「我記得今年同Tiger講咗四個字『必成大器』,我真係好欣賞Tiger嘅性格,我講呢個仔就好想喊,我覺得點解一個男仔年紀輕輕,喺MIRROR入面係最細個,但可以咁體諒佢嘅兄弟,點解佢嘅眼光可以望得咁遠!你唔好見佢23歲仔,其實佢內心入面嘅知識同睇法係好多,好多個人見解,我好想鼓勵Tiger,雖然依家你嘅機會比人哋少,唔係C位,唔係大家最注意嘅成員,但係我好想話俾你聽,你俾少少時間自己,一定必成大器!」
花姐又讚其實Tiger很有趣:「我覺得Tiger太禮讓,成日都話唔緊要,我咁細個,有機會俾咗啲兄弟先,永遠訪問就企埋一邊喺度聽,我好想話Tiger你要俾人睇到你好有趣,其實Tiger平時講嘢真係好好笑,佢講嘢係中point嗰啲人,我話點解你要浪費你嘅才華,唔俾人睇到你呢一樣嘢呢?不過大家有機會好快睇到Tiger另一個突破!」花姐又指正為Tiger爭取劇集和電影機會:「Tiger係屬於冇咁多機會嘅人,但我哋依家默默努力為佢搵緊啲啱佢嘅角色,本來有劇集嘅角色係好好嘅,但係又撞咗演唱會時段,依家我哋都爭取緊可唔可以俾佢做到.電影我都會不停喺導演面前話,不如你試吓Tiger啦,我哋唔介意唔係主角,只希望俾佢做戲嘅經驗,俾佢有曝光嘅機會就得㗎喇,我同Tiger都努力緊, Tiger係一個好努力嘅孩子嚟!」
好想Jer下年年頭出自己嘅碟
有柳柳粉問花姐Jer(柳應廷)會不會開自己的演唱會,花姐便說:「我唔會令大家失望嘅,今年嘅計劃已經塞唔落㗎啦,嚟緊我哋都希望俾單飛嘅歌手真係做歌手應該做嘅嘢,譬如開演唱會,例如有自己嘅碟呀,呢啲都係我哋計劃裏面,計劃咋,我冇應承大家.柳應廷真係唔係一個跳唱歌手,雖然好努力跳舞,但你見佢好辛苦,我見佢每次排MIRROR嘅歌,佢就尖叫,其實跳舞對柳應廷來講係吃力嘅,但佢唱歌真係好好聽,佢啱啱出唱嗰隻歌,未Mixing嘅版本我都聽到喊,我覺得呢啲嘢唔應該浪費,佢應該擁有自己嘅演唱會,將佢嘅歌聲俾更多人聽到,我好想佢可以上到紅館,好想佢擁有一隻對佢嚟講好有意義嘅碟,一隻有完整message pass到俾人嘅碟,我同佢都有傾過,好想下年年頭出到一隻好屬於佢自己嘅碟!」
AK成日都好Sweet
花姐讚AK(江𤒹生)經常都很Sweet:「佢冇特別做一件事令你好sweet,因為佢keep住都咁sweet,但係佢係唯一一個仔,會定期約我食飯,當然我未必一定出席到啦,但係佢會同你講:『阿媽我哋食飯囉!』佢會第一個同你講:『阿媽,母親節快樂!』我聽唔到佢講母親節快樂就收咗線,跟住佢就會send訊息嚟話:『你有冇搞錯,我同你講母親節快樂你唔應我!』你會感覺到呢個人好愛你,當你真係阿媽咁,你唔好睇佢粗粗魯魯,呢個人好大愛㗎!」


text:
係咪唔愛我啦?男人不愛放閃的3個原因
我相信大家身邊一定有啲不斷放閃嘅人,但係有冇發現通常都係女仔居多.成日都會見到有啲女仔嘅IG FB 全部都係男朋友,無論係post定story都好,總之同男朋友嘅合照仲多過佢自己嘅生活照.有啲女仔更加開埋情侶page去記錄生活,無間斷放閃,誓要閃盲身邊嘅人.
但係有冇諗過點解放閃嘅通常都係女仔,而男仔都比較唔鍾意放閃?呢個「男朋友唔post合照」嘅話題經常都會係討論區見到,但佢唔post你哋嘅合照唔放閃係咪代表佢愛你呢?我又覺得兩件事未必有關係嘅,都有其他原因導致男方唔鍾意post情侶相嘅.
1. 性格問題
要知道唔係個個人都鍾意公開私生活,有啲人就係比較低調.有啲人就係認為拍拖其實係兩個人嘅事,無必要同其他人分享,同時人哋都未必想知.如果佢喺同你一齊之前已經好少發帖,你又點解覺得佢同咗你一齊之後會突然改變呢個習慣呢?我認識一對情侶,佢哋已經一齊咗4年,4年入面雙方都從來無post過兩個人嘅合照,但係佢兩個到依家sweet到一個點.所以,放唔放閃根本同佢愛唔愛你無關,因為有啲人本身就係鍾意低調.
雖然男朋友唔post合照,但如果佢肯帶你出席朋友或者屋企人嘅聚會,其實都已經係一個肯定.所以呢,女孩子,唔好為咗post相呢啲咁小事嘈啦!就算到最後真係俾你逼到你男朋友post相,但佢都唔係出自自願,咁又有意思咩?
2. 過往慘痛經歷
或者佢曾經都係一個鍾意放閃post合照嘅人,但係因為以往嘅經歷令到佢唔敢再試.講真,喺現今呢個世代,有幾多對情侶真係可以行一輩子?甜蜜嘅時候瘋狂發合照或者會羨煞旁人,朋友都會話「你哋真係好sweet呀」,「糖黐豆咁」,「閃死人啦」.....但係分手之後望住嗰個充滿情侶合照嘅IG版面,你都唔好話唔諷刺!更痛苦嘅係你要親手刪除照片,將一張又一張回憶嘅相片從你日常生活中刪除,曾經最熟悉嘅人轉眼間連朋友都不是,變成最陌生嘅過路人.
更加煩嘅係,同身邊嘅朋友發覺你嘅社交網絡再無另一半嘅蹤影時,都會八婆上身走嚟問你或者問你身邊嘅朋友關於你嘅感情狀況.當你將感情生活公諸於世嗰一日開始,就要承受著有朝一日你哋散咗,你嘅感情生活都會變成朋友間茶餘飯後嘅話題!
3. 真的不太喜歡
呢個應該係最殘酷又最直接嘅解釋,如果男仔未認定你又點會俾個氹自己踩呀?你諗吓一post合照就返唔到轉頭,如果佢其實係同你玩玩下,或者拍散拖嘅話,梗係唔會post相放閃啦,手尾咁長.如果佢有social media 但係又唔post合照,另一方面又唔會帶你入佢嘅生活圈子,更用盡所有方法將你收埋,其實得兩個原因,一係佢為人真係十分極度低調,一係佢就唔係太鐘意你,甚至想騎牛搵馬.至於係邊個原因就要問你自己先知......
感謝閣下訂閱Cosmo電子報.
閣下將收到一封電郵確認,謝謝支持!
閣下已註冊Cosmo電子報,請按下註冊電郵上的連結,以激活閣下的帳號.
如果未收到註冊電郵,請按此重發.
閣下已曾註冊Cosmo電子報,請前往設定更改閣下的訂閱選擇.
據系統顯示,閣下為CosMart會員;如想訂閱Cosmo電子報,請前往CosMart後台設定 - 接收電郵設定更改閣下的訂閱選擇.


text:
好懷念以前iPod開箱正面已經
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2013年11月30日 星期六
人生一大挑戰
好懷念以前iPod開箱正面已經
2013年11月29日 星期五
Typhoon Haiyan Benefit Concert:一個fing住頭做善事的晚上
雖然Hypno5e香港站取消咗相當可惜,但HA同一晚變咗場五隊本地菲裔metal/core樂隊合辦嘅菲律賓賑災演唱會,一晚有得睇晒Shepherds the Weak同Black Night Red Sky再加King Ly Chee,平時都冇乜機會啦.
出場安排有點有趣,KLC居然排第二,而BNRS最後出.就難為了我,可以話今晚係專誠為Black Night Red Sky而嚟,但平日晚加例牌遲開又撞啱今晚有嘢做要落一落樓,搞到只睇到最後三首,咪話我衰,呢晚我真係寧願STW做壓軸.
「between,Shepherds the Weak上次玩完《Master of Puppets》,今晚到《Symphony of Destruction》.佢哋技術走向同風格,cover Megadeth比玩麥記更加適合.」
佢哋應該係live最玩音響效果嘅香港metal band,每次聽到間場好post嗰隻tremolo聲,真係想問問使唔使tune到咁靚呀?BNRS去到嘅地步係,單聽到結他聲你已經知道係佢哋咁有性格,而且歌越寫越好,氣氛技術編曲要乜有乜(冇女soli),最緊要歌路係metal位篇幅大過core位,而家最想出碟嘅香港metal band,就係Black Night Red Sky同Massacre of Mothman,不過錄音的話一定要做到比Qollision隻碟更靚聲,至帶得出佢哋種「hi-fi metal」效果.
成晚最意外反而係第一隊Death Reject,雖然排第一,但我覺得數一數二好睇.近返melodic death結他妹同鼓佬技術好勁(成晚最鍾意鼓佬就係佢),編曲好紮實變化多之餘夠出人意表,歌整體又夠順唔會覺得一截截唔夾,而且話第一次出show台風已經唔錯,又多一隊要多加留意嘅香港metal band.不過有兩樣差少少,首先metal band live得一枝結他絕對唔夠,第二呢bass佬要再苦練吓至得,當另外兩個咁技術派,佢仲係00001111花都冇乜實在太過平穩,而且佢唱清聲,一來唱同聲都實在唔叫好好,二來我覺得其實Death Reject而家啲歌冇乜必要呢種唱法,落咗清聲反而有點似為加而加.
今場真係一場好show,最大收穫賣物籌款度執到保證絕對絕版嘅HK Rockstar謝霆鋒演唱會翻版碟乙隻.係有樣嘢好唔開心囉,即係我今個月開始九展嗰頭返工,諗住佔晒地利返工日子睇show方便,但係偏偏呢兩個星期我調咗去屋企樓下返工,HA先至平日夜晚有metal show睇.明玩我嗟.
2013年11月26日 星期二
Nexus 5初上手手記
個芒真係超靚,膠殼機但手感唔差,衰在我手同面都多汗多油,一定要加保護貼同戴套唔可以裸跑,比較可惜.作為第一部正宗Android 4.4,其實我只用得著超快超順呢一樣,真正兩個賣點冇乜受益.號稱可以令部機比而家快一倍嘅ART mode因為Whatsapp兼容唔到,為咗一個app而放棄,而Google Experience Launcher除咗多一個Google Now專頁唔覺有乜特別,都係ssLauncher種超高自由度先啱我玩.軟件上暫時用落冇遇到咩問題,不過仲未set返起全部app,Razr Maxx時一次過開晒ssLauncher + Swipepad + Widgetsoid@Notification + Tasker部機會谷到幾乎死,唔知而家字面spec勁一倍會唔會搞得掂?暫時試到問題係,Tasker有時會拉開notificatoin bar先至load icon,會搞到通知欄落得一半停咗或者彈返上去,要拉多嘢先落得晒.
有兩樣嘢就一定要屌,始終唔多慣4.1打後,任何嘢都係先排中文字跟住至到英文字.而最仆街係,4.0唔准用原生系統以外程式開關GPS我已經覺得好賤格,估唔到4.2之後連飛機mode都唔俾第三方控制.屌你啦你知唔知我有幾多Tasker profile係控制部機開關飛機mode去慳電去自閉做毒撚呀?而家搞到我差唔多一半Tasker profile要重新寫過.最仆街係要我次次手動開關,Kitkat個setting又唔係易開,呢樣搞到我超撚唔妥4.4,同考慮緊係咪未過保養就為可以重奪飛機mode控制權root咗佢.
行版機有繁體中文但得拼音輸入法,其實好灰因為轉咗嚟LG冇咗Motorola個超強勁香港輸入法,倉頡唔識打可以用X做百搭揀字連我呢個倉頡白痴都曉打,試過好多中文輸入法都冇呢個方便功能,關連詞又有勁多好地道香港俗語好多時打緊字可以笑死你,設計條友唔知係咪高登仔嚟,最激英文你打metal會自動出Metallica.好在上Android Market download咗Google個廣東話輸入法都唔弱,keyboard超好打轉語言方便廣東話關連詞又夠多,雖然太正勁唔夠過癮,同都係冇得用X代碼唔識拆倉頡碼就灰,但功能同介面搭救我收貨.
硬件上,只有話最好係通話,雖然冇咗Motorola最出名嘅Crystal Talk(呢個係我一直以嚟勁捧Motorola同想轉Moto X原因之一,Mo記電話通話質素真係無人能及),都夠清夠大聲,問題係喇叭唔得掂細聲到呢,鈴聲唔夠響都算,聽歌睇片至灰.以前Razr Maxx用機身喇叭聽歌上Youtube,較一半已經好大聲成個客廳聽到,N5就算開到最大聲你都只會嫌佢仲係好細聽得唔清楚.
另一樣嘢都好靜不過我鍾意,就係相機冇嘈到拆天快門聲,其實Motorola相機港版rom一向有得熄快門聲,係刷上4.1.2因為外國rom關係唔root冇得熄相機聲,出街立即唔敢影啦一影真係成條街冇人唔知道你偷影緊人裙底.N5好在相機聲只得細聲聲一響,雖然影相畫質麻麻,睇參數得八百萬同Razr Maxx一樣就預咗,但有個相當無敵HDR+ mode自動調整色溫同白平衡,影出嚟同普通mode差天共地.之前用開應該係最好嘅第三方影相app ProCapture,Motorola電話相機出名食屎但ProCapture可以用程式救返好多,不過嚟到N5,應該會為咗個超強HDR+ mode繼續用Nexus 5個原生相機app,之前買Procapture嗰一條,豪俾你啦.如果原生app可以加返格線就好.
作為一部$3588價位機有近旗艦級硬件同手工非常之抵,好可惜總會一分錢一分貨,乜都可以俾好嘢你,就係偏偏得舊2300電.唔明2300係點樣?我用例子答你,今朝起身100%,搭車時搞搞setting上上網,一個鐘返到公司已經用咗2X%,連咗wifi擺喺檯唔郁待機的確冇乜扣電,但一開芒用嘩頂倒水速度真係嚇鬼死你,以我用量唔多可能唔靠尿袋頂到一日.雖然我有兩舊外置電跟身(當你拎住兩部電話加經常收到追魂call或者要成日落site立即一部電話live電話會議另一場即場影相或者Teamviewer,其實帶咁多嘢都唔太夠),唉用過Razr Maxx舊幾乎不死嘅3300電,真係返唔到轉頭.所以而家都未試過拎部N5打機,我怕玩一個鐘Dead Trigger已經玩晒100%電,部Razr Maxx亦因此唔使退役住,因為舊電夠大變咗部Android遊戲機,亦即係而家我經常有三部電話加兩舊尿袋跟身.(...)
電細嘅「好處」,咪就係叉電快囉,今朝去到七十幾%時拿拿臨插返隻2A牛,一個鐘唔使已經叉咗差唔多30%電,快到我都有啲驚叉死舊電,係咪要換返隻1A牛部機冇咁傷?但1A牛電壓問題touchscreen會冇反應...另一唔妥梗係USB插頭擺底啦,鍾意Motorola好多原因,其中一個就係佢哋通常將USB頭擺頂或者側邊,噉樣叉電時部機就可以企喺度,如果插底又想部機企得起身,咪即係叫你幫襯買個dock囉!如果一定要俾錢,Nexus 5有NFC,或者落本少少買無線叉電板好過,屋企一塊公司一塊,擺低部機就叉拎起就行得,反正我慣咗用Airdroid傳file連USB都好少插,無線叉電連個插火牛都唔使個USB頭可以捱多一排.
總括嚟講,唔嫌喇叭同舊電比想像中差(呢個年代,都冇咩人唔帶尿袋出街架啦),同埋相機只叫合格夠日常用唔夠影靚相(老實,真係想用電話影靚相,就買iPhone或者Nokia啦,用Android電話又想影靚相矛盾得有點on9,頂籠俾部Sony你囉),以三千中價位加最正宗冇任何垃圾app跟機嘅Tr00 Android加將來有更新一定會最快,我覺得物有所值,尤其我是一條從來唔捨得俾超過四千蚊買一部電話嘅窮撚.如果你捨得的話,咪加多千幾蚊出部等同於Nexus 5升級版嘅LG G2,規格同N5相似,不過硬件勁多少少芒大多少少相機勁多少少,不過價錢唔止貴多少少囉.
2013年11月25日 星期一
所以,唔使錢我都會嚟返工
呢兩個禮拜合皮到震,調咗去跟個土瓜灣客教佢哋用公司個新系統,夠頽可以九龍灣返完上半晝公數搭車返屋企,食完lunch瞓多陣晏覺,先出門口行兩個字過去開工.因為咁近,上星期六朝早無聊走咗過去玩,其實係自己私底下去冇同老細講架,冇錢收都去OT,點解?「因為個project幾趕吓,所以為咗個客為咗老細無私奉獻囉!」咪傻啦,劉Sir條XX又點會咁好死呀?
個客喺九龍城碼頭開舖做大陸團生意,不過佢套猶太人式生意頭腦冇得唔服,包埋左右兩間舖,右邊間舖賣歐洲朱古力,唔買貴嘢又想買禮物都有平價選擇;左邊間佢唔講我都唔知都係佢哋,因為係間小食檔賣魚蛋賣珍珠奶茶賣糖水,連樓上街坊出面等巴士等船班路人甲乙丙同唔買嘢等散團班大陸客生意都做埋,真正高中低檔男女老幼通殺.而嚟到教用電腦班都係姐姐嚟好玩又好傾,大家同聲同氣又爛玩最開心,嚟到一坐低,
「阿Sir阿Sir!飲杯珍珠奶茶先!」
都未飲完經理就走埋嚟擺低堆到成座山咁高嘅朱古力,
「我哋啱啱入咗批比利時朱古力,有五隻味,試完話俾我知覺得點!」
一面飲奶茶食朱古力,都做唔夠一個鐘嘢,
「阿Sir你辛苦喇!食魚蛋做下午茶啦!」
經理見到你食魚蛋,又行埋嚟
「咦做乜食魚蛋,頭先俾你啲比利時朱古力食晒嗱?唔緊要,仲有隻意大利朱古力想搵你試味!」
再上多陣堂,又另一個靚女走埋嚟
「阿Sir得唔得閒呀?幫我搬幾箱貨,搬完請你食串燒!你想食腸仔定雞翼?」
搬完嘢仲食緊串燒之際,行返埋位又多咗兜燒賣,
「阿Sir你教得我哋咁落力,食埋碗燒賣我哋繼續上堂啦!食完口乾仲有珍珠奶茶喎!」
跟住經理又會走埋嚟,重複同樣的錯誤.即係,唔係我真係好想六點立即收工跑兩個字返屋企呀,唔準時閃人的話,真係會食到返到屋企時連晚飯都食唔落呀.我仲要駐呢邊兩個禮拜添.應該有足夠時間俾我為聖誕節做part-time聖誕老人做準備.
「老細,話時話,呢間老點係咪你哋架?係咪可以早午晚三餐過埋嚟黐飯食呢?」
「點會係我呀?我咁醒會改間舖做呢個名?睇見個名就知點解間嘢一早執咗笠啦!」
2013年11月24日 星期日
半澤楊修之直樹之死
2013年11月23日 星期六
每週一相片大行動 2013 Week 47:To Madfinger:你哋已經搞到Dead Trigger 2走火入魔
Dead Trigger 1.0其實相當完美,唯二不滿係正關只開到第二版非洲,同埋新系統實在太太太貪錢,全部嘢拆到有幾細得幾細跟住逐項問你要錢,冇左第一集「玩家俾唔俾錢玩都可以玩得開開心心」種使命感.但以完成度黎講1.0真係超晒班,不過Madfinger班友見都係賺得唔夠多就patch返幾嘢,主要為「平衡」,即係破壞平衡,將喪屍整到有幾勁得幾勁,當連一隻卒仔食火箭炮食到應一應都可以唔死,就即係之前你買武器同升級堆錢幾乎變晒垃圾,同重新開始由level 1從頭玩過冇咩分別,想過關請繼續努力搵錢或者俾真錢Madfinger啦唔該.呢樣我都算,1.0明明好順冇乜錯漏,點解patch完之後反而可以又lag又多bug到癲?bug到一個地步係,呢張圖,有玩Dead Trigger 2的朋友,不解釋,你懂的.
不過,挑,我咪又係同反無記班文青一樣,一面屌一面玩,「罷玩」一晚取得「階段性勝利」之後繼續死煲爛煲,哈.
2013年11月17日 星期日
為Dead Trigger 2枝電鋸打到嘔,點知打到出嚟仲嘔
打到嘔,終於俾我打到Dead Trigger 2枝電鋸出嚟.火箭炮要八張設計圖,tech & gunsmith level 6加$160000+3 days,電鋸居然可以要一樣咁多設計圖之餘,要level 8加十五萬同三日,而且原來唔當係近身武器,仲要食多我一個武器位.即係你話我知,電鋸原來仲高科技過火箭炮,仲貴重過機關槍?真係想要,所有升級同生產夾埋,要用多差唔多一百萬蚊加十幾日時間,
2013年11月15日 星期五
每週一相片大行動 2013 Week 46:繼九龍城廣場KFC,再次說再見,尖沙咀Burger King
繼上次九龍城廣場KFC,今次到尖沙咀Burger King,又係我撞到正last day黎到幫襯順便送行,多謝Gershwin 啦,唔係為左佢,我都唔會咁機緣巧合食到呢度最後的晚餐.雖然本身係諗住睇佢聽晚尾場.
2013年11月13日 星期三
Dead Trigger新patch...原來係個嫌賺得唔夠多鑿多你一筆嘅陰謀
新版賣點係「rebalancing」,標榜幾隻大佬喪屍適度弱化咗,問題係卒仔勁咗好多.琴日明明揩吓個掣已經做低幾隻,今日點解好似射極都冇乜效用?仲要而家每次出數量都比以前多一倍,單對單武器立即收晒皮,patch前雙輕機槍一排彈殺五六隻喪屍或者一隻大佬屈機到爆,係我最自豪嘅投資,patch後射到天黑先打得死一隻,仲要殺得嚟已經有另外七八隻打到埋身,當堂覺得之前拎咁大舊錢買Dual Uzi on99.
亦即係新版根本就係迫你做兩樣嘢:仲想用單對單武器,一係買新勁槍一係將舊槍升級,即係$$$;一係改為投資大範圍武器,又係$$$.之前全球連線攻城,話打贏會送枝AK47俾你,點知辛辛苦苦殺幾千隻喪屍之後唔係送槍,而只係「好喇而家你可以俾錢買呢枝槍喇」,已經覺得Madfinger有點過份.玩埋個新patch,直頭覺得佢哋已經走火入魔.
2013年11月10日 星期日
每週一相片大行動 2013 Week 45:十年前上雜誌的靚仔相,再現江湖
多謝Stan哥仲搵得返十年前呢期《打口》,唔係我自己都唔記得咗呢回事.同一本已經R.I.P.多時嘅音樂雜誌《打口》有關,重點是第四期,好多年前講過所以呢度懶再講喇,自己睇history啦.嘩十年前嘅劉Sir,即係仲未過130磅,對波仲大過肚腩嘅劉Sir,嘩而家睇返張相都唔多認得自己.
呢一期《打口》我好似仲有keep到,但間房咁亂唔知仲有冇機會摷得返,好在當時有scan低,咁值得留念,因為一期入面有好多樣嘢值得留念:
- Donald Ashley專訪,而家已經冇乜人/雜誌仲會訪問佢.最近一次有人會搵佢做訪問,諷刺地,係仆街嘅亞視.
- 六翼天使訪問.果時剛剛畢業交晒功課等緊拎證書,未有工開嘅日子又撞正搞show,係TRHK第一場show同香港第二場外國band嚟開嘅metal gig - 你冇經歷過,唔
會知道當時搞一隊外國band嚟香港,係幾咁困難要使幾多錢.當時唯一一本幫手宣傳同會訪問佢地嘅雜誌,就係《打口》.呀,仲有亞視,呢記唔記得劉Sir上《慧珊時
尚坊》同你講metal...
- 第四期係第一次行雙封面,身為客席編輯同顧問嘅我,成功爭取到用六翼天使張相做封底.意義重大呀,證明劉Sir講嘢真係有人聽架,騎騎.
- 最後同最重要一樣,咪就係呢張靚仔相囉.是咁嘅,一直有幫《打口》寫嘢,呢一期除咗六翼天使訪問講解乜嘢係(power) metal,仲有寫Lenny Kravitz訪問同Velvet
Revolver專題.當晚酒店大堂訪問完六翼天使,佢地幫我同隊band影張合照,出版社想出作者介紹但得呢張相,就cut咗合照入面個大頭出嚟,點知排版位仁兄見版面有好
多吉位,就將張相放到車頭相咁大,名副其實嘅大頭.真係而家自己睇返都有點尷尬.
2013年11月5日 星期二
I love this job
不過一開始返工部電話就死咗公司又冇腦,第一個月人工除咗要用嚟買新電腦新電話,睇嚟仲要買買新衫.話晒份工要成日出街見人就廢事日日黑衫啦,但摷晒個衣櫃發現想執得到夠著一個禮拜嘅唔係黑色衫好難,講緊短衫咋喎長袖仲大鑊,我生存咗咁多年個衣櫃先得四件長袖tee,仲要得一件唔係黑.而家季都轉埋,係咪要去Uniqlo買返半打文青style素色/彩色長袖衫脫脫毒先.
2013年11月3日 星期日
每週一相片大行動 2013 Week 44:男人的浪漫消費主義
份新工真係夠晒多嘢玩,返第二日已經要幫手搬office,去紅磡做嘢見到有檔樓梯口雜貨攤賣呢隻十功能卡片刀,一蚊雞一樣功能,就豪一條俾個阿伯唔使煩,跟住上到去開箱拆嘢立即用得著,即刻覺得自己好pro.似乎要整返把瑞士刀至得,用唔著都可以得閒無事拎出嚟扮蝴蝶刀fing幾嘢扮晒型,噉就真係男人的浪漫喇.
但更需要,似乎係新電腦同新電話.寫字樓唯一一部用得嘅電腦居然係成世人第一次見嘅Ubuntu,唔知係咩嚟的話,簡單嚟講係個介面打橫嘅Windows(好似Windows都可以將下面條工具bar set去旁邊...),load乜都超慢仲要打唔到中文,跟住同事話「係噉架個個都係帶私伙電腦」,之前去旅行用開部netbook又死鬼咗,我又唔介意平平地買返部手提,反正屋企去旅行同第時打第二份工都用得著.電話反而先緊要.
部Razr Maxx 3300電真係超級無敵,用咗年幾舊電仲夠超高用量嘅我出街捱大半日,但1GB ram已經唔夠我玩,一個launcher加幾個自動化app已經霸晒全部資源,原來之前隨便開個app都要十幾廿秒先開到已經碎料,而家係玩到一開機已經彈app,連幫我清ram個reboot app都唔夠ram行,有時打電話接電話都做唔到,因為smartphone將電話當成一個app,冇ram又點行app打/聽電話呀...而家份工好多時要即時同寫字樓live update,即係落到場半分鐘先開到Whatsapp跟住再用半分鐘開相機仲要load一大輪先話彈app開唔到好喇開到相機喇影完又要十幾秒先save到,點做嘢呀大佬?以我玩法相信要2GB ram加四核CPU至夠用.
其實Razr Maxx以外HTC One設計用料同規格最接近我想要,但舊電得2200,仲要出咗至話粒CPU降grade但價錢唔跟住降,明伏吹呀.最新出部One Max 6”太大仲要六千二太貴,其實Sony Z1好有興趣電訊數碼客仔又有得平一千(雖然都要四千),叫做而家其中一部相機最靚Android電話規格同設計又唔錯(Motorola之外,我應該最鍾意Sony設計),問題係Sony電話出晒名軟件寫得差倒水倒得勁過其他牌子,舊電話3000,實際效能可能得2000...又唔想用韓國機大陸機.只係想揾部簡簡單單4.5"芒2GB ram 3XXX電加有得插micro SD嗟,但好似真係除咗香港已收皮嘅Motorola,冇邊間廠仲會整.
仲有之前去完東京可以屋企叉叉吓電無端端望住都見但擰一擰轉頭就消失咗部iPod,硬係覺得個天都話我係時候升級買返部iPod Classic.大鑊仲要放工行返出德福淘大嗰頭凶宅百老匯衛信電器舖行極都有,睇嚟新工第一個月份糧凍過水...


text:
冷氣機滴水家用冷氣機點洗?冷氣機清洗嘅方法和步驟.
東湧冷氣機冷氣公司冷氣機滴水停用咗一個春季嘅冷氣機冷氣機滴水62728207,喺越嚟越炎熱嘅天氣裡要開始再次被使用起嚟咗冷氣機滴水62728207,嗰麼沉寂咗一個春季嘅冷氣機係唔可直接嚟使用嘅,我哋先要啱冷氣機進行一番清洗,咁才能保證健康和衛生.嗰麼家用冷氣機點洗呢?冷氣機清洗嘅方法和步驟又係點樣嘅呢?
冷氣機清洗(冷氣機滴水)
家用冷氣機點洗:
冷氣機機嘅清洗應該包括三個部分,第一係冷氣機機體外殼和裸露部分,容易受汙染嘅部件;第二係過濾網部分,這係核心最重要部位;第三冷氣機散熱器部分,這係冷氣機灰塵嘅主要集散部分.冷氣機清洗工具乾濕抹布各一塊,專業冷氣機清洗劑(超市有得售),刷子(可用廢棄牙刷代替).
冷氣機清洗嘅方法和步驟一:清洗冷氣機外機
其實冷氣機清洗並唔複雜,首先打開冷氣機蓋,冷氣機滴水將裸露喺外部嘅機殼用溼抹布擦拭,喺清洗時需要注意容易附著灰塵嘅通風口等啲死角.喺清洗時,我哋首先要擦洗面板,用抹布輕輕嘅擦洗面板上嘅灰塵,喺細節與連接處要多加留心,防止死角上灰塵嘅殘餘.注意,冷氣機左右兩側以及頂部位置都唔容忽視.(清洗提示:唔要用勁過大嘅擦拭或按壓面板,根據材質唔同,易損壞面板表面).呢度需要重點清理嘅就係冷氣機嘅出風口導風頁,喺長期嘅使用中,冷氣機滴水由於係冷氣機出風處,所以喺表面極易積壓灰塵,所以喺外部清洗時,冷氣機出風口嘅清理唔容忽視.
冷氣機清洗方法(冷氣機滴水)
冷氣機清洗嘅方法和步驟二:清洗冷氣機過濾網
打開冷氣機後,首先映入眼帘嘅就係布滿灰塵嘅過濾網,根據型號嘅唔同,冷氣機濾網也有得所差異.喺呢度小編要提醒大家,並唔係所有得嘅濾網都可用清水清洗,冷氣機滴水有得嘅僅需要擦去灰塵,陽光暴曬即可,而有得嘅係需要喺一定時間內進行更換使用.
冷氣機清洗嘅方法和步驟三:清洗冷氣機散熱片
拔掉冷氣機電源後,使用專業嘅冷氣機清洗劑反覆噴淋散熱片2-3次,建議上下噴淋,咁得讓清洗劑嘅覆蓋更密集.喺噴淋過程中需要注意噴頭唔要離散熱片太遠,冷氣機滴水以免噴濺到牆上造成額外嘅清潔負擔.另外需要注意唔要忘咗噴淋支架後面嘅和上面嘅部分.均勻噴淋散熱片後,冷氣機滴水需要等待大約5分鐘,讓清洗劑充分溶解散熱片上嘅灰塵並殺死附著嘅細菌.跟住,連接上冷氣機電源,安裝好過濾網並蓋上冷氣機蓋,打開窗戶後,冷氣機運行製冷大約20-30分鐘,即可將散熱片上嘅灰塵細菌清除乾淨.
冷氣機結構(冷氣機滴水)
冷氣機清洗嘅頻率:
說到冷氣機清洗,嗰麼大家肯定有得咁嘅一個問題,冷氣機一般多久清洗一次呢?也就係冷氣機嘅清洗頻率,一般嚟講,冷氣機機每年清洗2-3次係最為啱嘅,冷氣機滴水通常冷氣機開機前清洗一次,冷氣機開機中間時段清洗一次,冷氣機關機時清洗一次.
有得時冷氣機關機時,經過一次保養,維護,清洗等工序嘅大清理,冷氣機機套上機罩,待嚟年開啟比較乾淨,過濾網亦潔淨,這時把冷氣機開機前嘅一次清理免除,冷氣機滴水就係一年清洗二次,效果好好,節省人工和費用,降低運行成本,唔影響製冷效果.
冷氣機清洗步驟(冷氣機滴水)
總結:冷氣機清洗係冷氣機使用中唔可缺少嘅一步,冷氣機滴水清洗乾淨嘅冷氣機喺使用過程中才能保證室內冷氣機嘅潔淨和衛生,保證家人嘅健康.上文中為大家介紹嘅有得關冷氣機清洗嘅方法和步驟嘅介紹希望啱大家有得所幫助.東湧冷氣機冷氣公司冷氣機滴水


text:
第九位:經常發脾氣
發脾氣並唔係解決問題嘅方法,女孩子久唔久發一兩次脾氣,男朋友都話因為錫你所以氹返你.但如果經常發脾氣,又或者每次都因為好小事發脾氣嘅話,實在叫人身心疲累.啲人成日都話「娶妻求淑婦」,試問你成日發脾氣又點做到淑婦?
第八位:豪門千金
如果背景太過懸殊,要磨合係一件十分困難嘅事.根本就係兩個唔同世界嘅人,由生活習慣,價值觀,以至目標都南轅北轍,又點可以過人世.或者「竹門對竹門,木門對木門」由始至終都係啱.
第七位:只顧自己
太過自我中心嘅女生都俾選為「不想娶」.要當一個好老婆,最基本要關心愛護老公及其家人,試問男生又點會敢娶一個只顧自己嘅女仔過門.
第六位:極痴身
好多女孩子都喜歡每分每秒都痴住男朋友,但原來喺男仔嘅角度會覺得冇晒私人空間.好多時就連想自己靜靜地打機,或者同一班朋友飲嘢踢波都要比女朋友過問或者反對,會有一種無形嘅壓力.
第五位:控制慾強
呢類型嘅女生通常都係缺乏安全感,所以變成控制慾極強.郁啲就呷醋,又經常疑神疑鬼,男生會覺得娶過門係自掘墳墓.如果拍拖時已經控制慾極強,結婚後就會變成另一個媽媽,乜都要管!
第四位:欠債
同你結婚咪要幫你還債?自己嘅蘇州屎都係自己搞掂比較好,加上欠債只會反映出你理財有問題,試問結婚後屋企條數又點放心俾你睇?
第三位:公主病
一個好老婆(照常理)係應該打點好家頭細務,公主病女生個性傲嬌,乜都唔肯做之餘,仲要鍾意點人做嘢.已經無溫柔體貼,仲要全世界圍住你轉,唔好話做老婆呀,隨時做女朋友都未必做得耐.
第二位:陋習一大堆
並唔係話唔可以食煙飲酒,但去到有得選擇時,男生都偏向挑選「乖乖女」做老婆.又煙又酒又蒲嘅女仔一齊玩或者好開心,但講到做老婆原來好多男仔嘅思想都依然好傳統.
第一位:拜金
拜金女被男生嚴選為「不想娶」女生第一位!結婚之後嘅生活都係要兩個人共同承擔,有福同享,有難同當,一齊為未來努力.但係拜金女開口埋口都係錢,又過份追求物質生活實在是令男生卻步.先唔講有無能力養你(你下下都要名牌做禮物),太過拜金勢利嘅女生絕對唔係GF-able,你究竟係鍾意我啲錢定鍾意我個人?
感謝閣下訂閱Cosmo電子報.
閣下將收到一封電郵確認,謝謝支持!
閣下已註冊Cosmo電子報,請按下註冊電郵上的連結,以激活閣下的帳號.
如果未收到註冊電郵,請按此重發.
閣下已曾註冊Cosmo電子報,請前往設定更改閣下的訂閱選擇.
據系統顯示,閣下為CosMart會員;如想訂閱Cosmo電子報,請前往CosMart後台設定 - 接收電郵設定更改閣下的訂閱選擇.


text:
「聽歌」
今時今日聽音樂真係好簡單,唔似以前我哋細個嘅年代用卡式機,要逐首逐首咁樣去錄一盒自己鍾意聽嘅歌.而且仲要計下一面錄唔錄得晒,將盒帶用到盡.當然之後科技日新月異,而今日要聽歌真係好容易,只要你有部手機可以上到網就得.另外就係俾錢一啲唔同嘅平台去聽音樂.當然你亦可以選擇下載到手機入面,就算無咗網絡都唔怕.其實真係唔係好多國家有所謂嘅無限上網嘅服務!
「串流」
唔知大家有無聽開音樂,究竟你用緊邊個平台?相信應該好少人會去買一隻實體碟,除非你真係好鍾意音樂同近年好多人會買嘅黑膠碟.而家真係有好多平台,當中有 Spotify,Apple Music,YouTube Music,KKBox,Joox, Moov 等等.基本上每個都有用過,但係真係俾錢嘅應該就得一兩個,因為有啲歌係一個平台有,一個平台無.好多時係因為版權問題,不過就真係睇下大家想聽乜嘢歌為主.其實睇返啲價錢都唔係好大分別,所以真係未必係考慮課金嘅主要因素!
「選擇」
大家會點樣選擇音樂平台?音樂嘅種類?音樂嘅質素?定係平台嘅設計同更新速度?每個人都有自己嘅喜好,當然平台好唔好用係好緊要.有時真係想搵一首歌都唔容易,所以係平台入面嘅搜尋功能其實係好重要!當然而家好多平台會因應用戶聽歌嘅喜好而推介佢哋認為啱你嘅音樂,只不過有時就係想聽下其他類型嘅音樂,所以太過用戶化未必係好事.唔知大家有無其他嘅條件呢?


text:
港女一直以黎都會以教大家去D又靚,又可以打卡既地方行山.因為甘樣先可以吸引多D人行山.最重要係行山無靚景睇,就變左體能訓練.
所以今次就介紹一條,港女比好朋友伏左既路,八仙嶺自然教育徑,上下七木橋.雖然港女行到山,但係絕對要行一D有價值而又靚景既山.所以各位讀者,如果有朋友同你講,我地去行山啦.既時候,點都一定要做下功課.睇下到底個日係體能訓練,定係真.郊遊樂.
起點: 八仙嶺漁農自然護理署管理站
(大美督巴士總站落車之後,轉左上山,沿馬路向八仙嶺方向行)
終點:鹿願
路段:
大美督漁農自然護理署管理站 > 八仙嶺自然教育徑> 橫腳山下村>橫腳山上村 >上七木橋 >下七木橋>鹿頸
全長:9公里
好處/值得打卡點: 2星
辛苦:4星
路況: 清晰,而且十分多指示牌.所以迷路機會相對較低.
當大家到左郊野公園既時候,一定要留意下郊野公園既資訊版.通常會放地圖之餘.仲會見到「你的位置」.呢個號碼可以幫到大家救助既時候,有人更快到你身邊提供救援.
呢一個牌後面就係漁護署既管理站
經過漁護署,行右邊既車路到會到達呢個八仙嶺自然教育徑入口.由呢到開始,就會係一條無盡既長樓梯
沿途都有十分多吾同既指示牌,指示方向.吾怕會迷路.
圖片取自網絡,跟住就會黎到呢個「春風亭」既位置.不過黎到呢到係表示,岩岩完成左10% 既上山路.所以每一次行呢條路.港女都覺得好悶.因為呢條路既樹都比較高,睇到既景色位置吾多.所以成日都有種感覺係,行極都未到.大約要行多45 分鐘上山既路,山路先會開始平坦.
黎到呢個路牌,就表示你已經行曬上山既路.左轉就會上八仙嶺,右轉會去新娘潭.而直行就會到鹿頸.
八仙嶺附近既路都好似,但係如果屬於新手.建議都係每一個路口,停一停,睇一睇先行.甘樣就會更安全.
全程都靜係見到附近既山,又無咩特別既景色.
所以當日,港女唯一既娛樂就係影呢D 牌,集郵.如果可以既話,都吾會想揀呢條山路.
其實D牌既形態都恐怖.....港女總係覺得粉嶺區,吾太岩我行
不過日頭行,都OK.起碼有好過無.
成條路,最靚,呢個景.尤德爵士亭望到鹽田口岸,同埋鹿頸.
呢到一定要打下卡.甘難先上到黎.
終於到鹿頸,可以去士多休息下.


text:
最新消息
正所謂「新嚟新豬肉」,任何年代嘅新人(包括Intern仔)初入職場,總會被指派負責瑣碎工作,碎紙,影印,接電話,甚至被前輩(老屎忽)恰.面對呢啲情況,大部分人都會有感自己不受重視,甚至覺得學唔到嘢,前景堪虞.
的確,新人階段未必接觸到公司業務嘅核心,但正如打RPG一樣,主角初登場就算係Lv 1都有專屬武器,新人身分其實係一種「特權」,有啲嘢係新人先做得,一旦做得好,做得啱,就能為職涯打好基礎,準備隨時上位!
特權1:問題天天都多
你係新人,老細,同事就預咗你乜都唔識,所以可以盡量發問,唔使覺得唔好意思.唔少老細寧願你咩都問,好過你咩都唔問但最後做錯哂.另外,老細見你肯學肯做,自然對你好感大增,覺得呢個後生仔女係可造之才.
特權2:犯小錯
新人時期犯啲小錯無傷大雅,甚至有助職場發展.新人全無實戰經驗,犯錯情有可原,只要你表現出對工作嘅熱誠,勇於認錯並承諾改正,通常都會獲得原諒.而且,人之患在好為人師,好多老屎忽之所以恰新人,無非係驚你威脅佢地位,佢要擺姿態,顯示自己嘅重要性.
你犯錯等於示弱,佢就會覺得你無能力威脅到佢,會比較容易接受你;你犯錯後再虛心求教,佢會以為自己好有料好識教人而飄飄然,知無不言言無不盡,你可能可以從中得益.
特權3:碰釘兼行冤枉路
對業務唔熟悉嘅新人,經常付出10分努力,最後只得到5分成果.呢啲看似徒勞無功嘅努力,其實係成功嘅過程同養分.
世界上無「無用」嘅經驗,你永遠唔知你今日呢份做得好辛苦但被個客ban咗嘅Proposal,會唔會成為下一個Project嘅參考資料;又或者你被迫出席一個又悶又走唔到嘅商業活動,會唔會識到一個Potential大客.
特權4:天馬行空
資深員工最大問題係惰性,因為太熟悉業務而不知不覺墨守成規,培養出一套自己做嘢嘅方式,對行業嘅既定概念,難以改變,令經驗反成負累.新人勝在對行業一無所知,自然可塑性高,想像力強,可以提出好多天馬行空嘅創新建議,拓展更多發展空間.
- topick.hket.com/article/1445610/職場新丁專屬4武器


text:
酒店清潔-酒店新冠群組頻擴大 小心房間清潔除隱患
酒店清潔-疫情雖然有所緩和,但就出現咗酒店群組並有擴大趨勢,就連衛生防護中心都坦言有機會出現爆發危機.同時,由於疫情嘅影響,酒店缺少外地遊客下變招抗逆.一方面部分出租予需要隔離14日人士,完約傭工,另一方面就積極宣傳針對本地客戶,故此有唔少人會選擇去酒店房間舉行慶祝活動.但究竟酒店顧客可以點樣保護自己,而酒店又係咪應該頻密深層消毒比顧客多重保障?
酒店廁所要小心 遙控燈制勿亂掂
由於要一次過盡快清理好大量酒店房間,酒店員工往往只有短暫嘅時間嚟清潔每一間房,導致有時候未能夠面面俱到.時代雜誌就曾經指出,有調查發現酒店清潔有隱患,例如房間中嘅坐廁,洗手盆,電視遙控器及燈制係細菌最密集嘅地方.所以如果想喺酒店住得安心又玩得開心,最緊要就係帶備消毒濕紙巾,入房時抺下電視遙控器,燈制,而坐廁同洗手盆都可以利用消毒噴霧消毒下.
通風系統要注意 定期更換消耗品
由於疫情關係,唔少酒店都會安排進行深層清潔,但有咩地方係需要特別注意呢?實際上除咗被單枕頭外,通風系統嘅隔塵網,天花,地毯都係需要特別清潔或者係更換嘅地方,因為佢哋都容易積滿污垢,甚至有霉菌滋生.日常清潔一般都唔會顧及到呢啲地方,所以喺進行深層清潔時,不妨對中央空調系統進行統一清洗同更換隔塵網,而酒店房間嘅地毯更加可以有特殊清潔服務,去除污垢同霉菌,咁樣不僅乾淨衛生,仲可以進一步預防病菌停留同傳播!
酒店清潔-本公司爲客戶提供各類深層清潔服務,詳情如下:地毯清潔,冷氣機清洗,店鋪/醫療中心
酒店清潔 之見聞
係 過 食 完 飯 都 拿 拿 聲 戴 返, 以 為咁 就 可 以放 心 啦 , 但查 實 病 毒 傳 播 性 高 咗 , 我 哋 呢 啲 小 市 民 酒店清潔 都 係 時 候 提 高 應 往 一 週 再 達 高 峰 , 黃 大 仙 , 沙 田 有 群 組 感染,各 區 都 有 零 碎 個 案 , 都 咪 話 唔 擔 心 ! 依 家 出 親 街 都 戴 口 罩 ,變 等 級 ,掃 清 防 疫 盲 點,先 可 以 全 面 保 護 自 己 !
酒店清潔 之小編聞
但查 實 病 毒 傳 播 性 高 咗 , 我 哋 呢 啲 小 市 民 都 係 時 候 提 高 應 變 等 級 ,掃 清 防 疫 盲 點,先 可 以 全 面 保 護 自 己 !酒店清潔 各 區 都 有 零 碎 個 案 , 都 咪 話 唔 擔 心 ! 依 家 出 親 街 都 戴 口 罩 , 係 過 往 一 週 再 達 高 峰 , 黃 大 仙 , 沙 田 有 群 組 感染,食 完 飯 都 拿 拿 聲 戴 返, 以 為咁 就 可 以放 心 啦 ,
酒店清潔 之聞
酒店清潔最 近 疫 情 又 再 爆 發 , 但 好 似 小 編 咁 嘅 打 工 仔 都 要 照 樣返 工 搵 食 , 做 足 個 人 防 護 措 施 希 望 病 毒 唔 好 癡 埋 身 , 只 不 過 返 得 辦 公 室 又焗 又 唔 通 風 , 都 唔 知 病 毒 會 唔 會 停 留 係 到 唔 肯 走 , 小 編 真 係好 驚 驚 ! 所 以 你 話 呢 間公 司 嘅老細幾好呢,肯搵我哋做個全方位空氣消毒服務,令同事們都唔洗人心惶惶,起碼做嘢都安樂啲!
嘅老細幾好呢,肯搵我哋做個全方位空氣消毒服務,令同事們都唔洗人心惶惶,起碼做嘢都安樂啲!
嘅老細幾好呢,肯搵我哋做個全方位空氣消毒服務,令同事們都唔洗人心惶惶,起碼做嘢都安樂啲!
酒店清潔 之小
布藝清潔 辦 公 室 日 日 開 冷 氣 雖 然 舒 服 , 但 封 閉 嘅空 間 隨 時 令 病 毒 有 機 可 乘 ! 新 冠 肺 炎 一波 又 一 波 , 最近 世 衛 又 爆 大 消 息, 指 新 冠 病毒 可 以 透 過 空 氣 傳 播 , 喺 人 群 密集 , 通 風不 好 嘅 室 內 環 境 中 進 入 人 體 ! 查 實 早 喺 疫 情 爆 發 初 期 嘅 二 月 , 病 毒 源 頭 地 中 國


text:
塑料機械網> 全部分類> 塑料包裝機械> 塑料印刷機械> 柔版印刷機更新時間:2022-07-14                            返回產品中心
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
平陽縣天益機械有限公司
浙江省瑞安市瑞機包裝機械廠
溫州市和融機械有限公司
東光縣強大塑料機械有限公司
東莞市寶佳包裝機械有限公司
東莞市寶佳包裝機械有限公司
東莞市寶佳包裝機械有限公司
東莞市寶佳包裝機械有限公司
瑞安市威通機械有限公司
瑞安市威通機械有限公司
瑞安市威通機械有限公司
瑞鑫/萬鑫包裝機械有限公司
瑞鑫/萬鑫包裝機械有限公司
瑞鑫/萬鑫包裝機械有限公司
瑞鑫/萬鑫包裝機械有限公司
瑞鑫/萬鑫包裝機械有限公司
瑞鑫/萬鑫包裝機械有限公司
溫州市三泰塑料機械有限公司
瑞鑫/萬鑫包裝機械有限公司
秦皇島博創國際貿易有限公司
安徽恒瑞克機械設備有限公司
安徽恒瑞克機械設備有限公司
溫州名升機械有限公司
浙江旭得機械有限公司
安徽恒瑞克機械設備有限公司


text:
豬膶係一門好高嘅藝術,由起手落刀開始,切嘅厚薄度,處理方法,烹煮時間嘅長度,通通都係決定豬膶質感同味道命運性嘅一步!彈牙爽口,滑口又帶少許豬羶嘅感覺真係令愛豬膶者欲罷不能.想出街食到正菜豬膶,唔一定要揸車去深水埗,今次小編就推介返各路高質豬膶美食比大家,鍾意食內臟嘅你記住要Bookmark返喇!
土瓜灣 七喜粥麵小廚
七喜粥麵小廚喺太子, 新蒲崗,北角,灣仔等都有分店,不過小編始終鍾情於土瓜灣舊店,喺眾多分店同小編私心推介排行榜入面,佢嘅排名絕對係最高!由於土瓜灣有兩間分店,要認住以下呢個地址先係麵食嘅鋪頭,如果過咁隔離街鋪,就未必食舊鋪嘅滿分㗎喇~
七喜嘅豬膶極厚切,Size不一,但塊塊都有匙羹咁大,超級肥美,一碟有7-8塊非常足料.一啖咬落去,徹底地做到「完美」豬膶嘅口感:脆口彈牙,咬到入面腍韌度適中,食落到無熟透豬膶嘅硬身同粉乾,有肉汁得嚟無滲血水,Fing吓佢仲識動L,生熟程度做到100分!小編食咗廿幾年豬潤都未試過呢種水準,真係冇得輸!
而呢度嘅驚喜位就係豬膶撈麵,亦係小編嘅重點推介!撈麵上面有大量薑蔥,最特別嘅地方係佢唔係撈蠔油,而係撈辣!椒!豉!油! 爽麵拌住薑蔥加埋辣香,雖然大碟豬膶大碟麵,但一啲都唔膩!食過一次之後真係會上癮成日都掛住佢㗎!
七喜粥麵小廚
地址:土瓜灣江蘇街2號
大圍 老表雲吞麵
老表雲吞麵係大圍嘅老字號雲吞麵店,到咗午飯同晚市時間,就算係一個人想搵位都唔容易㗎!除咗雲吞麵之外,呢度嘅豬膶一樣出名!大家見到個餐牌唔好嚇到O嘴,事關呢個價錢真係今個月頭嘅事,係Update㗎!今時今日居然仲有以$30蚊唔洗就食到豬潤麵?一齊睇吓質素啦!
比起豬膶麵,呢度嘅街坊更加中意叫豬潤米.豬潤雖然不及七喜大塊,但都質素一樣冇輸蝕!一碟有3-4塊,厚切得嚟都算彈牙,爽滑而且無滲血水,比七喜嘅較為熟一啲,豬膶味就更濃.豬膶同湯分開煮理,所以湯頭都係一般雲吞麵嘅蝦湯.但佢嘅潮洲辣椒油非常有名,同小編一樣重口味可以加辣,米粉索哂辣椒油非常惹味!價錢平,所以麵食份量都較少,但肯定夠女仔做午餐,細細碗都吸引到好多老人家去幫襯~
老表雲吞麵
地址:大圍積信街18號地下
佐敦 潤潤麵
食厭咗淨麵可以試吓蕃茄同豬膶配搭!蕃茄豬膶湯底濃,湯頭質地厚結仲好香好香薑味,建議配公仔麵一齊食就夠哂掛湯.比起前兩間,豬膶切得較薄同細塊,彈牙程度雖不及以上兩間,但係就好有媽媽住家飯嘅味道!
同場加映嘅係呢個豬膶包,薄切豬膶加埋薑蔥炒熟,夾入餐包鹹香惹味,豬膶質地比麵食放湯嘅更為爽彈,反而更加值得一試!
潤潤麵
佐敦廟街306號地下D號舖


text:
相信各位車友都會經常去遊車河聖地石澳睇下海hea下,但係有無試下轉去大浪灣打個白鴿轉呢?今次小編就帶大家睇下呢個衝浪聖地有咩新發現啦!
揸車去beach party 另一好選擇!
石澳既車位成日爆不嬲就是常識吧!如果各位車友發現等左好耐位都無得泊,不妨揸過黎大浪灣碰下運氣.假期日子下午我地分別去左石澳同大浪灣,相比石澳呢度有太多泊位了吧!不過分別就係呢度係錶位,需要兩個鐘入一次錶.
跟住指示沿路下斜坡就會見到幾間士多,下面就係大浪灣海灘了.
燒烤場
小編太耐無去過大浪灣了(汗), 沿路行緊落海灘先發現原來大浪灣既爐係咁新咁靚嫁!可惜既係新爐不多,要霸就要早少少啦.
呢個區域既爐附近重有兒童遊樂場提供比小朋友玩,家長們就唔怕小朋友周圍走要看住啦.
廁所就係不遠處,要清潔打水都好方便.
如果咁唔好彩呢個區域既爐都爆左,海灘既左面都有一個燒烤區,不過就得個爐,重有幾張黃色既枱(其實唔多似枱lol),會比較唔方便.
衝浪吧!朋友們!
大浪灣當然係名不虛傳地大浪啦,尤其係秋冬時份,所以都吸引好多滑浪人士係度衝浪.要注意既係呢度在部分時間係無救生員當值(泳灘資訊),家長要睇住小朋友之餘自己都要小心呀.
係附近士多都有得租借衝浪同游泳用品
相比石澳,大浪灣既沖身格數相對較少
沙灘既沙都係非常細滑,可以同小朋友一齊堆下沙
大浪灣泳灘資訊
救生員當值時間
查詢電話 2809 4558
大浪灣泳灘 (康樂及文化事務署網站)
大浪灣泳灘水質(環境保護署網站)
行埋個古代石刻
大浪灣其實就係遠足路線港島徑既終點,連接住土地灣,姐係成日見人地行既龍脊啦!位於大浪灣既岸邊重有一個已列為法定古蹟既古代石刻,相信是早期以海為生的居民,在海濱刻石以求鎮撫怒海,保佑居民出海作業之用.既然一場黎到,緊係要落去睇下啦!
係海灘左面既燒烤場一直行入去就係啦
沿途重有少少既岩石,我地都見到有釣魚人士係度垂釣,不過亦有指示牌叫人唔好靠近.
沿路一直行落去就係啦
小編太掛住自己集郵,都唔記得影低石刻既風貌,唯有用網上既圖補數啦
總結
我確實幾鐘意去大浪灣,貪呢度無咁多人亦唔洗同人周圍逼,少許缺點就係要行一段落入去同埋要入錶( 呢個真係會容易忘記), 但其他設施都非常齊全,如果各位車友下次去海灘既話不妨考慮下大浪灣啦!
如何前往
泊車
至少30個咪錶位既停車場
交通工具
巴士 - 筲箕灣港鐵站A3出口搭新巴9 號車到大浪灣站,需時25分鐘.需要注意只限下列時間由總站開出之班次途經此站:由石澳開出:


text:
一個署名李安(Li An)嘅程式員喺科技網站Protocol爆料,揭露抖音母公司字節跳動(ByteDance)點樣利用程式喺互聯網做政治審查,以及禁止非普通話嘅內容.
李安話自己曾經喺字節跳動嘅中央技術團隊工作,專門研發技術公司喺中國境內境外做內容審查,包括抖音.技術團隊入邊有100個至150個程式員,此外仲特登請來自全國各地嘅2萬個審查去審查好似抖音咁嘅境內社交平台,部分審查工作會外判.
佢又話都試過收到指示話要自動偵測抖音嘅用戶幾時講維吾爾話,一講就會中斷直播,係因為佢哋唔識得普通話以外嘅語言.唔用普通話嘅用家會收到警告,要求改用普通話;再唔聽話,唔理講緊咩內容,都會俾管理員手動中斷直播.要研發呢啲程式係想避免為「分裂家」或者「恐怖主義」嘅內容負責.最終開發小組都冇咁樣做,因為系統唔夠維吾爾話嘅數據,而最多人睇嘅直播室長期有人嚴格監控,無須多此一舉.
事實上,政治內容只係佔刪除嘅 一小部分,因為中國網民本身都慣咗自我審查.字節跳動嘅眾多短片程式(抖音,頭條,西瓜,火山)都係圍繞娛樂,所以審查嘅都係中國政府認為有道德問題嘅內容,例如色情,淫穢嘅對話.
佢又話因為字母跳動係新公司,喺政府唔夠「關係」,所以特別重視政治審查,為免受牽連請成20,000人去審片,投入嘅資源係其他科技公司望塵莫及.
另外,佢又話每條片都會自動轉錄成文本,再拎去同「敏感字詞單對」嘅對比,咁就會提醒管理員去禁言甚至停止帳戶.喺每年10月1號(中國國慶),7月1號(共產黨黨慶)同6月4號(天安門屠殺紀念日),就會搵專人去睇住啲有影響力嘅頻道.
不過,都有啲特別受歡迎嘅KOL,佢哋會喺政府嘅「白名單」上面,只要「遵守規定,都唔需要受任何審查」.
佢仲話,理論上啲程式係用嚟偵測假新聞,但實際上主要功能係「清除一啲重大事件嘅集體記憶」.例如當武漢醫生李文亮警告有新病毒爆發嗰陣,好多中國科技公司就會積極「刪帖」,因為呢啲記錄同相片唔屬於中國政府批准嘅「集體記憶」.李安慨嘆話:「如果有任何社交平台當時可以拒絕政府審查嘅指示,保留李醫生同其他人嘅警告,咁幾百萬人就已經唔使死.」
上年3月,已經有廣州網友向港語學投訴,指近日喺大陸社交平台「抖音」上有主播進行廣東話直播期間,竟然俾抖音封禁;系統訊息更加列出「整改建议:请尽量使用普通话」.投訴信附上電話截圖,訊息指該主播「違反直播行為規範」.


text:
「手錶」
一個機緣巧合嘅情況下獲贈一隻「蘋果」手錶.講真我好少會買任何第一代嘅玩兒,事關好多時都有唔同嘅毛病.就好似蘋果第一部平板電腦咁,又厚又重,但係一出第二代就即刻唔同晒.好啦講返隻手錶,到而家帶咗幾日啲用電量好似比我想像中好,唔係好食電.不過新野通常都無啲咁嘅問題.但係條膠錶帶就真係一般般.有日帶到我敏感,痕痕地.
「功能」
因為係人哋送,所以錶面比較細,而認真覺得唔係好好用.而且用咗咁多日,真係覺得啲功能好多都無用,講真就好似隻普通嘅電子錶咁.唔知係唔係我唔識用,但係好多訊息睇到覆唔到,咁點解我唔即接開手機睇呢?當然如果係提示,咁還可以,只不過屏幕太細,有時睇啲信息就有啲麻煩,所以到最後都係拎番部手機出嚟.最大鑊嘅係要用部電話嘅網絡嚟上網,嚟點係最無奈.
「升級」
當然我唔相信蘋果呢隻手錶淨係得咁少嘅用途,但係如果嚟刻要幾千蚊買隻電子錶我一定唔會買.最慘嘅係一條錶帶都要幾百蚊,真係唔捨得.但係點都好,我對佢嚟緊嘅軟件更新同下一代比較感興趣.通常蘋果啲嘢都係咁,第一炮都係試水溫.如果你未買嘅話,不妨諗諗等吓先.現時未有好多我覺得有用嘅手錶程式,同時我發覺佢同部電話溝通好似有啲慢.認真建議睇定啲先買!


text:
「發展」
一間公司或者團隊要成功嘅話其實係要靠所有人嘅努力,當然要成功除咗人之外,就係要不斷有空間去發展.每個機構都係一個金字塔,所以如果個金字塔唔夠高,唔夠大嘅話,其實真係好難有空間俾團隊發展.而係十幾年前啱啱開始帶領團隊嘅時候就已經明白嚟一點,但係唔知係唔係環境唔同咗,自己竟然慢慢忘記咗係大企業入面所學嘅嘢.慶幸今日同一位朋友傾計,如果唔係自己真係唔記得咗我一直相信嘅管理模式!
「空間」
無論係創業者也好,做一間公司嘅管理層又好,其實都要為自己同團隊諗將來肩負起唔同嘅責任.除咗有遠見之外,其實最重要係發展空間.如果無發展空間其實好難突破某啲關口,尤其係團隊嘅規模.因此無時無刻都要準備自己同團隊去成就更高更遠嘅業務,如果唔係機會嚟到嘅時候團隊就無辦法一齊成長.只不過當自己無咗大企業嘅名牌效應之後,彷彿將自己由十幾人嘅團隊擴展到三四百人嘅團隊所學到嘅經驗拋諸腦後.
「大業」
當然除咗創造機會之外,其實好多時都要睇員工自己本身.如果只係抱住打工嘅心態,每日返工放工,其實就算有機會去發展到無用.好多時都係睇嗰啲人嘅心態.如果一間公司只係靠一個人去營運其實係好難去發展,因為一個人嘅時間同能力有限,所以有時如果團隊抱怨點解無發展,其實係唔係應該諗下自己可以點樣幫到公司去發展.有時空間係大家一齊創造,如果淨係坐以待斃,其實就算係邊度工作都好,結果都係一樣!
Also published on Medium.


text:
香港嘅旺角區,對於一啲鍾意扮靚,美容嘅人士來講,真係一個天堂.因為作為亞洲美容城市,香港嘅旺角真係係亞洲三甲之內,有好多唔同品牌嘅美容產品同埋美容服務,如果講集中程度來講,喺香港都算係數一數二!香港
旺角區美容院有獨特嘅特色,亦都有唔少facial手勢好,價錢合理嘅樓上中小型美容院同埋韓國水貨護膚品店,但同時,因為佢係一個好多遊客嘅區域,亦都有唔少黑店美容院,同埋售賣假貨嘅網店實體店嘅存在,令到唔熟悉呢區消費生態,又或者初次嚟呢個區嘅消費者中伏.
旺角區美容行業及美容院最新狀況
如果識得選擇,旺角的確有好多美容用品專門店.佢哋包括:
彌敦道一帶藥妝旗艦店,個人護理用品店
旺角區彌敦道有好大嘅個人藥妝店屈臣氏,同埋萬寧,基本上香港要買嘅藥妝產品,護膚品,一次過都可以喺嗰度買到.卓悅,莎莎,卡萊美亦提供海量嘅美容產品.
朗豪坊Beauty Avenue,朗豪坊辦公大樓醫學美容大樓,雅蘭中心旺角地標商場朗豪坊,係旺角區內售賣比較高檔產品嘅地方,當中嘅Beauty Avenue,就包含咗世界各地嘅美容美妝品牌,無論售賣護膚,美容小家電,都應有盡有.而朗豪坊辦公大樓,就係九龍區來比較高檔嘅美容苑,醫學美容中心集中地.包含咗醫學美容品牌包括Dr Reborn,Perfect Medical(又名必瘦站),同埋膠原自生中心Reneex,脫毛中心Dermes同Medilase.1街之隔嘅雅蘭中心, 13樓全層定係醫學美容,脫毛中心所在,包括銀座Calla.
(一街之隔嘅雅蘭中心亦係美容店同美容脫毛中心嘅所在地)
醫學美容小家電專賣店,家電連鎖店
如果你鍾意醫學美容嘅小家電,呢度有一帶嘅百老匯有專門嘅樓層售賣Ya-Man,Hitachi美容儀器,MK亦都係有非常著名Tripollar嘅fitboxx.
大眼Con,韓妝專門店
如果你鍾意可愛MK路線,亦會搵到一啲旺角味道相當濃厚嘅網購小店實體舖例如Sweetymagic.百寶利商業中心,好景商業中心嘅樓上鋪都有一啲比較罕見來自台灣,韓國,泰國嘅美容美妝產品.以超平價美容產品,護膚品聞名嘅彩豐行,亦都係旺角嘅栢裕商業中心有旗艦店.
比較推薦:
入門級能量光學醫美
旺角,尖沙咀有唔少員工人數十人左右,專做HIFU,激光,射頻嘅入門級醫美診所.
比較不推薦:
小型美容院
旺角彌敦道一帶嘅商業大廈,都有好多家庭式,員工人數十人之內嘅美容院.
根據個人經驗,旺角美容院真係美容黑店嘅重災區.如果你係初次到旺角考慮美容試做,又或正考慮旺角嘅美容院開course,你就一定要留心以下嘅資料.
提防旺角美容黑店:美容院篇
旺角嘅美容院主要分為兩大類:第一類,就係由大集團經營,主要經營高端醫學美容服務嘅連鎖店;第二類,就係家庭式經營,主要提供一啲無需要醫生主場都可以提供嘅半醫學美容服務,多數位於樓上鋪中小型嘅地方.兩類都各有正當經營,亦有黑店.
第一類,大集團美容連鎖店,又叫做美容劈場,就係超高壓銷售嘅代表.通常價錢都好貴,療程都萬萬聲起跳,如果去得呢啲地方試做,由於佣金可觀,呢類美容院嘅顧問都會非常落力跑數.
一般美容大場嘅sales ,每個月都有銷售目標,平均十萬到幾十萬左右.相比家庭式嘅中小型美容院,劈場嘅銷售壓力一定會比較大.
Neo Derm系列嘅Dermes同Reenex,普遍共識都認為價錢偏貴,但係都叫做有貨交,而且環境算係六星級,除咗價錢有點貴之外,療程效果一般都叫做可以.
Neo Derm Dermes同Reenex都有個特點,就會係網上做好多直銷,要求有興趣了解顧客係網站登記個人資料,然後有顧問會打電話預約時間,為客人「免費試做」並提供「禮物」(多數為公司代理嘅Bioderma卸妝水).當然,你上左去之後,就會發現其實所謂嘅免費試做,亦都會同時sell你參加幾千到幾萬蚊嘅療程.
呢種大場嘅好處,就係價錢雖然貴,但係無論醫療美容服務,環境,療程機器都比較有保證.一般係呢類大場都唔會出現假機嘅問題.而且,呢度都有明星代言,大場都有佢可取嘅地方.
第二類,就係中小型嘅美容院,多數位於樓上嘅位置.呢個係美容院亦都係最良莠不齊,我見過好好,亦都見過好差!
入門級醫美,會投資用正廠正機而唔算sell太勁,而唔算太貴又可以單次,其實只有SWISS REJU,HomeSpa,JC.
多數香港小型嘅美容院,都會利用易拉架去宣傳,登打士街,彌敦道一帶地下道有好多美容中心,按摩中心嘅易拉架.同時一啲比較進取嘅,就會搵「問卷調查員」企街,要求行人做問卷調查,一般人不疑有詐,就會做問卷,之後講講下又會俾人sell咗上去買做facial.
有啲小型嘅美容院,喺旺角屹立左好多年,雖然裝修方面其貌不揚,但因為服務好,而且Facial效果有效,價錢都相當抵,性價比係可以好高!
去香港旺區嘅美容院,特別係旺角美容院,有幾點要提防.
第一,就係美容院「試做」被狂sell,贏粒糖輸間廠
除咗極少數信譽良好嗰幾間好似SWISS REJU,JC之外 ,旺角其他嘅美容院,無論係中小型家庭式嘅美容院,定係大集團上市嘅連鎖店,都有個習慣,就係鍾意疲勞轟炸,不停喺做facial嘅時候sell你去購買額外嘅嘅服務同埋療程.如果你自己本身唔諗住洗錢,我就會奉勸你為自己時間,心情着想,咪鬼去團購,試做等等,因為呢類係團購,試做,攞免費贈品,最後個結果都一樣,就係會俾人狂sell,一係你最後讓步,用幾千蚊買唔係好好用嘅療程;一係你企硬,一蚊都唔會再加,用試做價做完就算,但係對方亦唔會有好面色睇.人哋打開門做生意,都冇理由蝕本俾你,如果你抱住搵着數嘅心態周圍去美容院試做,搞搞震冇幫襯,難免會比人哋店家黑口黑面.
如果你只係諗住你蒐集下資料,比較下唔同療程嘅效果同價錢嘅話,我就會叫你首先喺屋企上網研究下就算.除非你有鋼鐵一般嘅意志,同埋絕對唔會耳仔軟,你去到旺角嘅美容院,面對着戰鬥力非常強大嘅sales,不論規模大小,基本上俾人hard sell,唔跌錢走唔到嘅機會係百分之九十以上.
當然,如果你本身都對療程係有興趣,試做嘅目標真係想測試一下服務水平係咪同廣告一樣嘅話,咁當然係另作別論啦.
第二,黑心美容院劣質大陸貨扮貴價外國貨
香港嘅美容院,尤其旺角嘅小型美容院,都有一個非常差嘅陋習,就係利用市民嘅無知,用劣質低價嘅大陸貨,冒充高價貨.
隨着香港女性嘅醫學美容知識增加,好多人都識得網上搜集資料,甚至去搵一啲藥廠,醫療行業嘅報告閱讀判斷,對於產品來源,成分,安全,敏感指數等等,好多人都亦有越來越多嘅理解同埋認識.但係仍然有一部份顧客,會抱着一種人哋講乜就信乜嘅心態去美容院.呢類人就係一啲黑心美容院嘅對象,佢哋會用一啲來自大陸嘅低價美容產品,包括左幾十蚊一大樽的洗面奶,淘寶大陸山寨面膜,不知名美容機,去提供服務.呢啲地方連用嘅美容儀器都係特別差,包括左假機同山寨RF.質素差都算,最唔抵得嘅事,竟然有啲人會用呢啲大陸做嘅劣質產品,冒充外國嘅高級貨,甚至有啲會明知一啲代理賣嘅所謂瑞士護膚品,其實源自大陸,但係都會照樣推銷比客人.
我嘅建議係,參加療程前先問清楚,我用邊隻品牌嘅產品,如果品牌未聽過,就要作出研究或者問下其他人先.
一般要求比較高有出得起錢嘅顧客,通常都會比較腌尖,去得比較貴嘅酒店美容Spa ,都識得問長問短,對於礦物油,防腐劑,美容品牌背景等等,都會做多少少了解,但係有一啲顧客,可能係學生或者上咗年紀唔太識英文嘅顧客,冇咁高要求,就成為左不法商人嘅目標.
一啲旺角嘅樓上美容院,就算係使用一啲充滿人造色素,酒精,基本上冇乜有用活性成份嘅所謂洗面奶同面膜,基本上做完facial皮膚冇敏感就已經好好彩!
香港信譽良好,而收費唔算太貴,機器質素ok嘅小型美容院,其實來來去去只有SWISS REJU,Home Spa,JC呢幾間係極少數性價比極高嘅小型美容中心,但供不應求長期處於熟客做唔切嘅狀態,新客比較難book.
根據多年嘅中伏經驗,我已經懂得問一個問題:呢個Facial嘅療程會用乜嘢產品?產品嘅有效成分係乜嘢?然後在自行上網研究,得到滿意結果就會去,如果連咁簡單嘅問題職員都答唔到,就一定唔會參加.
你去旺角嘅美容院之前,就一定要先了解清楚,佢哋用嘅產品來源係乜嘢,最好自己上網做少少資料蒐集,尤其是如果美容院本身經常標榜一啲你根本冇聽過嘅牌子,而牌子又唔係一啲大嘅商場會賣嘅牌子,你就真係要自己醒目.無錯,有啲牌子係只供貨專業美容院,不作零售,但係大型酒店同埋比較可靠嘅高級美容中心,都會用一啲聲譽良好兼且價錢出名貴嘅美容產品,包括Valmont,Thalgo,Elemis等等.
第三,美容院治療師缺乏醫學美容知識
旺角區係醫學美容樓上舖嘅集中地,好多醫學美容中心,都有提供HIFU,hydrafacial,RF射頻,Fraxel之類嘅半醫學美容服務.( 呢類半醫學美容,非入侵性嘅醫學美容步驟,現時無需要醫生操作,亦不需要受到醫委會監管).
一啲好似高能量聚焦拉皮,同埋RF射頻,又或者係醫學煥膚chemical peeling,始終都會有灼傷嘅危險,實在適宜一啲經過專業訓練嘅人士使用.樓上店美容係咪最好嘅地方,就要諗清楚.
第四,美容黑店倒閉,療程預繳完全血本無歸
我會提醒你,如果你要開美容或美體療程,就唔好一次俾太多現金.因為美容院收咗錢之後倒閉,頂手,事件屢見不鮮,我個人都親身經歷過!就算好似一啲大型嘅連鎖修身專門店California fitness,都可以突然間話執笠就執笠!
如果你考慮一啲旺角樓上鋪嘅美容院,
作為一個美容專家,我俾一個貼士你,你決定係唔係真係碌卡購買成千上萬嘅美容療程之前,你應該是用兩三分鐘時間,做個最快嘅背景調查.要做嘅嘢好簡單,就係問美容院負責人或經理攞個電話號碼,最好係手機號碼(你可以推説方便將來WhatsApp聯絡),將間美容院嘅電話號碼,放入Google搜尋一下,因為好多正準備頂手,頂讓,摺埋嘅美容苑,東主負責人都會同時登頂讓廣告,如果你見到同一個電話號碼,喺一啲美容地產頂讓嘅網站出現,你就要加倍小心,因為好可能你買療程嘅錢一去不返.


text: 佢哋說,有不止一種方法可以畀貓剝皮. 当你開始用所有嘅沮喪,悲傷,焦慮和壓力嚟撕掉你嘅頭髮時,你也是一樣. 係一種精神狀態,就好似將苦藥食到喉嚨度,導致你失去自我意識,惡化你嘅理智. 一想到它,就可以把任何人由邊緣趕走. 佢哋說,積極主動嘅人已經生活喺邊緣. 作為一個壓力大嘅人對另一個,我知道它的感覺,並相信我有好多變種,当涉及到壓力. 應付生活,孭住可能屬於或唔屬於你嘅問題,可以刮掉你一旦走出扇門就可以承載嘅小快樂同幸福. 你唔可以責怪佢哋咁; 佢哋有自己嘅理由,就好似我哋有我哋嘅理由令壓力壓垮我哋一樣. 佢哋話壓力喺心,嗯,你到底點了法? 有幾種方法可以管理壓力,並最終消除它由你嘅生活之一,呢啲天之一. 因此,我會盡量將佢分成一個為期七天的課程畀你,我保證它永遠唔會太重嘅身體,以及心靈. 1.承認壓力係好吖! 畀你嘅朋友壓力! 基於身體嘅自然”戰鬥或飛行”反應,能量嘅爆發將提高你嘅表現喺正確嘅時刻. 我仲未睇到一個頂級運動員喺大型比賽前完全放鬆. 明智地使用壓力,在最重要的時間時,更加努力地推動自己. 2.避免壓力打噴嚏! 壓力嘅人打噴嚏壓力細菌不分青紅皂白,喺你知之前,你都係被感染嘅! 透過識別他人嘅壓力並限制你與壓力嘅聯繫方式嚟保護自己. 或者,如果你有傾向,發揮壓力医师,並教佢哋點樣更好嘅咁打理自己. 3.向最好嘅人學習! 当周圍嘅人失去理智時,邊個保持冷靜? 佢哋有乜嘢不同嘅做法? 佢哋嘅態度係乜嘢? 佢哋使用乜嘢語言? 佢哋受過訓練,經驗豐富嗎? 從遠處弄明白,抑或坐低傾偈. 向最好嘅壓力經理學習,並複製他們的能力. 4.練習社會可接受的重呼吸! 係我由健身教練嗰度學到嘅:你可以用沉重呼吸嚟呃你嘅身體放鬆. 慢慢呼吸7計數,然後呼出計數11. 重複7-11呼吸,直到你的心率減慢,你出汗的手掌乾涸,事情開始感覺更正常. 5.畀壓力思想紅燈! 有可能將自己綁喺一個壓力結度. “如果發生呢種情況,咁可能發生,然後我哋都上小溪! 呢啲事情大部分永遠唔會發生,咁做乜嘢要不必要咁浪費那些擔心嘅能量呢? 畀壓力思考訓練紅燈,並阻止佢哋喺佢哋嘅軌道. 好啦,所以它可能會出錯-係幾咁可能,你能做乜嘢嚟防止它? 6.瞭解您的觸發點和熱點! 演講,面試,會議,提供困難的反饋,緊迫的最後期限…… 我的心率正在上升,只係寫下呢啲! 列出自己嘅壓力觸發點或熱點. 具體啲. 只係向某個受眾進行演示,讓你振作起來呀? 一個項目是否比另一個項目造成更多嘅壓力? 你飲嘅咖啡多咗咩? 導致你壓力嘅係強大嘅信息,因為你可以採取行動,使其壓力減輕. 你需要學習一些新嘅技能啊? 你是否需要額外嘅資源? 是否需要切換到脫咖啡因? 7.在一端燒蠟燭! 睡眠不足,飲食不良,冇運動,對我哋嘅身體同心靈造成嚴重破壞. 有啲明顯,但值得一提,因為它經常被忽略作為一種壓力管理技術. 聽媽媽的話,兩端都唔好燒蠟燭! 因此,有壓力可能係一種完全嘅拖累,但唔應該阻礙我哋搵到我哋渴望好耐嘅內心平靜. 無論如何,啲人成日可以去巴哈馬,沐浴喺夏日嘅陽光下. 需要放鬆嗎? 有一個星期嗎? 您的壓力管理7天計劃.


text:
Read full review
2020-01-23 1000 views
將總結寫喺第一句,Yakiniku Great真係一試難忘,值得再去.壽司嘅Omakase 就成日見,但係真係第一次食燒肉嘅Omakase!店鋪除咗會精選是日最正嘅部位之外,仲會一邊講解幫我哋燒埋,咁就唔使怕自己糟蹋咗舊和牛😋我亦到好享受知道自己食緊隻牛邊一part 再感受佢哋分別嘅嗰種感覺~今次叫咗最貴嘅"OMAKASE GREAT"前菜“和牛他他“配咗一塊法包,就咁食,同配法包食兩種食法都好正.8個cut之中,我個人印象最深嘅分別係Misuji, Tougarashi 同最後嘅ChateaubriandMisuji,入口開始融化但係又有咬落去依然係非常有質感.唔似有時食d和牛太肥,剩係食到食口油,都冇肉味.好正😋Tougarashi, 半熟嘅和牛加上木魚高湯,一濃一淡相輔相承,食到尾段來一道解膩的,非常合適~Chateaubriand, 呢個真係大開眼界,可以話係成晚入面最畫龍點晴嘅一個cut!一開始見到咁厚切嘅肉,你係真係唔會估到佢入口係可以咁柔軟,所以纖維同油脂都毫無抵抗咁接受咗命運.最過份嘅係,咁正嘅牛肉,佢仲加埋北海道海膽同Yakiniku Great嘅特製醬汁.佢地每一樣
壽司嘅Omakase 就成日見,但係真係第一次食燒肉嘅Omakase!
店鋪除咗會精選是日最正嘅部位之外,仲會一邊講解幫我哋燒埋,咁就唔使怕自己糟蹋咗舊和牛😋
我亦到好享受知道自己食緊隻牛邊一part 再感受佢哋分別嘅嗰種感覺~
今次叫咗最貴嘅"OMAKASE GREAT"
前菜“和牛他他“配咗一塊法包,就咁食,同配法包食兩種食法都好正. 8個cut之中,我個人印象最深嘅分別係Misuji, Tougarashi 同最後嘅Chateaubriand
Misuji,入口開始融化但係又有咬落去依然係非常有質感.唔似有時食d和牛太肥,剩係食到食口油,都冇肉味.好正😋
Tougarashi, 半熟嘅和牛加上木魚高湯,一濃一淡相輔相承,食到尾段來一道解膩的,非常合適~
Chateaubriand, 呢個真係大開眼界,可以話係成晚入面最畫龍點晴嘅一個cut!一開始見到咁厚切嘅肉,你係真係唔會估到佢入口係可以咁柔軟,所以纖維同油脂都毫無抵抗咁接受咗命運.最過份嘅係,咁正嘅牛肉,佢仲加埋北海道海膽同Yakiniku Great嘅特製醬汁.佢地每一樣野分開都已經係一番美味,合埋一齊食意外地又唔會互搶風頭.最後一道明明已經飽飽地,但係個胃係自動製造咗空位俾個飯.真係好正.6分鐘的等待係非常值得. 最後仲想提一提佢個素麵.素麵係基本食材,本身都唔expect會有d咩驚喜.但係佢呢個素麵嘅彈牙程度真係令我嚇咗一跳咁彈.彈到我對素麵又有咗新嘅認知.
真心好正嘅用餐體驗!!Yakiniku GREAT!!!!!
Post